BREAKING: China Sifain Hanguraama Ah Thayyaaru Vumah E Gaumuge Raees Edhivadaigenfi - Vaguthu\nކޮވިޑް-19: ހަތަރު މަސްދުވަސް ތެރޭގައި ފައްސި އެންމެ ދަށަށް - 10 ގަޑިއިރު ކުރިން\nޗައިނާ ސިފައިން ހަނގުރާމައަށް ތައްޔާރުވުމަށް އެ ގައުމުގެ ރައީސް އެދިވަޑައިގެންފި\n1 މަސް ކުރިން ( އޮކްޓޯބަރ 14, 2020 )\nހަނގުރާމައަކަށް ތައްޔާރުވެ ތިބުމަށް ޗައިނާގެ ރައީސް ޒީ ޖިންޕިން އެގައުމުގެ އަސްކަރިއްޔާގެ ކިބައިން މިއަދު އެދިވަޑައިގެންފިއެވެ.\nޗައިނާގެ ދެކުނުގައި އޮންނަ ގުއަންޑޮންގް އަށް މިއަދު ޒިޔާރަތް ކުރައްވާ ސިފައިންނާއި މުހާތަބުކުރައްވާ ޒީ ވިދާޅުވީ ސިފައިން ތިބެން ވާނީ "ހުރިހާ ހަކަތައަކާއި ވިސްނުމެއް ހަނގުރާމައަށް ތައްޔާރުކޮށްގެން." ކަމަށެވެ.\n"ސިފައިން ތިބެން ވާނީ އަބަދުވަސް ވަފާތެރިކަމާއި، ތޯހިރުކަންމަތީ، ތެދުވެރިކަމާއިއެކު ގައުމު ދިފާއު ކުރަން ތައްޔާރުވެގެން. މިއަދު އަދި ވަކިންބޮޑަށް ގައުމުގެ ދިފާއުގައި ސިފައިން ތައްޔާރުވެ ތިބެން އެބަޖެހޭ." ޒީ ވިދާޅުވިއެވެ.\nޒީ މިއަދު ޗައިނާގެ ގުއަންޑޮންގް އަށް ވަޑައިގެންނެވީ "ޝެންޒެން ސްޕެޝިއަލް އިކޮނަމިކް ޒޯން" އަށް 40 އަހަރު ފުރުމުގެ މުނާސަބަތުގައި ތަޤުރީރެއް ދެއްވުމަށެވެ. ޝެންޒެން އިކޮނަމިކް ޒޯނަކީ ޗައިނާގެ އިޤުތިޞާދު ފުޅާ ކުރުމުގައި އެންމެ މުހިއްމު ދައުރެއް އަދާކުރި އެތަނެވެ.\nއިޤުތިޞާދީ ބައްދަލުވުމެއްގައި ބައިވެރިވުމަށް ވަޑައިގެންނެވުމަށްފަހު ކުއްލި ގޮތަކަށް ޒީ ސިފައިންނާއި ބައްދަލު ކުރައްވާ ވަރުގަދަ ތަޤުރީރެއް ދެއްވިއިރު މިއަދު އެމެރިކާ އިން ވަނީ ޓައިވާނަށް އަސްކަރީ ތިން ސިސްޓަމެއް ވިއްކަން ނިންމިކަން އިއުލާން ކޮށްފައެވެ. އޭގެތެރޭގައި ރޮކެޓް ހަމަލާތަކުން ދިފާއުވާ ނިޒާމެއް ވެސް ހިމެނެއެވެ. އެމެރިކާ އިން ޓައިވާނަށް އަސްކަރީ އެހީތައް ދިނުމަކީ އަބަދުވަސް ޗައިނާ އިން ވަރަށް ބޮޑަށް ދެކޮޅު ހަދާކަމެކެވެ. ޗައިނާ އިން ގަބޫލުކުރާ ގޮތުގައި ޓައިވާނަކީ ޗައިނާގެ ބައެކެވެ.\nމިދިޔަ މަހު ވެސް ޗައިނާ އިން ވަނީ ޓައިވާންގެ ވަށައިގެން ވަރުގަދަ އަސްކަރީ ފަރިތަކުރުންތަކެއް ކުރިއަށް ގެންގޮސްފައެވެ. އެހެންކަމުން ޗައިނާ މިހާރު އޮތީ ޓައިވާނަށް ހަމަލާއެއް ދޭން ތައްޔާރުވެފައި ކަމަށް ބައެއް މީޑިއާ ރިޕޯޓްތައް ބުނެއެވެ.\nފަހަކަށް އައިސް އިންޑިއާ އާއި ޗައިނާގެ ގުޅުން ވެސް ވަނީ ބޯޑަރު މައްސަލައިގައި ހޫނުވެފައެވެ. ދެގައުމުގެ ސިފައިން ވަނީ ދާދިފަހުން ހަމަލާތައް ވެސް ބަދަލުކޮށްފައެވެ.\nފައްޓަރުބައި ވިއްކާފައި ފައިސާ ދޭން ޗައިނާ އިން ދަނީ އަންގަމުން - ނަޝީދު\nއެންމެ ފަހުން ޗައިނާއިން ބައިޑެން އަށް މަރުހަބާ ކިޔައިފި\nއޮކްޓޯބަރ 14, 2020 21:01\nއޮކްޓޯބަރ 14, 2020 21:43\nއޮކްޓޯބަރ 14, 2020 21:52\nއަނިޔާވެރިކަމުގައި ހައްދު ފަހަނައަޅާފައިވާ ބައެއް ތިޔަ ޗައިނާ އަކީ. ބޯދާ އުސޫލުން ޤައުމުތައް އިސްތިއުމާރުކޮށް ފޭރެން އަދިވެސް އެއުޅެނީ. އިސްލާމްދީންވެސް ނައްތާލެވޭނެކަމަށް ހީކޮށް މުސްލިމުނަށް އަނިޔާވެރިވަމުންދާ މުޑުދާރު ޤައުމެއް ތި ލޯކުދި މީނުންނަކީ.\nއޮކްޓޯބަރ 14, 2020 22:51\nއިންޑިޔާ އައުޓް، އިންޑިޔާ އައުޓް، އިންޑިޔާ އައުޓް، އިންޑިޔާ އައުޓް، އިންޑިޔާ އައުޓް\nއޮކްޓޯބަރ 15, 2020 01:29\nއިންޑިޔާ ސިފައިން ބޭރުކުރޭ މިރާއްޖެއްިނ.\nއޮކްޓޯބަރ 15, 2020 05:30\nދިވެހިރާއްޖެ ވެރިކަން ބަދަލުނުވިނަމަ މިޗައިނާއިން ދިވެހިރާއްޖެ އަޅުވެތިކުރީސް.\nއޮކްޓޯބަރ 15, 2020 12:21\nޗައިނާތޯ ދިވެހިރާއްޖެ މިއޮއްގެން ފޭރިގަންނަނީ؟ ފެންނަނީ އިންޑިއާ ދިވެހިރާއްޖޭގަ ހަން ފަތުރަމުން ދާ މަންޒަރު


Supreme court ah massala hushahalhaairu liyunthakuge copy husha halhan jehey adhadhah lui dheefi\nސުޕްރީމް ކޯޓަށް މައްސަލަ ހުށަހަޅާއިރު ލިޔުންތަކުގެ ކޮޕީ ހުށަހަޅަންޖެހޭ އަދަދަށް ލުއި ދީފި\nސުޕްރީމް ކޯޓަށް ހުއްދަށް އެދި ހުށަހަޅާ މައްސަލަތައް ހުށަހަޅާއިރު ފޯމާއި ލިޔުންތަކުގެ އަސްލު ހިމެނޭ އެއް ސެޓްގެ އިތުރުން ލިޔުންތަކުގެ އިތުރު ކޮޕީތަކެއް ހުށަހަޅަން ނުޖެހޭ ގޮތަށް ސުޕްރީމް ކޯޓުން ނިންމައިފި އެވެ.\nސުޕްރީމް ކޯޓުން މިއަދު މިގޮތަށް ނިންމީ އެ ކޯޓުގެ ފަނޑިޔާރުންގެ މަޖިލީހުންނެވެ.\nސުޕްރީމް ކޯޓުން ބުނީ އެ ކޯޓަށް ހުއްދައަށް އެދި ހުށަހަޅާ މައްސަލަތައް ހުށަހަޅާއިރު ފޯމާއި ލިޔުންތަކުގެ އަސްލު ހިމެނޭ އެއް ސެޓުގެ އިތުރުން، އިތުރު ކޮޕީއެއް މިއަދުން ފެށިގެން ހުށަހަޅަން ނުޖެހޭނެ ކަމަށެވެ.\nސުޕްރީމް ކޯޓުން އިތުރަށް ބުނީ އެ ކޯޓުން މައްސަލަ ބަލައިގަތުމަށް ނިންމައިފިނަމަ ރަޖިސްޓްރާ އަންގާ އަދަދެއްގެ ކޮޕީ ހުށަހެޅުމުން ރަނގަޅު ވާނެ ކަމަށެވެ.\nސުޕްރީމް ކޯޓަށް މައްސަލަ ހުށަހަޅާއިރު މައްސަލައާއި ގުޅޭ ލިޔުންތަކުގެ އެއް ކޮޕީއަށް ވުރެ ގިނަ ކޮޕީ ހުށަހަޅަންޖެހޭ ގޮތަށް ސުޕްރީމް ކޯޓުން ނިންމީ އުއްތަމަ ފަނޑިޔާރަކަށް އެންމެ ފަހުން ހުންނެވި ޑރ. އަހްމަދު އަބްދުﷲ ދީދީ ހުންނެވި ދުވަސްވަރު މިދިޔަ އަހަރުގެ ތެރޭގަ އެވެ.\nސުޕްރީމް ކޯޓުން މީގެކުރިން އަމަލުކުރަމުން ދިޔަ އުސޫލަކަށް ފަނޑިޔާރުންގެ މަޖިލީހުން ބަދަލު ގެނެސްފައި މިވަނީ ޑރ. އަހްމަދު އަބްދުﷲ ދީދީއާއި އާދަމް މުހައްމަދު ސުޕްރީޯމް ކޯޓުގެ ފަނޑިޔާރުކަމުގެ މަގާމުން އިއްޔެ ވަކިކޮށްފައި ވަނިކޮށެވެ.


Bank aaieku rashuge malamathi ithurah hiygaimuve, rayyithunnahves bodu lui faseyha eh!\nބޭންކާއިއެކު ރަށުގެ މަލަމަތި އިތުރަށް ހިތްގައިމުވެ ރައްޔިތުންނަށް ބޮޑު ލުއިފަސޭހައެއް!\n2000 އަށްވުރެ ގިނަ މީހުން ދިރިއުޅޭ ރ. އަތޮޅު މީދޫއަކީ މިހާރު ރ. އަތޮޅުގައި އެންމެ ބާރު ސްޕީޑެއްގައި ތަރައްޤީވަމުން އަންނަ ރަށޭ ބުނުމަކީ ދޮގަކަށް ނުވާނެއެވެ. ފެނާއި ނަރުދަމާ ފަދަ އަސާސީ ހުރިހާ ހިދުމަތެއް ފުރިހަމަވެ ފެންވަރު ރަނގަޅު މަގުތަކާއިއެކު މީދޫއަކީ މިހާރު ތަރައްޤީގެ ރޮނގުގައި 'ފައްކާ' ވެފައިވާ ރަށެކެވެ. ނަމަވެސް، މިއަދާއި ހަމައަށްވެސް މީދޫއަށް ނުލިބިފައިވާ އެންމެ މުހިއްމު އެއް ހިދުމަތަކީ ބޭންކުގެ ހިދުމަތެވެ. މިއަދު މީދޫގައި ބޭންކް އޮފް މޯލްޑިވްސްގެ ބުރާންޗެއް، އޭ.ޓީ.އެމް މެޝިނާއިއެކު ހުޅުވިގެންދިޔުމަކީ މީދޫ ރައްޔިތުންގެ ގިނަ ދުވަސްވީ ހުވަފެނެއް ހަޤީގަތަކަށްވެގެންދިޔުމެވެ. ގިނަ ދުވަސްތަކެއް ވަންދެން އެދިއެދި ތިބި ކަމެއް މިއަދު މިވަނީ ހަޤީޤަތަކަށްވެގެން ގޮސްފައެވެ.\nބޭންކު ހުޅުވި ޙަބަރާއިއެކު މީދޫ ރައްޔިތުންގެ ހިތްތަކުގައި އުފެދިފައިވާ ޝުއޫރުތަކުންވެސް މިކަން ފާހަގަވެގެންދެއެވެ. "ބޭންކުގެ ހިދުމަތަކީ މީދޫއަށް މަދުވެފައިވާ އެންމެ މުހިއްމު އެއް ހިދުމަތް، މިއަދު ބޭންކު ހުޅުވުމުން ވަރަށް އުފާވެއްޖެ، މުސާރަ އެކައުންޓަށް ޖަމާވުމާއިއެކު ކޭޝް ނުލިބިގެން ދެން އުޅޭކަށް ނުޖެހޭނެ" އެމް.ޓީ އާއި ވާހަކަދެއްކި މީދޫގެ ޒުވާނަކު ބުންޏެވެ. މިއީ މި ފަދަ ހުރިހާ ޒުވާނުންގެވެސް އަދި އެހެން ހުރިހާ ރައްޔިތުންގެވެސް ޝުޢޫރެވެ.\nމީދޫ ރައްޔިތުންގެ އިތުރުން މީދޫގެ ވަށައިގެން ހަދާފައިވަ ގިނަ ރިޒޯޓުތަކުގައި އުޅޭ މުވައްޒަފުންނަށްވެސް މީދޫގައި އޭޓީއެމް އާއިއެކު ބޭންކުގެ ހިދުމަތް ދޭން ފެށުމުން ގިނަ ފަސޭހަތަކެއް ލިބިގެންދާނެކަން ފާހަގަކޮށްލެވެއެވެ. އެގޮތުން ދިގަލި ރިޒޯޓުގެ ސްޓާފުންގެ ބޭންކިންގ ބަލަހައްޓާ މުވައްޒަފަކު އެމް.ޓީއާއި ވާހަކަދައްކަމުން ބުނި ގޮތުގައި މީދޫގައި ބޭންކުގެ ހިދުމަތް ލިބެން ފެށުމާއިއެކު ގިނަ ފަސޭހަތަކެއް ލިބިގެންދާނެކަމަށް ޤަބޫލުކުރާކަމަށާއި ބޭންކުގެ ހިދުމަތް ރިޒޯޓާއި ގާތުން ލިބެން ފެށުމުން ވަރަށް 'ބޮލަށް ފަސޭހަ' ވުމުގެ އިހުސާސެއް ކުރެވޭ ކަމަށްވެސް އޭނާ ބުންޏެވެ.\nބޭންކުގެ ބުރާންޗު ޤާއިމުކޮށްފައިވަނީ ކުރީގެ ގެސްޓު ހައުސް ހުރި ބިމުން ބައެއްގައެވެ. މިކަމުގެ ސަބަބުން މީދޫގެ މަލަމަތި އިތުރަށް ރީތިވެ ތަރައްޤީގެ ސިފަ ރަށަށް އަރާ ފައިބާ ކޮންމެ މީހަކަށްވެސް ފެނިގެންދާނެކަން ފާހަގަކޮށްލެވެއެވެ. ހަމައެއާއިއެކު މި ބިމުގައި ބޭންކުގެ އިމާރާތް އެޅުމާއިއެކު ރަށަށް އަރާ މީހުންނަށް ފަސޭހަކަމާއިއެކު ބޭންކުގެ ހިދުމަތް ބޭނުންވެސް ކުރެވޭނެއެވެ.\nބޭންކުގެ ހިދުމަތް ލިބެން ފެށުމާއިއެކު މީދޫގެ ތަރައްޤީއަށް އައު ބޮޅެއް މިއަދު މިވަނީ އިތުރުވެފައެވެ. ބޭންކުގެ ބުރާންޗު މީދޫ ރައްޔިތުން ބަލައިގެންފައިވަނީ ހިތްހަމަ ޖެހުމާއި އުފާވެރިކަމާއިއެކުއެވެ.


Model Nayab Ge Hashigandu Fenunee Barahanaakoh, Rape Koh Maraalee? - Vaguthu\nމޮޑެލް ނަޔާބް ހަށިގަނޑު ފެނުނީ ބަރަހަނާކޮށް، ރޭޕްކޮށް މަރާލީ؟\nމަރުވެފައި އޮއްވާ ފެނުނު ޕާކިސްތާނުގެ މަޝްހޫރު މޮޑެލް ނަޔާބް ނަދީމް މަރާއި ގުޅޭގޮތުން އެތައް ވާހަކައެއް އަންނަނީ ދެކެވެމުންނެވެ. އޭނާ މަރުވެފައި އޮއްވާ ފެނުނީ އާދީއްތަ ދުވަހުގެ ވަގުތެއްގައި ލާހޫރްގައި އޭނާ ދިރިއުޅެމުންދާ ގޭގެ ތެެރެއިންނެވެ. އެ މަރާއި ގުޅިގެން ފުލުހުން ވަނީ އޭނާގެ ހަށިގަނޑުގެ އޮޓޮޕްސީ ހެދުމަށްފަހު އާއިލާ އާ ހަވާލުކޮށްފައެވެ.\nޕާކިސްތާނުގެ މީޑިއާ ތަކުން އާއްމުކޮށްފައިވާ ރިޕޯޓްތައް ބުނާގޮތުގައި، އުމުރުން 29 އަހަރުގެ ނަޔާބްގެ ހަށިގަނޑު ފެނުނުއިރު އޮތީ ބަރަހަނާކޮށެވެ. އަދި އޭނާ ރޭޕްކޮށްފައިވާ ކަމުގެ ވާހަކަތަކެއް ދެކެވެމުންދާއިރު، އޭނާ މަރާލާފައި ވަނީ ކަރުގައި ހިފައިގެން ކަމަށް ބެލެވޭ ކަމަށް ބުނެފައިވެއެވެ.\nއޭނާގެ މަރާއި ގުޅިގެން ނަޔާބްގެ ދޮން ދެ ބޭބެއާ ދެކޮޅަށް މައްސަލައެއް ވަނީ ފައިލް ކޮށްފައެވެ.\nޑިފެންސް ބީ ޕޮލިސް ސްޓޭޝަން އެޝްއެޗްއޯ ނަޔަރް ނިޒާރް ބުނެފައި ވަނީ، ފުލުހުން ތުހުމަތު ކުރަނީ، މޮޑެލް ކަރުގައި ހިފައިގެން މަރާލީ ކަމަށެވެ.\nމުހައްމަދު އަލީ ބުނެފައި ވަނީ، ޖުލައި ނުވަ ވަނަ ދުވަހު އޭނާ ކޮއްކޮ ގެއަށް ދިޔައީ ދަންވަރު ކަމަށާއި، ދިޔައިރު، ކޮއްކޮގެ ހަށިގަނޑު ފެނިފައި ވަނީ ބަރަހަނާކޮށް ބިންމަތީގައި އޮއްވާ ކަމަށެވެ.\n"އަހަރެންގެ ކޮއްކޮގެ ކަރުގައި ނިޝާންތަކެއް ހުރި". އޭނާ ދިން ބަޔާނުގައި ވެއެވެ.\nމުހައްމަދު އަލީ އިތުރަށް ބުނެފައި ވަނީ، އޭނާއަށް ނަޔާބް ދިރިއުޅޭ ގޭގެ ފާހަނައިގެ ކުޑަދޮރުގެ ބިއްލޫރިގަނޑު ތަޅާލާފައި ހުރި މަންޒަރު ފެނުނު ކަމަށެވެ. އަދި ބެލެވެނީ ބަޔަކު ކޮއްކޮ މަރާލީ ކަމަށް ވެސް ބުނެފައި ވެއެވެ. އަދި އޭނާ ކޮއްކޮގެ ގެއަށް މިފަހަކުން އޭނާ ވަރަށް ގިނައިން ދާ ކަމަށްވެސް ބުންޏެވެ.\nފުލުހުން ބުނެފައިވާގޮތުގައި، ނަޔާބްގެ ފޯނު އަދިވެސް ފެންނަ ގޮތް ވަނީ ނުވެފައެވެ. އެހެން ނަމަވެސް އެެގެއިން އެއްވެސް އެއްޗެއް ވަގަށް ނަގާފައިވާ ކަމަށް ނުބެލެވޭ ކަމަށް ބުނެފައި ވެއެވެ.\nނަޔާބް އަކީ އެކަނި ގޭގައި ދިރިއުޅެމުންދިޔަ މީހެއް ކަމަށްވެސް ބުނާއިރު، އޭނާއަކީ ކައިވެންޏެއް ކޮށްފައި ނުވާ ކަމަށްވެސް ބުނެފައި ވެއެވެ.


Uramathee cancer ge veynaa dhkolhah kuraa kamakee skate kurun | Mihaaru\nއުރަމަތީ ކެންސަރުގެ ވޭނާ ދެކޮޅަށް ކުރާ ކަމަކީ ސްކޭޓްކުރުން\n29 ސެޕްޓެމްބަރ 2020 - 07:41\nބެންކްކޮގައި ދެ ދަރިންނާ އެކު ދިރިއުޅެމުން އަންނަ ނޮންގްލަކް ޝެރޫޓިޗާއީ އަށް އުރަމަތީގެ ކެންސަރު ޖެހުނީ މީގެ 10 އަހަރު ކުރިންނެވެ. އޭގެ ފަހުން އަންނަނީ ފަރުވާ ހޯދަމުންނެވެ. ވަރުބަލިކަމެއް، ފޫހިކަމެއް އަދި ޝަކުވާއެއް ނެތެވެ. ބައްޔާ ހަނގުރާމަކުރަން އޭނާ ހިތްވަރު ހޯދަނީ ސްކޭޓްކޮށްގެންގެންނެވެ. މިއީ މިހާރު ނޮންގްލަކްގެ ޕެޝަނެވެ. އޭނާ ހަމައެކަނި ބެންކޮކްގެ މަގުތަކުގައި ސްކޭޓްކުރަނީކީ ނޫނެވެ. ނޮންގްލަކް އަކީ މިހާރު ތައިލެންޑްގެ ގައުމީ ލޯންގްބޯޑް ޓީމްގެ ހިމެނޭ އެންމެ ދުވަސްވީ މީހާ ވެސް މެ އެވެ. ޓީމަށް އޭނާ ކޮލިފައިވީ މިދިޔަ އަހަރު އެވެ.\n"އަހަރެންގެ ހިތްވަރަކީ، އުފަލަކީ އަދި ހިތްހަމަޖެހުމަކީ މިހާރު ސްކޭޓްކުރުން،" ޖިއަބްގެ ވަނަމުން މަޝްހޫރުވެފައިވާ ނޮންގްލަކް ބުންޏެވެ. "މިކަމުގެ ތެރޭގައި އުޅޭ އިރު އަހަންނަކަށް އިހުސާސެއް ނުކުރެވޭ ބަލި މީހެއް ކަމަކަށް."\nއޭއެޕްޕީ އަށް ދިން އިންޓަވިއެއްގައި އޭނާ ބުނީ ސްކޭޓްކުރުން "ވަރަށް މަޖާ" ކަމަށެވެ.\n"ފަށައިގަތް ދުވަސްކޮޅު ވަރަށް ޖެހިލުންވި. އެކަމަކު މިހާރު މިއީ އަހަރެންގެ ދިރިއުޅުން،" ނޮންގްލަކް ބުންޏެވެ. "ސްކޭޓްކުރާ އިރު އަހަންނަށް އިހުސާސްކުރެވެނީ ހަށިގަނޑުގެ ބާރުގަދަވެ، ދުޅަހެޔޮވާކަން. އަދި މިކަމަށް އަހަރެން މިހާރު ވަނީ ދެވިހިފާފައި."\nއޭނާ ކިޔައިންދިން ގޮތުގައި ސްކޭޓްކުރަން ފެށުނީ ދަރިއަކު އެކަން ކުރާ ތަން ފެނިގެން އުފެދުނު ޝައުގުވެރިކަމެއްގެ ތެރެއިންނެވެ. މިހާރު އުމުރުން 37 އަހަރުގެ ދަރިފުޅު މަންމައާ ބެހޭ ގޮތުން ބުނީ ސްކޭޓްކުރަން ދަސްކުރަން ފެށިތާ މާ ގިނަ ދުވަސްތަކެއް ނުވެ މަންމަގެ ކޮންފިޑެންސް ލެވެލް އިތުރެ، އުމުރުން ދުވަސްވެފައި ހުއްޓަސް މިކަން ވެދާނެކަން ގަބޫލުކުރި ކަމަށެވެ.\n"އަބަދުވެސް މަންމަގެ އެންމެ ހާއްސަ އެއް ސިފަ އަކީ ވަރަށް އެޑްވެންޗަރަސް މީހަކަށްވުން،" ދަރިފުޅު ބުންޏެވެ. "އާއިލާ އަބަދު ވެސް މަންމަ އަށް ވަރަށް ސަޕޯޓިވް މިކަހަލަ ކަންކަމުގައި."\nތައި ނެޝަނަލް ލޯންގްބޯޑް ޓީމްގެ ޑިރެކްޓަރު އަޕިޗަތު ރަޓްނިން ބުނިގޮތުގައި ނޮންގްލަކް އަކީ ފިސާރި އަންހެނެކެވެ.\n"އޭނާ އަކީ އެތައް އަންހެނުންނަކަށް އިންސްޕިރޭޝަނެއް. ހާއްސަކޮށް އަންހެން ކުދިންނަށް." އޭނާ ބުންޏެވެ.\nގައުމީ ޓީމުން ޖާގަ ލިބުނު ނަމަވެސް ނޮންގްލަކް ބުނާގޮތުގައި ސްކޭޓްކުރުމަކީ އޭނާގެ އަމިއްލަ އުފަލަކަށް ކުރާ ކަމެކެވެ.\n"އެވަރު އަހަންނަށް ފުދޭ." އޭނާ ބުންޏެވެ.\nއިތުރު ލިޔުންތައް އަންހެނުން ތައިލެންޑު ބެންކޮކް ކެންސަރު އުރަމަތީ ކެންސަރު\nމެމޮގްރަފީ ހަދާނެތޯ ނިންމާއިރު ބަލިމީހާ އެދޭގޮތް ބަލަނީ\nސަރުބީ ގިނަ ނަމަ އުރަމަތީގެ ކެންސަރު ޖެހޭ


3.6 Million Meehun Fassive, Aa Recordeh - Vaguthu\nދުނިޔެ އިން އިއްޔެ 3.6 މިލިއަން މީހުން ކޮވިޑް-19 އަށް ފައްސިވެއްޖެއެވެ. އެހެންކަމުން އިއްޔެ އަކީ ކޮވިޑް ބަލިމަޑުކަން ފެށުނު ފަހުން ދުނިޔެ އިން އެންމެ ގިނަ މީހުން ކޮވިޑް-19 އަށް ފައްސިވި ދުވަހެވެ. އިއްޔެ ކޮވިޑް ޖެހިގެން 9,192 މީހުން މަރުވިއެވެ.\nކޮވިޑް-19 އަށް އިއްޔެ ވެސް އެންމެ ގިނަ މީހުން ފައްސިވެ، އަދި ކޮވިޑް ޖެހިގެން އެންމެ ގިނަ މީހުން މަރުވެފައި ވަނީ އެމެރިކާ އިންނެވެ. އެމެރިކާ އިން އިއްޔެ 692,320 މީހުން ކޮވިޑަށް ފައްސިވެ 2700 މީހުން ކޮވިޑް ޖެހިގެން މަރުވިއެވެ.\nދެވަނަ އަށް އިއްޔެ އެންމެ ގިނަ މީހުން ފައްސިވީ ފްރާންސުންނެވެ. ފްރާންސުން 425,183 މީހުން އިއްޔެ ފައްސިވިއެވެ. ތިންވަނަ އަށް އެންމެ ގިނަ މީހުން ފައްސިވީ އަވައްޓެރި އިންޑިއާ އިންނެވެ. އިންޑިއާ އިން އިއްޔެ 347,254 މީހުން ކޮވިޑަށް ފައްސިވިއެވެ.\nވަކިވަކި ބައްރުތަކަށް ބަލާއިރު އިއްޔެ ޔޫރަޕުން 1.5 މިލިއަން މީހުން ފައްސިވިއެވެ. އުތުރު އެމެރިކާ އިން 1.2 މިލިއަން، ދެކުނު އެމެރިކާ އިން ވެސް 1.2 މިލިއަން، އޭޝިއާ އިން ވެސް 1.2 މިލިއަން މީހުން އިއްޔެ ފައްސިވިއެވެ.\nކޮވިޑް-19 އޮމިކްރޮން ވޭރިއަންޓާއި އެކު ކޮވިޑް-19 އަށް ފައްސިވާ މީހުންގެ އަދަދު އަންނަނީ ދުވަހުން ދުވަހަށް އިތުރުވަމުންނެވެ. އޮމިކްރޮން ޖެހޭ މީހުންގެ ހާލު ބޮޑުވާ މިންވަރު މަދު ކަމަށް ސިއްހީ ހިދުމަތްތެރިން ބުނެއެވެ. ނަމަވެސް ފައްސިވާ މީހުންގެ އަދަދު އިތުރުވާނަމަ ހޮސްޕިޓަލްތަކުގައި އެޑްމިޓް ކުރަން ޖެހޭ މީހުންގެ އަދަދު ގިނަވެ ސިއްހީ ނިޒާމަށް ނުކަތާ ވަރުވުމުގެ ބިރު ބޮޑު ކަމަށް ދުނިޔޭގެ ސިއްހަތު ޖަމިއްޔާ އިން ވެސް ބުނެއެވެ.\nއޮމިކްރޮން ވޭރިއަންޓަށް ވުރެ ނުރައްކާތެރި ވޭރިއަންޓެއް ނުފެތުރޭ ނަމަ މިހާރު މިއޮތް ހާލަތުގައި ވެސް ކުރިއަށް އޮތް ދެތިން މަސް ދުވަހު ކޮވިޑަށް ފައްސިވާ މީހުންގެ އަދަދު އިތުރުވެގެން ދާނެ ކަމަށް ތަޖުރިބާކާރުން ލަފާ ކުރެއެވެ.\nތަޖުރިބާކާރުން ބުނާ ގޮތުގައި ކޮވިޑްގެ ނުރައްކާތެރި ހާލަތުން ސަލާމަތް ވުމަށް އަދިވެސް ކުރެވެން އޮތް ކަމަކީ ވެކްސިން ފުރިހަމަ ކުރުމެވެ. ވެކްސިންގެ ދެޑޯޒް ޖަހާފައިވާ މީހުން ވެކްސިންގެ ބޫސްޓާ ޑޯޒް ޖެހުމަށާއި އޭރުން ކޮވިޑްގައި މަރުވާ މީހުންގެ އަދަދު މަދުވާ ކަމަށް ތަޖުރިބާކާރުން ވިދާޅުވެއެވެ.


Doctor Gaathil: Heki Foruvan Meehunge Hashiganduthah Ellaalee Kinboo Fengandah - Vaguthu\nޑޮކްޓަރ ގާތިލް: ހެކި ފޮރުވަން މީހުންގެ ހަށިގަނޑުތައް އެއްލާލީ ކިނބޫ ފެންގަނޑަށް\nއިންޑިއާގެ ނުރައްކާތެރި ޑޮކްޓަރެެއްގެ ގޮތުގައި ފާހަގަކޮށްލެވޭ އަޔުވެޑިކް ޑޮކްޓަރު ޑެވެންޑްރާ ކުމާރް ޝަރްމާ ގިނަބަޔަކު މަރާލުމަށްފަހު ކިނބޫތަކަށް ކާންދިން ކަމަށް ފުލުހުން ބުނެފިއެވެ.\nއުމުރު ދުވަހުގެ ޖަލު ހުކުމެއް ތަންފީޒު ކުރަމުންދިޔަ ޝަރްމާ ޕޭރޯލްގެ ދަށުން މިދިޔަ ޖެނުއަރީ މަސް ތެރޭގައި ދޫކޮށްލީ އޭނާގެ އުޅުން ރަނގަޅު ކަމުންނެވެ.\nއުުމުރުން 62 އަހަރުގެ ޝަރްމާ ޖެނުއަރީ މަހު ޕޭރޯލްގެ ދަށުން ދޫކޮށްލި ނަމަވެސް، އޭނާ އެނބުރި ޖަލަށް ނައިސް ވަނީ ފިލާފައެވެ. އެންމެ ފަހުން އޭނާ ހައްޔަރުކޮށްފައި ވަނީ މިދިޔަ އަންގާރަ ދުވަހުއެވެ. އޭނާ ހަތްފާއަކަށް ދޫކޮށްލާފައި ވަނީ 16 އަހަރު ވަންދެން ޖަލުގައި ހޭސަ ކުރުމަށްފަހުއެވެ.\n2002 އަހަރާއި 2004 ވަނަ އަަހަރު ތެރޭގައި ގިނަބަޔަކު މަރާލި މައްސަލައެއްގައި 2004 ވަނަ އަހަރު އުމުރު ދުވަހަށް ޖަލަށް ލުމަށް ހުކުމް ކޮށްފައިވާ ޝަރްމާއަށް މިޑިއާތަކުން ދީފައިވާ ނަމަކީ ޑރ ޑެތް އެވެ.\nއޭނާއަކީ އެތައް ހާސް ކިޑްނެޕިންގ ކޭސް އާއި ބައެއް ޑްރައިވަރުންގެ މަރުގެ މައްސަލަތަކެވެ.\nފުލުހުންގެ ސަމާލުކަމަށް ފުރަތަމަ ޝަރްމާ އައިސްފައި ވަނީ މީގެ 20 އަހަރު ކުރިންނެވެ. އެއީ ހުއްދަ ނެތި ކިޑްނީ ޓްރާންސްޕްލާންޓް ކުރަމުންދާ ކަމުގެ މައްސަލަތަކެއްގައެވެ.\nއެހެން ޑޮކްޓަރުންނާއި، އަދި ބައެއް އެހެން މީހުންގެ އެހީތެރިކަމާއި އޭނާ ވަނީ 125 ޓްރާންސްޕްލާންޓް ހަދާފައެވެ. އަދި ފުލުހުން ވަނީ އޭނާ އަކީ ގޭންގަކަށް ނިސްބަތްވާ މީހެއް ކަމަށް ބުނެފައެެވެ. އަދި އޭނާ ޓެކްސީ އާއި ޓްރަކް އެއްޗެހި ކުއްޔަށް ނެގުމަށްފަހު އޭގެ ޑްރައިވަރުންގެ އަތުން ވައްކަން ކޮށް، އެ ޑްރައިވަރުން މަރާލާއި، އެ މީހުންގެ ވެހިކަލްތައްވެސް ވިއްކާލާ ހަދާ ކަމަށް ފުލުހުން ބުނެފައި ވެއެވެ.\nއަދި މިގޮތަށް މަރާލާ މީހުންގެ ހަށިގަނޑުތައް އުއްތަރްޕްރަދޭޝްގެ ހަޒަރް ކަނަލް އަށް އަޅާލާ ކަމަށް ފުލުހުން ބުނެފައި ވެއެވެ. އެތަނަކީ ކިނބޫ އުޅޭ ތަނެއް ކަމުން އެތަނުން އެ މީހުންގެ ހަށިގަނޑުތައް ހޯދަން އުނދަގޫވާނެ އެވެ.\nޝަރްމާ ފަހުން ވަނީ ބައެއް މަރުތަކުގެ ޒިންމާ ނަގާފައެވެ. އަދި ބައެއް އިތުރު މަރުތަކާއިއޭނާއާ ގުޅޭކަމަށްވެސް އެއްބަސްވެފައެވެ.\nރޮމޭންޓިކް ވާން ހަދައިން ލިބުނީ ބޮޑު ލަނޑެއް، ގެ އަނދާ ހުލި!


Hulhumale gondudhoh Redhanun dhillaalaifi | Hathaavees\nހުޅުމާލެ ގޮނޑުދޮށް ރެދަނުން ދިއްލާލައިފި\nހުޅުމާލެ ގޮނޑުދޮށުގައި ރެދަންލާފައި: ހުޅުމާލޭ ގޮނޑޮދޮށުގައި ރެދަންލާފައިވާތާ ދުވަސްކޮޅެއްވެއްޖެ-- ފޮޓޯ/ ހާތާވީސް\nރޭގަނޑުގެ އަނދިރިކަމުގެ ތެރޭގައި ބީއްސާލާ ކޮންމެ ރާޅަކާއެކު، ގޮނޑުދޮށް ދިއްލާލައެވެ. މިއީ މަދުން ނޫނީ ނުފެންނާނެ މަންޒަރެކެވެ. ރާއްޖޭގެ ރަށްތަކުގެ ތެރެއިން މިގޮތަށް ރެދަން ލަނީ މަދު ރަށްތަކެއްގައެވެ. އެ ވެސް ހާލަކުން ފަހަރަކުއެވެ. މާލެ ސިޓީގެ ފަސް ވަނަ އަވަށް، ހުޅުމާލެއިން މިރޭ ފެނިގެންދިޔައީ މި މަންޒަރެވެ. ރެދަން ލައި، ގޮނޑުދޮށް އޮތީ ދިއްލާލާފައެވެ.\nA post shared by Asad's Photography 🇲🇻😍📸 (@asad.photo)\nހުޅުމާލެ ގޮނޑުދޮށުގައި ރެދަންލާފައިވާ ފޮޓޯތައް ސޯޝަލް މީޑިއާގައި ދައުރުވާން ފެށުމާ އެކު، ބައެއް މީހުން މިރޭ އިރާކޮޅުން ފެށިގެން ހުޅުމާލެ އިރުމަތީފަރާތު ގޮނޑުދޮށަށް ޖަމާވިއެވެ. ދިޔަވަރު އޮތީ ހިކިފައެވެ. ނަމަވެސް މަޑުމަޑުން ބީއްސާލާ ކުދިރާޅުތަކާ އެކު، ރެދަން ވިދާ ބަބުޅަމުންދިޔައެވެ. ކުދިބޮޑު ގިނަ ބަޔަކަށް އެކަންވީ އުފަލަކަށެވެ. ހަޔާތުން މަދު ފަހަރެއްގައި އެ މަންޒަރު ބަލާލެވޭތީ، ގިނަ ބަޔަކަށް އެކަންވީ އާ ކަމަށެވެ. ޚާއްސަކޮށް، ވެރިރަށް މާލޭގައި ބަންދުވެފައި ތިބި އާއިލާތަކަށެވެ.\nހުޅުމާލޭގައި ރެދަންލުމަކީ މި އަވަށަށް ލިބޭނެ އިތުރު މަގުބޫލު ކަމެކެވެ. ޚާއްސަކޮށް ޓޫރިސްޓުންގެ މެދުގައެވެ. މިދިޔަ ހޯމަ ދުވަހު މާލެ ސިޓީގެ ގެސްޓްހައުސްތައް ހުޅުވާލި ނަމަވެސް، ހުޅުމާލެއަށް އެހާ ގިނަ ޓޫރިސްޓުންނެއް އަދި ނާދެވެ. ނަމަވެސް ރެދަންލި ޚަބަރާ އެކު، ހުޅުމާލެއަށް ޓޫރިސްޓުން އައުން އިތުރުވާނެކަން ޔަގީނެވެއެވެ.\nހުޅުމާލެ ގޮނޑުދޮށުގައި ރެދަންލާފައި: ރެދަންލާފައިވާ މަންޒަރު ފެންނަނީ ވަރަށް މަދު ރަށްތަކަކުން-- ފޮޓޯ/ ހަތާވީސް\nހުޅުމާލޭގައި ގޮނޑުދޮށުގައި ރެދަންލާފައިވާތާ ދުވަސްކޮޅެއް ވެއްޖެއެވެ. ނަމަވެސް މިރެއަކީ އެހެން ރޭތަކާ ހިލާފަށް، ވަރަށް "ގަދަޔަށް" ރެދަންލި ރެއެކެވެ. ރެދަން އަކީ ލޮލަށް ނުފެންނަ ވަރުގެ ކުދިކުދި ސޫފިތަކެކެވެ. ރެދަން ލަނީ ބަޔޮލުމިނެސެންސް ފައިޓޮޕްލެންކްޓަންސްގެ ސަބަބުންނެވެ.


Miee Firihen Kudhin Tharubiyyathu Kurumugai Samaalu Kameh Dheynvee Kankan - Vaguthu\nމިއީ ފިރިހެން ކުދިން ތަރުބިއްޔަތު ކުރުމުގައި ސަމާލުކަންދޭންވީ ކަންކަން\nކުއްޖަކު ތަރުބިއްޔަތު ކުރުމަކީ ހަމަ ގައިުވެސް ކުޑަ ކަމެއް ނޫނެވެ. އެއީ ބައެއް މީހުންގެ ނަޒަރުގައި ބުރަވެސް ކަމެކެވެ. އަންހެން ކުއްޖަކު ތަރުބިއްޔަތު ކުރުމުގައި ވަކި ކަންތައްތަކަކަށް ސަމާލުކަން ދޭފަދައިން ފިރިހެން ކުއްޖަކު ތަރުބިއްޔަތު ކުރުމުގައިވެސް ވަކި ޚާއްސަކަންކަމަކަށް ސަމާލުކަންދޭންޖެހެއެވެ.\nރަނގަޅު މުޖުތަމައެއް ބިނާ ކުރުމުގައި ފިރިހެން މީހާގެ ދައުރު ވަރަށްވެސް ބޮޑެވެ. ފިރިހެން ކުއްޖާއަށް ކިޔައިދެންވީ އެއްޗެހި ވަރަށްވެސް ގިނައެވެ. އެހެންނަމަވެސް ގިނަ ފަހަރަށް ފިރިހެނަކަށްވީތީ ފަރުވާ ކުޑަ ކުޑަކުރެވުނީއެވެ. ގިނަ ފަހަރަށް ކުއްޖާއަށް "ނޫން" މިބަސް ބޭނުން ކުރުމަށްވެސް ގިނަ މައިންބަފައިންނަށް ދަސްކޮށެއް ނުދެވެއެވެ. ކުއްޖާ ނުބައި މަގަށް އެޅިގެންދަނީ މިހެންވުމުގެ ސަބަބުންނެވެ.\nފިރިހެން ކުއްޖަކު ތަރުބިއްޔަތު ކުރުމުގައި ސަމާލުކަންދޭންވީ ބައިވަރު ކަންކަން އެބަހުއްޓެވެ. އޭގެ ތެރެއިން ބައެއް ކަންކަން މިތާންގައި ފާހަގަކޮށްލާނަމެވެ.\nކެއްކުމާއި އަމިއްލަ ސާފުތާހިރުވާން ދަސްކޮށްދިނުން\nގިނަ މީހުނަށް ހީވެފައި އޮންނަނީ ކެއްކުމާއި އެއްޗެހި ދޮވުމާއި މިފަދަ ކަންކަމަކީ ހަމައެކަނި އަންހެން ކުދިން ކުރަންޖެހޭ ކަމެއް ކަމުގައެވެ. އަދި ގިނަ ފަހަރަށް މިފަދަ ކަންކަން ކުރަން ފެށުމުންވުން ކުއްޖާ ގާތު އެކަންކަން ނުކުރުމަށް ބުނާ މައިންބަފައިން އުޅެއެވެ.\nއެހެނަމަވެސް ކުއްޖާ ބޮޑުވެ ވަކި އުމުރަކަށް ދިއުމުން ކިޔަވަން ނުވަތަ އެނޫންވެސް އެފަދަ ބޭނުމެއްގައި ދިރިއުޅޭ ގެ ނޫން އެހެންތާކަށް ދާންޖެހެއެވެ، މިފަދަ ހާލަތުގައި ކުއްޖާއަށް ކެއްކުމާއި އަންނައުނު ދޮވުންފަދަ ކަންކަން ކުރަން ނޭންގުމުން ގިނަ ދަތިތަކަކާއި ކުރިމަތިވާނެއެވެ. މިހެން ކަމުން ފިރިހެން ކުއްޖާއަށްވެސް ގޭތެރޭގެ މަސައްކަތް ކުރަން ދަސްކޮށްދިނުމަކީ މުހިންމު ކަމެކެވެ. އަދި އެއީ "އަންހެން ދޮޅާ" ވުން ނޫން ކަމުގައިވެސް ކުއްޖާއަށް ބުނެދެންވާނެއެވެ.\nއެހެން މީހުނަށް އަޅާލުމަށް ދަސްކޮށްދިނުން\nއަންހެނާގެ ޠަބީޢަތުގައިވެސް އަޅާލުމައި އޯގާތެރިކަމަކީ އޮންނަ އެއްޗެކެވެ. އެހެންނަމަވެސް ގިނަ ފިރިހެނުންނަށް މިއީ ބީރައްޓެހި އެއްޗެކެވެ. ގިނަ ފަހަރަށް މިކަން މިހެން ދިމާވަނީ އެމީހާ ކުޑައިރު އެފަދަ ތަރުބިއްޔަތެއް ދެވިފައި ނެތުމުގެ ސަބަބުންނެވެ.\nފިރިހެން ކުއްޖާ ކުޑައިރު މީހުނަށް އަޅާލުމަށް ދަސްކޮށްދޭށެވެ. ތިމާއަކީ މަންމަ ނަމަ މިކަން ކުރަން ވަރަށް ފަސޭހަ ވާނެއެވެ. ކުދި ކުދި ކަންކަން ކުރުވާށެވެ. މިސާލަކަށް ތިމާ ބަލިވުމުން ބޭސްދިނުމުގެ ކަންތައް ކަހަލަ ކަންތައް ތިމާގެ ފިރިހެން ދަރިފުޅު ލައްވާ ކުރުވާށެވެ. މިފަދަ ކަންކަން ކުރާނަމަ އެކުއްޖެއްގެ ކިބައިގައި އެހެން މީހުނަށް އަޅާލުމުގެ ސިފަ އަށަގަންނާނެއެވެ.\nރޯން ހުއްދަ ދީ\nގިނަ ފަހަރަށް ދަރިން ގާތު ނުރޯންބުނެ، އެއީ އަންހެން ކުދިން ކުރާ ކަމެއް ކަމުގައި ބުނުމަކީ އެކުއްޖާއަށް ޖިސްމާނީ ގޮތުން ގެއްލުން ލިބޭނެކަމެކެވެ. ރުއިމަކީ ޠަބީޢީކަމެކެވެ. މިއީ ތިމާ ބޭނުންވެގެން ވެގެން ކުރާ ކަމެއް ނޫނެނެވެ. އަދި މިކަމުގައި ފިރިހެނެއް އަންހެނެއް އިސްތިސްނާއެއް ނުވާނެއެވެ. ރުއިމަކީ އުދާސްތައް ބޭރުކޮށްލަދޭ ކަމެކެވެ. މިހެނަކަމުން ރަނގަޅު ކުއްޖަކު ތަރުބިއްޔަތު ކުރަން ބޭނުންނަމަ އެކުއްޖާއަށް ރޯން ޖެހިއްޖެ ހާލަތެއްގައި ރޯން ދަސްކޮށްދިނުމަކީ މުހިންމު ކަމެކެވެ.\nއޭޕްރީލް 20, 2018 20:41\nމީ އަޅެ މޮޔަޔަކު ލިޔެފައޮތް ރިޕޯތެއްތަ؟ މިޒަމާނުގަ ފިރިހެނުން ކައްކާތަ؟؟؟ ބޯހަލާކު\nއޭޕްރީލް 20, 2018 23:37\nކީވެ ނުވާންވީ. ތިކަހަލަ މީހުނގެ ސަބަބުން ޤައުމު ހަލާކުވަނީ.?\nއޭޕްރީލް 21, 2018 00:52\nޔެސް ހަމަ ކައްކާ ފިރިހެނުން ވެސް\nއޭޕްރީލް 21, 2018 09:21\nމަސްހޫރު ބޮޑެތި ކައްކާ(ޝެފުން) ނަކީ ފިރިހެނުން\nއޭޕްރީލް 21, 2018 09:49\nއަންހެނުން އެކަނި ތަ ކަންތަށްތަށް ކުރަން ޖެހެނީ. ތީ އޭ މައްސަލައަކީ ތިކަހަލަ ތަންދޮރު ނޭނގޭ މީހުން މިގައުމުގަ އުޅޭތީ!\nއޭޕްރީލް 21, 2018 14:38\nރަނގަޅު ވާހަކަރަކެއް އެކަމަކު ހީކުރީ ވަރަށް ގިނަ މައުލޫުމާތު ހުންނާނެކަމަށް މިއަކުން އާ އާ މައުލޫމާތެއް މަށަކަށް ނުލިބު\nޖޫން 28, 2019 22:07\nމަވެސް ތިހެން ހީކޮށް މިކިޔާލި... ފިރިހެން ކުދިންނަށް ރޯން ދަސްކޮށްދޭށޯ??


Idhikolhu muzaaharaa in7meehaku hayyaru kohfi - One Online\nރާއްޖޭގައި ތިބި އިންޑިއާ ސިފައިން ބޭލުމަށް ގޮވާލައި އިދިކޮޅު ކޯލިޝަނުން މިރޭ މާލޭގައި ކުރިއަށް ގެންދިޔަ "އިންޑިއާ އައުޓް" މުޒާހަރާގެ ތެރެއިން ހަތް މީހަކު ހައްޔަރުކޮށްފިއެވެ.\nޕީޕީއެމް/ޕީއެންސީ އޮފީސް ކުރިމަތީ މިރޭ ބޭއްވި އެ މުޒާހަރާ ތެރެއިން އެ ހަތް މީހަކު ހައްޔަރުކުރީ ފުލުހުންނާ އެ މީހުންނާ ދެމެދު ހަމަނުޖެހުންތަކެއް ހިނގުމަށްފަހުއެވެ.\nޕީޕީއެމް/ޕީއެންސީ ކޯލިޝަންގެ އިސް ތަރުޖަމާނު ހީނާ ވަލީދު މީޑިއާތަކަށް ފޮނުވި މެސެޖެއްގައި ވިދާޅުވީ، މުޒާހަރާގެ ތެރެއިން ހަތް މީހަކު ހައްޔަރުކުރި ކަމަށާއި އޭގެ ތެރެއިން ދެ މީހަކަށް އަނިޔާވުމާ ގުޅިގެން ހޮސްޕިޓަލްގައި ފަރުވާ ދެމުންދާ ކަމަށެވެ. ލިބުނު އަނިޔާގެ ތަފްސީލެއް ނުދެއްވައެވެ.\nއެ ކޯލިޝަންގެ ގާނޫނީ ޓީމުގައި ހިމެނިވަޑައިގަންނަވާ އާސިމް އާދަމް އޭނާގެ ފޭސްބުކުގައި ވަނީ އަނިޔާވި އަންހެނެއްގެ ވީޑިއޯ ޕޯސްޓުކޮށްފައެވެ. އެ ވީޑިއޯގައި އަންހެން މީހާ ނޭވާލުމަށް ދަތިވެގެން އުޅޭ މަންޒަރު ފެނެއެވެ. އަދި އޭނާގެ ކައިރީގައި ފުލުހެއް ހަރަކާތްތެރިވަމުންދާ މަންޒަރު ފެނެއެވެ.\nއާސިފް ވިދާޅުވީ، އެ އަންހެން މީހާ ފުލުހުންގެ ވެހިކަލަށް އެރީ ކިޔަމަންތެރިކަމާއެކު ކަމަށެވެ. ނަމަވެސް ވެހިކަލް ތެރޭގައި އޭނާއަށް ފުލުހުން އަނިޔާކުރި ކަމަށް އާސިފް ތުހުމަތުކުރެއްވިއެވެ.\nއިދިކޮޅު ކޯލިޝަނުން ރޭ ކުރިއަށް ގެންދިޔަ މުޒާހަރާއިން ވެސް ވަނީ ތިން މީހަކު ހައްޔަރުކޮށްފައެވެ. އެ ތިން މީހުން ވެސް ވަނީ ރޭގެ ވަގުތެއްގައި ދޫކޮށްލައިފައެވެ.\nކުރީގެ ރައީސް އަދި ޕީޕީއެމް/ޕީއެންސީ ކޯލިޝަންގެ ލީޑަރު އަބްދުﷲ ޔާމީން އިސްވެ ހުންނަވައި ރާއްޖޭގައި ތިބި އިންޑިއާ ސިފައިން ބޭލުމަށް ގޮވާލާ ކުރިއަށް ގެންދާ "އިންޑިއާ އައުޓް" ކެމްޕޭނަކީ ގައުމީ ސަލާމަތަށް ހުރި ނުރައްކަލެއް ކަމަށް ކަނޑައަޅައި ރައީސް އިބްރާހީމް މުހައްމަދު ސޯލިހު ވަނީ ގަރާރެއް ނެރެ އެ ކެމްޕޭން ހުއްޓުވުމަށް އަންގައިފައެވެ.\nއިދިކޮޅު ކޯލިޝަންގެ ފަރާތުން "އިންޑިއާ އައުޓް" ކެމްޕޭން އިންތިޒާމުކުރާ ހޯރަފުށީ ދާއިރާގެ ކުރީގެ ރައްޔިތުން މަޖިލީހުގެ މެންބަރު މުހައްމަދު އިސްމާއީލް ވެސް ވަނީ ހައްޔަރުކޮށްފައެވެ. މިހާރު އޭނާ ވަނީ ދޫކޮށްލައިފައެވެ. މުހައްމަދު އިސްމާއީލާއެކު ދެން ހައްޔަރުކުރީ ޕީޕީއެމްގެ އެކްޓިވިސްޓެއް ކަމަށްވާ އަލީ ނަސީމުގެ ބަންދަށް ވަނީ ފަސް ދުވަސް ޖަހައިފައެވެ.\nފުލުހުން މުޒާހަރާގެ ބައިވެރިން ހައްޔަރުކުރިއަސް މުޒާހަރާކުރުން ނުހުއްޓުވޭނެކަމަށް އިދިކޮޅުން ވަނީ ބުނެފައެވެ. އަދި ރައީސް ސޯލިހުގެ ގަރާރަކީ ބާތިލު ގަރާރެއްކަން ކަނޑައަޅަން މިހާރު ވަނީ ކޯޓަށް ހުށަހަޅައިފައެވެ.


Dhuvaafaru dhaairaage member Ismail baavva football mubaaraiy fashaifi | Fainu Online\nދުވާފަރު ދާއިރާގެ މެންބަރު އިސްމާޢީލް ބާއްވާ ފުޓްބޯޅަ މުބާރާތް ފަށައިފި\n14 ޖޫން 2022, އަންގާރަ, 23:16\nދުވާފަރު ދާއިރާގެ މެންބަރު އިސްމާއީލް އަޙްމަދު އިންތިޒާމް ކޮށްގެން ބާއްވާ "އަނަދު ކަޕް 2022" މިއަދު ދުވާފަރުގައި ފަށައިފިއެވެ.\nދުވާފަރު ދާއިރާއަށް ހުޅުވާލައިގެން ކުރިއަށް ގެންދާ މިމުބާރާތުގައި 8 ޓީމް ވާދަކުރެއެވެ. އެއީ ގްރޫޕް އޭ ގައި ޑާރކް ޕާރކް، އުފުރާ ޔުނައިޓެޑް، ދަ ސިޓީ އަދި ޓީމް އައި.ޖީއެވެ. ގްރޫޕް ބީ ގައި ހިމެނެނީ ސިލްވަރ ޔުނައިޓެޑް، ބީޓްލްސް، ވޮރީސް އަދި ކްލަބް އިލެވެން އެޓޭކާރސްއެވެ.\nމުބާރާތް ފެށުމުގެ ގޮތުން މިއަދު ބައްދަލު ކުރީ ޑާރކް ޕާރކް އަދި އުފުރާ ޔުނައިޓެޑެވެ. މި މެޗްގެ ޝަރަފްވެރި މެހުމާނަކަށް ގެނެސްފައިވަނީ، ރާއްޖޭގެ މަޝްހޫރު ފުޓްބޯޅަ ކުޅުންތެރިޔާ ޢަލީ އަޝްފާޤެވެ.\nމި މުބާރާތަކީ ދުވާފަރުގައި މިހާތަނަށް ބާއްވާ އެންމެ އަގު ބޮޑު ފުޓްބޯޅަ މުބާރާތްކަމަށް އިންތިޒާމު ކުރާ ފަރާތުން މައުލޫމާތު ދެއެވެ. އެގޮތުން މުބާރާތުގެ ޗެމްޕިއަން ޓީމަށް ތިރީސްހާސް ރުފިޔާ ދޭންވަނީ ހަމަޖެހިފައެވެ.\nއިތުރު ލިޔުންތައް ރ. ދުވާފަރު މެންބަރު އިސްމާޢިލް އަޙުމަދު


vnews - ޕްރެމިއާ ލީގު ކާމިޔާބު ކުރާނީ ކޮން ޓީމެއް؟\nޕްރެމިއާ ލީގު ކާމިޔާބު ކުރާނީ ކޮން ޓީމެއް؟\nއިނގިރޭސި ޕްރެމިއާ ލީގުގެ އެންމެ ފަހު މެޗުތައް މިރޭ ކުޅޭއިރު ލީގު ހޯދުމުގެ ފުރުސަތު އޮތީ އެންމެ ދެ ޓީމަށެވެ. އެއީ އެއްވަނާގައިވާ މެންޗެސްޓާ ސިޓީ އާއި ދެ ވަނާގައިވާ ލިވަޕޫލެވެ. މީގެ ތެރެއިން ސިޓީ މިދިޔަ ސީޒަން ނޫން ކުރީ ސީޒަނުގެ ޗެމްޕިއަނުންނެވެ. ލިވަޕޫލަށް ލީގު އެންމެ ފަހުން ކާމިޔާބު ކުރެވުނީ ޕްރެމިއާ ލީގުގެ ޒަމާނީ ކުރުމުގެ ކުރިން 1990 ވަނަ އަހަރު އެވެ.\nސިޓީ އާއި ލިވަޕޫލްގެ ދެމެދުގައި ވަނީ އެންމެ ދެ ޕޮއިންޓްގެ ތަފާތެވެ. މޮޅު ކުޅުންތެރިން ގިނަ އަދި މުއްސަދި ކުލަބަށް ލީގުގައި މިހާތަނަށް 83 ޕޮއިންޓް ލިބިފައިވާއިރު މި ދިޔަ ސީޒަނުގައި ލީގުގެ ހަތް ވަނަ އަށް ދިޔަ ލިވަޕޫލަށް ލިބިފައިވަނީ 81 ޕޮއިންޓެވެ. މިހެންވެ ލިވަޕޫލަށް ލީގު ލިބޭނީ ނިއުކާސަލް އަތުން މޮޅުވެ، ވެސްޓްހޭމް އަތުން ސިޓީ ބަލިވެގެން އެކަންޏެވެ.\nލީގުގެ ފަހު މެޗަށް ނުކުތުމުގެ ކުރިން ލިވަޕޫލްގެ ކޯޗު ބްރެންޑަން ރޮޖާސް ބުނީ ތަށި ނުލިބުނަސް އޭނާގެ ޓީމަށް ލިބޭނެ ދެރައެއް ނެތް ކަމަށާއި މި ސީޒަނަކީ ހުރިހާ ގޮތަކުން ވެސް ކާމިޔާބު ސީޒަނެއް ކަމަށެވެ.\nއަދި އޭނާ އުއްމީދު ކުރަނީ ސިޓީ މޮޗުން މޮޅުވެގެން ތަށި ހޯދާނެ ކަމަށް ކަމަށާއި ލިވަޕޫލަށް ތަށި ހޯދުމުގެ ފުރުސަތު ގެއްލުނީ ޗެލްސީ މެޗުގައި ހެދުނު ގޯހެއްގެ ސަބަބުންނެވެ.\nމިއާ ހިލާފަށް ސިޓީގެ ކޯޗު މެނުއަލް ޕެލެގްރީނީ ބުނީ އެއްވަރުކޮށްގެން ލީގު ލިބެން އޮތް ނަމަވެސް އޭނާގެ ޓީމު ބޭނުންވަނީ މޮޅުވެެގެން ލީގު ކާމިޔާބުކުރަން ކަމަށެވެ. ނަމަވެސް ވެސްޓްހޭމުން ވަނީ ސިޓީގެ ލީގު ހޯދުމުގެ އުފަލުން މަހުރޫމް ކުރަން އެ ޓީމު ތައްޔާރުވާނެ ކަމަށް ބުނެފަ އެވެ.\nއިނގިރޭސި ލީގު ނިމުމަކަށް އަންނައިރު މިރޭގެ ހުރިހާ މެޗެއް ވެސް ފަށާނީ ހަތެއް ޖަހާއިރު އެވެ.


Raees Nasheed ge baha Coalition uvaalaane tha?\nރައީސް ސޯލިހް، ރައީސް ނަޝީދު އަދި ގާސިމް އިބްރާހިމް: އެމްޑީޕީން އެކަނި ވެރިކަން ކުރަންޖެހޭ ކަމަށް ރައީސް ނަޝީދު ގެންދަވަނީ ވިދާޅުވަމުން\nކޮންމެ ފަހަރަކުވެސް ރިޔާސީ އިންތިހާބު ކާމިޔާބު ކުރަން ބޮޑު ދެ ސިޔާސީ ޕާޓީއަށް ޖެހެނީ އެހެން ޕާޓީތަކާއެކު ކޯލިޝަން ހަދާށެވެ. ދެހާސް އަށް ވަނަ އަހަރުން ފެށިގެން މިހާތަނަށް ތިން އިންތިހާބު ބާއްވާފައިވާއިރު އެކަން ހިނގާފައި ވަނީ އެ މަގަށެވެ. އެއްވެސް ސިޔާސީ ޕާޓީއަކަށް އެކަނި ސަރުކާރެއް އެކުލަވާލެވޭނެ މިންވަރަށް ރައްޔިތުންގެ ތާއީދެެއް ނުލިބެ އެވެ. އެހެން ކަމުން ވެރިކަމަށް އައުމަށްޓަކައި އެހެން ޕާޓީތަކާއެކު އެއްބަސްވުންތައް ހަދާ، ކޯލިޝަން ސަރުކާރެއް ހިންގާނެ ކަމުގެ ވައުދާއެކު އިންތިހާބަށް ނުކުމެ ކާމިޔާބު ހޯދަނީ އެވެ. ތިން އިންތިހާބުގައި ވެސް ކުރި ލިބުނީ ބޮޑު ދެ ފިކުރުގެ ތެރެއިން ކުދި ޕާޓީތައް ޖަމާވި ކޮޅެވެ.\nކޯލިޝަން ސަރުކާރު ހިންގުމުގައި ފުރަތަމަ ދެ ރައީސުން ފޭލި އެވެ. ރައީސް މުހައްމަދު ނަޝީދަށް އެކަން ކުރެއްވުނީ މަސް ދުވަހަށެވެ. ގާސިމް އިބްރާހިމް ކޯލިޝަނުން ވަކިވެއްޖެ އެވެ. ރައީސް އަބްދުﷲ ޔާމީނަށް ވެސް ކޯލިޝަން ސަރުކާރެއް އަހަރެއްހާ ދުވަހުވެސް ހިފަހައްޓައެއް ނުލެވުނެވެ. ރައީސް ސޯލިހު އެއަށްވުރެ ތަންކޮޅެއް ކުރިއަށް ޖެހިވަޑައިގެންފި އެވެ. ކޯލިޝަން ސަރުކާރެއް އަހަރު ދުވަސް ވަންދެން ކާމިޔާބު ކަމާއެކު ދަމަހައްޓަވައިފި އެވެ. އަދި އެއީ ބޮޑު ކާމިޔާބީއެއްގެ ގޮތުގައި ބަލައި އެކަން ފާހަގަވެސް ކޮށްފި އެވެ.\nނަމަވެސް ކޯލިޝަން ސަރުކާރަށް އަހަރެއްވެ ގިނަ ދުވަސްތައް ނުވަނީސް ފަސް އަހަރަށް މި ކޯލިޝަން ދެމެހެއްޓޭނެތޯ މިއޮތީ ސުވާލުތައް އުފެދިފަ އެވެ. އެ ސުވާލު ފެންމަތި ކުރުވަނީ ރައީސް ނަޝީދެވެ. އެ މަނިކުފާނު ވަނީ ދެ ފަހަރެއްގެ މަތިން ވެރިކަން ހިންގަން ބޭނުންވަނީ އެމްޑީޕީން އެކަނި ކަަމަށް ވިދާޅުވެފަ އެވެ. އިއްތިހާދެއްގެ ބޭނުމެއް ނެތް ކަމަށް ސާފު ބަހުން އިއުލާނު ކުރައްވާފަ އެވެ. ވައުދުތައް "ރަނުން ރަނަށް، އަކުރުން އަކުރަށް" ފުއްދަން އޮތް ހުރަހަކީވެސް ކޯލިޝަން ކަމަށް އެ މަނިކުފާނު އެބަ ވިދާޅުވެ އެވެ.\nއެހެންވުނުން ސިޔާސީ މައިދާނުގައި މިހާރު އޮތީ ރާގު ބަދަލުވެފަ އެވެ. ނޫނީ ސިޔާސީ ގޮތުން އޮއިވަރާއި މޫސުން މި ވަނީ ބަދަލުވާން ފަށާފަ އެވެ. އަދި ސަރުކާރަށް ބާކީ އޮތް ހަތަރު އަހަރުގައި ކޯލިޝަން އެ އޮތް ގޮތަށް ބޭއްވިދާނެތޯ ސުވާލުތައް އުފެދެ އެވެ.\nސަރުކާރު ހިންގަން ބޭނުން ވަނީ އެމްޑީޕީ މެންބަރުން އެދޭ ގޮތަށް އެމްޑީޕީން އެކަނި ކޯލިޝަނަކާ ނުލައި ކަމަށް ރައީސް ނަޝީދު ފުރަތަމަ ވިދާޅުވީ އޮކްޓޫބަރު 17، 2019 ގައި އެމްޑީޕީގެ މެންބަރުންނާއި ބައްދަލްކުރެއްވުމަށް ދަރުބާރުގޭގަ އެވެ.\nއެ ބަދަލުވުމަކީ އެމްޑީޕީގެ ރައީސްކަމުގެ އާ ދައުރަކަށް ކުރިމަތިލައްވާ ޕާޓީގެ މެންބަރުންގެ ތާއީދަށް އެދިވަޑައިގެން ބޭއްވެވި ބައްދަލު ވުމެކެވެ. އެމްޑީޕީއާއި ރައީސް ނަޝީދަށް ނުހަނު ވަފާތެރިން ބައިވެރިވި އެ ޖަލްސާގައި "ހިނގަމުންދާ ވެރިކަމަކީ އެމްޑީޕީގެ މެންބަރުން ހިތުއެޅި ކަމެކޭ" ވިދާޅުވެ އެވެ. އެމްޑީޕީން ކުރެހި މަންޒަރެއް ހަގީގަތަކަށް ހަދަން އެހެން ބަޔަކަށް މަސައްކަތް ނުކުރެވޭނެއޭ ވިދާޅުވެ އެވެ. އެމްޑީޕީއަށް ނިސްބަތްވާ ވަޒީރުން ނޫން އެހެން ބައެއް ވަޒީރުން ވަރަށް ނުފަރިތަ ކަމަށް ވިދާޅުވެ އެވެ.\n"އެއީ މި ސަރުކާރު އަޅުގަނޑުމެންގެ ވިސްނުމުގައި، އަޅުގަނޑުމެން ހިންގުން... އަޅުގަނޑުމެންގެ ސަރުކާރަކަށް، އަޅުގަނޑުމެން މި ބޭނުންވާ، އަޅުގަނޑުމެން މި އުންމީދުކުރާ ކަންކަން، އަޅުގަނޑުމެން ހިތުއެޅި ގޮތެއް، އަޅުގަނޑުމެއް ހިތުއެޅި ކަމެއް، އަޅުގަނޑުމެން ކުރެހި މަންޒަރެއް، އެހެން މީހަކު ގޮސް އެހެން ބަޔަކަށް އެކަން، އެ މަސައްކަތް ކުރެވޭނެ ގޮތެއް ހޯދަން އަޅުގަނޑުމެންނަށް ދަތި... އަޅުގަނޑު މި ދަންނަވާ ވާހަކައަކީ ތިޔަ ބޭފުޅުން އެބަ އެދެޔޭ ތި ބޭފުޅުން މި ސަރުކާރު ހިންގަން. ތިޔަ ބޭފުޅުން ބޭނުންވާ މިސްރާބަށް މި ސަރުކާރު ދިއުމަށް." ނަޝީދު ވިދާޅު ވެއެވެ.\nއެމްޑީޕީ އިސްވެ އޮތް ވެރިކަމުގެ ކޯލިޝަނަކަށް ރައީސް މައުމޫނާއި ގާސިމް އިބްރާހިމާއި އިމްރާން އަބްދުﷲ ގެ ފިކުރު ބޭނުން ނުވާކަމަށް ރައީސް ނަޝީދު އެ ވަނީ ސާފު ބަހުން ވިދާޅުވެފަ އެވެ.\nރައީސް ސޯލިހު، ނާއިބް ރައީސް ފައިސަލް އަދި ކޯލިޝަންގެ ލީޑަރުން މަޝްވަރާ ބައްދަލްވުމެއްގައި\nއޭގެ ފަހަށް ތިންމަސްވީ އެވެ. އަނެއްކާވެސް ކޯލިޝަނެއް އޮތުމުގެ ބޭނުމެއް ނެތް ކަމަށް އެމަނިކުފާނު މިވަނީ ވިދާޅުވާން ފަށާފަ އެވެ. އުތުރަށް މިހާރު ކުރައްވަމުން ގެންދަވާ ދަތުރުފުޅުގެ ތެރެއިން ހއ. އިހަވަންދޫއަށް ވަޑައިގެން އެމްޑީޕީގެ ސަރުކާރެއް އުފެދިގެން އައުމާ އެކުގައި ރައްޔިތުންގެ އިތުރުން އެމްޑީޕީގެ އާންމު މެންބަރުންނަށް ވެސް އޭގެ ފުރިހަމަ ހިތްހަމަޖެހުމެއް ލިބިގެން ނުދާކަން ފެނިއްޖެ ކަމަށް ވިދާޅުވެއްޖެ އެވެ. އޭގެ ސަބަބަކީ ކޯލިޝަން ކަމަށް ވެސް ވިދާޅުވެއްޖެ އެވެ.\nކޮންމެ ގޮތަކަށް ސަރުކާރު އުފެދުނު ނަމަވެސް ކޮންމެ ވައުދެއް އަދި އެގްރީމެންޓެއް އޮތަސް ކުރިއަށް ދެވެން އޮތީ އަދި ރައްޔިތުންނަށް ފުރިހަމަ ހިތްހަމަޖެހުމެއް ލިބެން އޮތީ އެމްޑީޕީން އެކަނި ސަރުކާރު ހިންގައިގެން ކަމަށް ދައްކަން ނުވަތަ އެ ބަދަލު ގެންނަން ރައީސް ނަޝީދު އެބަ ބޭނުންފުޅުވެ އެވެ. މިވަގުތުގެ ސިޔާސީ ހަގީގަތަކީ ވެސް އެ މަނިކުފާނު ބޭނުންފުޅުވެ ވަޑައިގަންނަވަ ކަމެއް އެގޮތަކަށް ވަމުން ދިއުމެވެ.\nމީގެކުރިން ކޯލިޝަން ލީޑަރުން ބޭއްވި ބައްދަލު ކުރެއްވުމުގެ ތެރެއިން\nކޯލިޝަން އުވާލުމާއި ގުޅޭ ގޮތުން ރައީސް ނަޝީދު ފާޅު ކުރައްވަމުން ގެންދަވާ ޝުއޫރުތަކާމެދު ސަރުކާރުން އެއްޗެއް ނުބުނެ އެވެ. ރައީސް ސޯލިހު ވެސް ސީދާ އެކަމާ ގުޅޭ ވާހަކަފުޅެއް ނުދައްކަވަ އެވެ.\nއެހެން އެކަން އޮތް ނަމަވެސް ރައީސް ހުންނެވީ ކޯލިޝަނާއެކު ފަސް އަހަރު ކުރިއަށް ވަޑައިގަތުމަށް ކަމަށް މީގެ ކުރިން ސަރުކާރުން ބުނެފައި ވެއެވެ. އަދި ވެރިކަމަށް ވަޑައިގެންނެވުނު ގޮތް ހަނދުމަފުޅުގައި އަބަދުވެސް ހުންނާނެ ކަމަށް ރައީސް ސޯލިހު ވެސް ވަނީ ވިދާޅުވެފަ އެވެ. އެއާ ހިލާފަށް އެމްޑީޕީގެ ރައީސް ދެކެވަޑައިގަންނަވާ ގޮތުގައި ކޯލިޝަނެއް ބޭނުމެއް މިހާރަކު ނެތެވެ.\nމިއީ ހައިރާންވާވަރުގެ ކަމެއް ނޫނެވެ. މިއީ ރާއްޖެގެ ޕޮލިޓިކްސް ބައްޓަން ވެފައި އޮތް ގޮތުން މިކަން ހިނގާނެ ވެސް ގޮތެވެ.\nސަރުކާރުގެ ވާހަކައަކީ މިއީ އެވެ؛ ވަޒީރުންގެ މަޖިލީހުގައި ހިމެނި ވަޑައިގަންނަވާ ހުރިހާ ވަޒީރުންގެ މަސައްކަތްޕުޅާމެދު ރައީސް ހިތްޕުޅު ހަމަޖެހިވަޑައިގަންނަވަ އެވެ. އަދި ހުރިހާ ޕާޓީތަކުން ވެސް ވަޒީރުންވެސް ސަރުކާރު ދެމެހެއްޓުމާއި، ކުރިއަށް ގެންގޮސްދެއްވުމުގައި އެއްބާރުލުމާއި އެހީތެރިކަން ދެއްވަ އެވެ.\nއެމްޑީޕީއާއެކު ގިނަ ސިޔާސީ ޕާޓީތަކެއް އެކުގައި ސަރުކާރެއް އެކުލަވާލި މިއީ ދެވަނަ ފަހަރެވެ. ދެހާސް އަށެއްގައި އެމްޑީޕީއާއެކު ޖޭޕީ އާއި އަދާލަތަށް ކުރެވުނީ ހިތި ތަޖުރިބާއެކެވެ. ހިތި ނަމަވެސް އަލުން 2018 ގައި އެކުގައި މަސައްކަތް ފެށީ ރައީސް ސޯލިހަށް އޮތް އިތުބާރު ބޮޑު ވެގެނެވެ ކުރީގެ ރައީސް މައުމޫން އަބްދުލްގައްޔޫމް ވެސް އެގޮތަށް ނުކުންނެވީ ގައުމަށް ބަދަލުތަކެއް ގެންނަން ޖެހޭ ކަމަށް ދެކެ ވަޑައިގެނެވެ. އެމްޑީޕީއާ އެހާ ފަސޭހައިން ރައީސް މައުމޫނާއި އެމަނިކުފާނު ބައިވެރިންނަށްވެސް ކައިރިވެވުނު ސަބަބަކީ ވެސް ރައީސް ސޯލިހެވެ. އެވަގުތު ރައީސް ނަޝީދު ނުވަތަ އެހެން ބޭފުޅަކު ކުރިޔަށް ނެރުއްވި ނަމަ އެ ތިން ލީޑަރުންނަށް އެފަދަ ނިންމުމެއް ނިންމަން އެހާ ފަސޭހައެއް ނުވާނެ އެވެ.\nކޯލިޝަން އުވާލުމުގެ އަޑު ރައީސް ނަޝީދު ގަދަ ކުރެއްވި ނަމަވެސް ކޯލިޝަންގެ ލީޑަރުން ތިއްބެވީ އަދި އަޒުމުގަ އެވެ. އަހަރު ދުވަހު ކޯލިޝަން ދެމެހެއްޓުމުން ރައީސް މައުމޫނާއި، ގާސިމާއި އަދި އިމްރާނަށް ރައީސް ސޯލިހަށް ތައުރީފު ކުރެ އެވެ. ރައީސް މައުމޫން ހުންނެވީ އެހެން ލީޑަރުންނަށްވުރެ ވެސް ކުރީގައެވެ. ރިޔާސީ ދެވަނަ ދައުރަކަށް ރައީސް ސޯލިހް ކުރިމަތިލައްވާނަމަ ތާއީދު ދެއްވަން ތައްޔާރަށް ހުންނެވި ކަމަށް ވެސް މައުމޫން ވަނީ ވިދާޅުވެފައެވެ.\nދެން އަންނަ ރިޔާސީ އިންތިހާބެއްގައި ކެންޑިޑޭޓަކު ނެރުއްވާނެ ކަމަށް ގާސިމް ވިދާޅުވެ އެވެ. އެކަމަކު އެއީ ރައީސް ސޯލިހަށް ފަސް އަަހަރު ދެއްވާފަ އެވެ. އެ ޔަގީންކަން ގާސިމްވެސް ދެއްވައެވެ. މީގެ އިތުރުން އިމްރާން ވަނީ ކޯލިޝަން ނުދަމަހައްޓައިފިނަމަ ރައްޔިތުން ދެން ދުވަހަކުވެސް ސިޔާސީ ވެރިންނަށް މައާފު ނުކުރާނެ ކަމަށް ވިދާޅުވެފަ އެވެ. އެހެން ކަމުން ކޯލިޝަން ދެމެހެއްޓުމަށް އެ ލީޑަރުން ތިއްބެވީ އަޒުމުގައިކަން އެނގެއެވެ. މިހެން އޮތް ނަމަވެސް ލީޑަރުން އެކުގައި މަހަކު އެއް ފަހަރު ބޭއްވުވުމަށް ނިންމަވާފައިވާ މަޝްވަރާތައް އެގޮތަކު ނުހިނގަ އެވެ. އެހެންވީމަ އެއީ ޕާޓީތަކުގެ ގުޅުންތައް އޮތީ ހީނަރުވެފަ އެވެ.\nކޯލިޝަން އުވާލުމަށް ރައީސް ނަޝީދު ދައްކަވަމުން ގެންދަވާ ވާހަކަފުޅަށް ސީދާ ރައްދެއް ދޭނެ ޕާޓީއެއް މިވަގުތު ކޯލިޝަންގައި ނެތެވެ.\nވެރިކަން ދެމި އޮތީ ކޯލިޝަންގެ ސަބަބުން\nރައީސް ނަޝީދުގެ އެ ވާހަކަފުޅަށް މިފަހަރު ރައްދު އައީ އިދިކޮޅުންނެވެ. އިދިކޮޅުން އޮތީ މި ސަރުކާރު ބަލިކަށި ކުރަން ކުރަންޖެހޭ ކޮންމެ މަސައްކަތެއްގައި ފޫގަޅައިގެންނެވެ. އެކަމަށްޓަކައި ސަރުކާރު ކޯލިޝަންގެ ޕާޓީތަކުގެ ތާއީދު ހޯދުމަށް ވެސް އިދިކޮޅުން މަސައްކަތް ކުރި އެވެ. ކުޑަ ދުވަސްކޮޅަކު އިންތިހާބުގެ ކާމިޔާބަށް ޕީޕީއެމް / ޖޭޕީ އެކުގައި މަސައްކަތްވެސް ކުރިއެވެ. މިފަހަރު އިންތިހާބު ބޯމަތިވުމުން އިދިކޮޅުން ވަނީ ޖޭޕީއަށް ދެން ކަތި ނަޒަރުން ވެސް ބަލާލާނީ ކޯލިޝަނުން މުޅިން ވަކިވެގެން އައުމުން ކަމަށް ބުނެފަ އެވެ. އެހެންވީމަ ކޯލިޝަން ރޫޅާލުމަކީ އިދިކޮޅަށް ދެވޭނެ ބޮޑު ހަދިޔާއެކެވެ.\nއިދިކޮޅުގެ ނަޒަރުގައި އެމްޑީޕީއަށް އެކަނި ވެރިކަމެއް ނުކުރެވޭނެ އެވެ. މިހާރުވެސް ވެރިކަން ދެމި އޮތީ ކޯލިޝަންގެ އެހެން ބައިވެރިންގެ ސަބަބުންނެވެ. ކޯލިޝަން ރޫޅިއްޖެނަމަ 2008 ގެ ވެރިކަމަށް ވީފަދައިން މި ވެރިކަން ވެސް ނިމިދާނެ އެވެ.\nކޯލިޝަންގެ ހަތަރު ލީޑަރުން ރައީސް ސޯލިހާއެކު\nވެރިކަމަށް އައުމަށް ސިޔާސީ ޕާޓީތަކުން އެއްބަސްވީ އެއްބަސްވުމުގައި 2018 ވަނަ އަހަރުގެ ރިޔާސީ އިންތިހާބުގައި ގުޅިގެން ވާދަކުރުމާއި، 2019 ގައި މަޖިލީސް އިންތިހާބަށް އެކުއެކީގައި ނިކުތުމާއި 2020 ގައި ކައުންސިލްތަކުގެ ގޮނޑިތައް ހޯދަން އެކީގައި ތިބުމަށް ވެސް ވައުދުވި އެވެ. ނަމަވެސް އެ ވައުދު ފުއްދުމުގައި ޕާޓީތައް ފޭލިބެ ސިޔާސީ ޕާޓީތައް އެއް ގަލަކަށް އެރުވުމުގައި ރައީސް ސޯލިހު ވެސް ފޭލިވީ އެވެ. އެހެން ކަމުން ވެރިކަމުގެ ފުރަތަމަ އަހަރު ނިމުމާއެކު އެމްޑީޕީން ވަކިން ސަރުކާރު ހިންގަން ޖެހޭ ކަމަށް ރައީސް ނަޝީދު ތަކުރާރުކޮށް ވިދާޅުވުމަކީ ކޯލިޝަން ދެމެހެއްޓުމަށް އޮތް ގޮންޖެހުންތަކެއް ކުރިމަތިވާނެ ކަމުގެ ވަރުގަދަ ހެއްކެވެ.\n"ހަމަ ތަކުރާރުކޮށް ދަންނަވާނަން. އަޅުގަނޑު ބޭނުންވެ ހުރި ކަމެއް، އަޅުގަނޑުމެން އެންމެވެސް ބޭނުންވެ ތިބި ކަމެއް އެއީ ތި ބޭފުޅުން މި ސަރުކާރު ހިންގަން ތިބުން. އަޅުގަނޑަށް ފެންނަ ގޮތުގައި އެ މަގަށް އަޅުގަނޑުމެންނަށް ދެވޭނެ. އެ މިސްރާބު އަޅުގަނޑުމެންނަށް ހިފޭނެ."\nއެމްޑީޕީ ރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް + ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް އަދާލަތު ޕާޓީ އިމްރާން އަބްދުﷲ ޖުމްހޫރީ ޕާޓީ އެމްއާރުއެމް ޕޮލިޓިކްސް


Fathuhulla ge story: Insaafu\nމުޅި ދުނިޔެ އޮތީ މާ ނިންޖަކުން ނިދާފަ އެވެ. ވަށައިގެން ވަނީ ހިމޭން ވެފަ އެވެ. ދޭތެރެއަކުން ފަނިފަކުސާތައް އެސޮރުމެންގެ އަޑު އިއްވާލަ އެވެ. އުވަވެރިފައިވާ ފާރުގައި ހުރި ބޮޑު ބަރުހެލޭ ގަޑީގެ ސިކުންތު ކަށީގެ އަޑު ވެސް ކެނޑިނޭޅި އިވެމުން ދިޔައެވެ. ބިތުގައި އެލުވާފައިވާ ފުޅި ބައްތީގެ ފަނޑު އަލިކަން ނޫން އައްޔެއް ނެތެވެ.\nއެއީ އާދައިގެ މުސްކުޅި ގެޔެކެވެ. ގެއަށް ވަންނަ އިރު ފެންނަން ހުންނަނީ ދިމާއެނދެވެ. ދިމާއެނދުގެ ހުޅަނގުން މުސްކުޅި އަދަރާދަ ގޮނޑިއެކެވެ. އަދަރާދަ ގޮނޑީގެ ކައިރީގައި ހުރީ ބަނބުކެޔޮ ފިލާއަޅައިފައި ހުރި ތިރި އަށްޓެކެވެ. ދެތިން ފޫޓު އުސްމިނުގައި ހުރި ހަނިހަނި އަށްޓެކެވެ. އުމުރުން ފަސް އަހަރަށްދާ ރަޔާން އޮތީ އެ އަށި މަތީގައެވެ. ދެކަކޫ ދޭތެރެއަށް ދެއަތް މަހައިލައިގެން ކުރުގެޅި ގެންނެވެ. ގިސްލެވިލެވި ވަރުބަލިވެފައެވެ. ދެ ލޯ މެރިފަ އެވެ.\nރަޔާންގެ މޫނަށް ފުޅި ބައްތީގެ ފަނޑުއަލި އެޅިފައި ހުއްޓެވެ. އޭނާގެ މޫނުމަތީ ދެތިން ރޮނގެއް ކުރެހިފައި ހުއްޓެވެ. ނޭފަތާ ދިމާގައި އަރިދަފުސްތައް ރޮނގެއްގެ ގޮތަށް މައްޗަށް ކުރެހިފައި ހުއްޓެވެ. ނިތްމަތީ ނޫފައިގެންފައި ހުރި ތަނާ ޖެހިގެން ހުރި ފާރުގަނޑުގައި ހުރީ ކަޅު ރަތް ލޭ ހިލިހިލި އެވެ.\nއިރުއިރުކޮޅާ ރަޔާން ފުން ނޭވާއެއް ދޫކޮށްލަ އެވެ. ފާޑަކަށް އޭނާ ކުރުކުރިލަ އެވެ. ނޭވާލާން އުނދަގޫ ވެގެން އުޅޭ ކަހަލަ ގޮތަކަށެވެ. އުދަނގޫ ގޮތަކަށް ރަޔާން ހަށި ފުރާ ނޭވާއެއް ބޭރު ކޮށްލި އެވެ. ގަދަކަމުން ކަހަލަ ގޮތަކަށް އޭނާ ލޯ ހުޅުވާލިއެވެ. ވަރުބަލިކަމާ އެކުގަ އެވެ. ދެފަހަރަކު އެސްފިޔަ ޖަހައިލި އެވެ. ކުޑަކުޑަ އަށީގައި އިށީނދެލި އެވެ. މަޑުމަޑުން އަށިން ތެދުވެލި އެވެ. އޭނާގެ ހަރާކާތްތަކުގައި ހުރީ ވަރުބަލި ކަމެވެ. ލޮޑުކަމެވެ. ހީވަނީ ގައިގައި ހަކަތައެއް ނެތް ހެންނެވެ. އޭނާ ބަލައިލިއެވެ. އަށީގެ އެއްކޮޅުގައި ހުރި ތަށީގެ މަތި ހިއްލައިލި އެވެ.\nރަޔާނުގެ ގަޔަށް ފުންމައިލީ ކުރަތްޕެކެވެ. އެކަމާ އޭނާ ބިރެއް ނުގަނެ އެވެ. އަޅައެއް ނުލައެވެ. ހިތްދަތި ގޮތަކަށް ރަޔާން ހިންދިރުވާލި އެވެ. މަޑުމަޑުން ތަށި ކައިރިއަށް ޖެހިލި އެވެ. ރަނގަޅަށް ތަށްޓަށް ބަލައިލިއެވެ. އޮތީ ހަރުވެފައިވާ ހުނި ރޮއްޓެކެވެ. ރަޔާން ރޮށި ނަގައި ބަލައިލި އެވެ. ރާންރާން ލައިފައި ދެ ކުރަފި އުދުހިގަތެވެ. ރޮށީގައި އިތުރު ކުރަތްޕެއް އޮތެވެ. ރަޔާން ރޮށި ތަޅުވައިލި އެވެ. އެއާއެކު ކުރަފި އުދުހިގަތެވެ.\nއަތުން ރޮށިކޮޅެއް ނައްޓައިލެވޭތޯ ރަޔާން އުޅުނެވެ. އޭރު ވެސް އޭނާގެ އަތް ތުރުތުރުއަޅަ އެވެ. ދެތިން ފަހަރަކު ހިފައިލުމުން ނެއްޓުނީ ކުޑަކުޑަ ރޮށި ކޮޅެކެވެ. ރަޔާންގެ އަނގައަށް ރޮށިކޮޅެއް ލިއެވެ. އުނދަގޫ ގޮތަކަށް ރޮށިކޮޅު ހަފައިލި އެވެ. ކުއްލިއަކަށް ރަޔާން ކޮށިއެރި އެވެ. ކެއްސަން ފެށީ އެވެ. ހިންދިރުވާލަން އުނދަގޫވާ ގޮތް ވިއެވެ. އޭނާ ތެދުވެ ދުއްވާގަތެވެ. ގޭތެރެއަށެވެ. މައިގެ ކަނުގައި ހުރި ބަނޑިޔަލާ ދިމާ އަށެވެ. ބަނޑިޔާ މަތީގައި ފިލާ ފޮއްޗެއް އޮތެވެ. އޭގެ މަތީގައި ލޯވައްޓެއް އޮތެވެ.\nރަޔާން އަވަސްއަވަހަށް ލޯވަށި ނަގައި ބަނޑިޔާ ތެރެއަށް ކޮށްޕައިލި އެވެ. ލޯވަށި ޖެހުނީ ބަނޑިޔާގެ ފުލުގަ އެވެ. އޭރު ވެސް އޭނާ ކެއްސަނީ އެވެ. ކޮށިއަރައިގެން ކެއްސާ ގޮތަށެވެ. ރަޔާން ބަނޑިޔާ ނެގި އެވެ. ފެންފޮދެއް ލިބޭތޯ އެވެ. ބަނޑިޔާ ނަގައި މައްޗަށް ހިއްލައިލި އެވެ. ބަނޑިޔަލާ ދިމާއަށް އަނގަ ހުޅުވާލި އެވެ. ދެތިން ފެން ތިކި އޭނާގެ އަނގަޔަށް ވެއްޓުނެވެ. އޭނާ މަޑުމަޑުން ހިންދިރުވާލި އެވެ. އެއާއެކު ކެއްސުންގަނޑު މައިތިރިވި އެވެ. ނަމަވެސް، އޭގެ ފަހުން ވެސް ދެތިން ފަހަރު ކެއްސާލި އެވެ.\nލަސް ފިޔަވަޅުތަކެއް އަޅަމުން ރަޔާން މައިގެ ތެރެއިން އެތެރެގެއަށް ވަނެވެ. އޭނާ އެތެރެއަށް ނޭވާ ދަމައިލި އެވެ. ކާ އެއްޗެއްގެ ވަސް ދުވާހެން ހީވެގެންނެވެ. މަޑުމަޑުން އެގޮތަށް ދެތިން ފަހަރަކު ހަދައިލިއެވެ. އޭނާއަށް ބަލައިލެވުނެވެ. ކޮޓަރި ކައިރީ ތަޅުންގަނޑަށެވެ. ލޮލުގައި އަޅައިގަތީ އައްސާލާފައި ހުރި ނޫކުލައިގެ ކޮތަޅަށެވެ.\nކޮތަޅުގެ ތެރެއިން ދެ މީދާ ނުކުތެވެ. މީދާތައް ގޮސް އެރީ ބިތަށެވެ. ރަޔާން އެ ސޮރުމެންނަށް ބަލައިލެވުނެވެ. ރަޔާންގެ ދެ ލޮލުން ކަރުނަ ހިލުނެވެ. ބަނޑުހައިވެގެން އޭނާގެ މެއިން ހޫނު ނަގައިހެން ހީވަމުން ދިޔައެވެ. އަނެއްކާ ވެސް ކޮތަޅަށް ބަލައިލިއެވެ. ކޮތަޅުގެ ކައިރީ އިށީނެވެ. ދެފައި ވަށްކޮށްލައިގެންނެވެ. ކޮތަޅު ނަގައި އުނގުގައި ބަހައްޓައިލި އެވެ. އެތެރެއަށް ނޭވާ ދަމައިލަމުންނެވެ. އޭނާގެ ހިތް ފުރުނު ކަހަލައެވެ. ދެތިން ފަހަރު އެހެން ހަދައިލި އެވެ.\nމަޑުމަޑުން ކޮތަޅު މޮހައިލިއެވެ. ކޮތަޅުގައި އޮތީ ހުދުކުލައިގެ ޕާރުސަލް ތައްޓެކެވެ. ތަށި ނަގައި ހުޅުވާލި އެވެ. އޭނާއަށް ލުއި ގޮތަކަށް ހިނިތުންވެވުނެވެ. ތަށީގައި ހުރި ކުކުޅު ކަށިތައް ފެނުމުން އަވަސްއަވަހަށް އެ ނެގި އެވެ. ނަގައި އަނގަޖަހައި ލޮވެލިއެވެ. ކަށިތަކުގައި ހުރި ކުދިކުދި މަސްކޮޅުތައް ވަކިވަކިން ނައްޓައިލި އެވެ. ކަށިތައް ލޮވެލިއެވެ. އެންމެ ފަހުން، ތަށީގެ އަރިމަތީގައި ހުރި ހަވާދުތަކުގައި ވެސް އޭނާ ދޫކޭއްތިއެވެ.\nރަޔާންގެ އަނގަމަތި ދިލަ ނަގަން ފެށި އެވެ. އޭނާއަށް ކުޅީގެ އިހުސާސްކުރެވުނެވެ. މޫނުމަތިން ދިލަ ނަގަން ފެށިއެވެ. އޭނާ ތެޅިގަތެވެ. އަނެއްކާ ވެސް ބަނޑިޔާއާ ދިމާއަށް ދުއްވައިގަތެވެ. ބަނޑިޔާ އަރިކޮށްލި އެވެ. އަނގަޔަށް ވެއްޓުނީ އެންމެ ފެން ތިއްކެކެވެ. ރަޔާން އަނެއްކާ ވެސް ބަނޑިޔާ އަރި ކޮށްލި އެވެ. ފެންފޮދެއް ލިބޭތޯ އެވެ. ނަމަވެސް، ފެންފޮދެއް ލިބޭ ގޮތެއް ނުވި އެވެ. އޭނާ ބޭރަށް ނުކުންނަށް ހިނގައި ގަތެވެ. ގިފިލި ފަރާތަށެވެ. ދޮރުފަތުގައި މަޑުމަޑުން ހިފައިލިއެވެ. ދަބަރު ޖަހައިފައިވާ ދަގަނޑު ދޮރުފަތް ހުޅުވާލީ ލަސްލަހުންނެވެ. ދަތް ހީލިކަރުވާ ކަހަލަ މުރުމުރު އަޑެއް އިވުނެވެ. އޭނާގެ ދަތާއެކު ބޮލަށް ގޮތްތަކެއް ވިއެވެ.\nރަޔާނަށް ބަލައި ލެވުނީ ބޭރަށެވެ. ގައިގައި ބީހިލި ފިނި ވައިރޯޅިތަކުން އޭނާ ހީކަރުވާ ގަތެވެ. އެ ނިކަމެތި ހަށިގަނޑު ތުރުތުރުލާން ފެށި އެވެ. ކަތުރު ކަށިގަނޑާއެކު ދަތްދޮޅި ތުރުތުރުލާން ފެށި އެވެ. ރަޔާން އަމިއްލަ ގައިގައި ދެ އަތުން ފިރުމައިލި އެވެ. ދެ އަތް މޭމައްޗަށް ހުރަސްކޮށްލައި ދެ އަތު މުލައްދަނޑީގައި އަތް ހިންގައިލި އެވެ. މަޑުމަޑުން އަމިއްލަ ތުންފަތުގައި ދަތް ޖައްސައިލި އެވެ. ދެ ފިކުރެއްގައި ހުރެ ދޮރުފަތް ލައްޕައިލި އެވެ. އަނެއްކާ ވެސް އެއްކަލަ ބަރު އަޑުފަށްގަނޑާއެކު ކަންފަތާއި އެކު ދަތްތަކަށް އުނދަގޫވި އެވެ.\nރަޔާން ވަރަށް ފަރުވާތެރިކަމާއެކު އެތެރެއަށްވަނެވެ. ފެން ފޮދެއް ލިބޭތޯ އެތަން މިތަނަށް ކަޅި އުކަމުންނެވެ. އޭނާގެ ލޮލުގައި އަޅައި ގަތީ ބޮޑުއަށީގެ މަތީގައި ހުރި ލަކުޑި ފޮއްޓެވެ. އެ ފޮށީގެ މަތީގައި ހުރި ފުޅިއެވެ. ލުއި ހިނިތުންވުމެއް ރަޔާންގެ ތުންފަތުގައި ދުވެލިއެވެ. އޭނާ އަވަސްއަވަހަށް ބޮޑުއަށްޓަށް އެރިއެވެ.\nމަޑުމަޑުން ފުޅި ނަގައި ބަލައިލިއެވެ. އެއީ ފިނިފެން ފުޅިއެކެވެ. ފުޅީގެ ފުލުގައި ހުރީ ކުޑަކުޑަ ފެން ފޮދެކެވެ. އަވަސް އަވަހަށް ފުޅީގެ މަތި ނެގިއެވެ. މަތި ނަގައި އަނގަޔާ ދިމާއަށް އަރިކޮށްލި އެވެ. ކަރުތެރެ ފިނިވި އެވެ. އެތެރެ ހަށި ފުރުނު ކަހަލައެވެ. އަނެއްކާ ވެސް އޭނާ ބަލައިލީ ފުޅި އަށެވެ. އިތުރު ފެންފޮދެއް ލިބޭތޯ އެވެ.\nފުޅި އަރިކޮށްލި އެވެ. އަނގަތެރެއަށް ޖެހުނީ ދެތިން ފެންތިއްކެވެ. އޭނާ ލަސްލަހުން ހިންދިރުވަމުން ދިޔަ އެވެ. އެވަރުން ވެސް ރަޔާންގެ އަލާ ނުކެނޑެ އެވެ. އޭނާ ބޭނުން ވަނީ ފެން ބޯށެވެ. ފަނޑު އަލިކަމުގެ ތެރޭގައި ރަޔާން އެތަން މިތަން ބަލަމުން ދިޔަ އެވެ. އޭނާގެ ލޮލުގައި އަޅައި ގަތީ ބޮޑުއަށްޓާ ދިމާ ބިތުގައި ހަރުކޮށްފައިވާ ފިލައެވެ. ފިލާގެ އެއްކޮޅުގައި ހުރީ ފޮތްތަކެކެވެ. އަނެއް ކޮޅުގައި ހުރީ ދެ ފުޅި އެވެ. އޭނާގެ ހަނދާންނަށް އައީ ދުވަސްކޮޅެއް ކުރިން ކާފަ ބުނެދިން ވާހަކައެކެވެ.\n"އެ ވަރަށް މުހިއްމު ފުޅިއެއް. ރަޔާންމެން ކަހަލަ ކުޑަ ކުދިން އެ ފުޅީގައި އަތް ނުލާތި އިނގޭ."\nކާފަގެ ޖުމުލަތައް ރަޔާންގެ ސިކުނޑީގައި ތަކުރާރުވި އެވެ. ރަޔާންގެ ނޭފަތް ދަމައިލިއެވެ. ކާފަގެ ހަނދާން ވުމުން އޭނާގެ ލޮލުން ކަރުނަ ހިލިގަތެވެ. އޭނާގެ ސިކުނޑީގައި އެ މަންޒަރުތައް ކުލަވަމުން ދިޔައެވެ. ހީވީ އެ މަންޒަރުތައް ފެންނަ ހެންނެވެ.\nއޭރު އޭނާއަށް ވާނީ ތިން އަހަރެވެ. ކާފައާއެކު ރަޔާން ނިދަން އޮށޯތެވެ. ބޮޑުއަށީގަ އެވެ. ރަޔާން އޮތީ ފާރާވީ ފަޅީގަ އެވެ. އާދައިގެ މަތިން އޭނާއަށް ކާފަ ވާހަކަ ކިޔައިދިނެވެ. ކާފައިގެ ގައިގައި ބައްދާލައިގެން ވާހަކަ އަޑުއަހަން އޮއްވާ ރަޔާންނަށް ނިދުނެވެ. ނަމަވެސް، އެރޭ ނިދި ގޮތަށް ކާފައެއް ނުހޭލި އެވެ. ރަޔާން ގޮވާ ގޮވާ ވެސް ކާފައެއް ނުތެދުވި އެވެ. ކާފަ އޮތީ ފާޑަކަށް ހަރު ދަނޑިވެފަ އެވެ. ރަޔާން ކާފަގެ މޭގައި ކަންފަތް ޖައްސާލިއެވެ. އެއްވެސް އަޑެއް ނީވުނެވެ. ކާފަގެ ލޯ ހުޅުވާލިއެވެ. އެއްވެސް ހަރަކާތެއް ނެތެވެ. ރަޔާނަށް ބާރުބާރަށް ރޮއިގަނެވުނެވެ. ހަޅޭއްލަވާ ގަނެވުނެވެ.\nރަޔާންގެ ދެ ލޮލުން ކަރުނަ ހިލިގަތެވެ. ކާފަގެ ހަނދާންތަކުން އޭނާ މާޔޫސްކޮށްލި އެވެ. ކާފަ ނިޔާވުން ވެގެން ދިޔައީ އޭނާގެ ބިކަވުމުގެ އަސްލަށެވެ. ކާފަގެ ޖަނާޒާގައި ބައިވެރިވެ ގެއަށް އައިސް ވަނުމާއެކު އޭނާއަށް ކުރިމަތިލާން ޖެހުނީ މަންމަ، ހަސީނާގެ ހަރުކަށި ބަސްތަކާއެވެ.\n"ދެން އޮތީ ކަލޭ. ކަލޭގެ ވަސްވެސް ދުއްވާލާނީ ހަމަ އެގޮތަށް. މީހަކަށް ތަނެއް ދޮރެއް އަންގައިވެސް ނުލާނަން."\nރަޔާން ސިހިފައި ބަލަން ހުރީއެވެ. ހަސީނާގެ ހަރުކަށި ޖުމުލަތަކުންނެވެ. އޭނާގެ ސިކުނޑީގައި ހުރި ސުވާލުތައް ބޭރުކޮށްލާނެހާ ހިތްވަރު ވެސް ނުލިބުނެވެ. ހަސީނާގެ ކުރިމަތީގައި އެއްޗެއް ބުނެފިނަމަ އޭނާއަށް ކުރިމަތިލާން ޖެހޭނީ އިލޮށި ފައްޗާއެވެ. ނޫނީ އެ ވަގުތަކު އަތުގައި ޖެހުނު އެއްޗަކާއެވެ.\n"ބުނަން ވާހަކައެއް. ކަލޭ މިއިން ވާހަކައެއް މީހަކު ކައިރީ ބުނެފިތަ، މަ މީ ނުބައި މީހެއްކަން އަންގައިލާނަން." ހަސީނާ ދެބުމަ ކައިރިކޮށްލި އެވެ.\nރަޔާން ހިތުގައި އެތައް ސުވާލެއް އުތުރި އަރަމުން ދިޔައެވެ. ހަސީނާގެ މިޒާޖާ މެދުގަ އެވެ. ހަސީނާގެ ހަރުކަށި ކަމާ ދޭތެރޭގަ އެވެ. ބައެއް ފަހަރު އެ އަންނަ ބަދަލެވެ. ހަސީނާއަށްވާ ގޮތްތަކެވެ. ރަޔާނަށް ގިސްލެވެން ފެށުނެވެ. އޭނާގެ ދެ ލޮލުން ހޯސްލައިފައި ކަރުނަތައް ފައިބައި ގަތެވެ. ހަސީނާއަށް އެ މަންޒަރު ފެނުނެވެ. އޭނާގެ ހިތް މަޑުވި ކަހަލައެވެ. ބޮލުތެރެއަށް ވަދެފައި އޮތް އިބިލީސް އުދުހިގަތް ކަހަލައެވެ. އޭނާގެ ނާރުތަކުގެ ވާން ކެނޑި މީހާ ހިމޭންވިއެވެ. ހަސީނާ ރަޔާނާ ދިމާއަށް ހިނގައިގަތެވެ. ރަޔާން ފަހަތަށް ޖެހިލިއެވެ. ދެ ފަރާތަށް ބޯހޫރައިލަމުންނެވެ.\n"އާދޭ ދަރިފުޅާ! މަންމަގެ ދަރިފުޅާ އާދޭ!" ހަސީނާ ދެއަތް ދިއްކޮށްލަމުން ތިރިވެލިއެވެ.\nރަޔާނަށް ބަލަން ހުރެވުނީއެވެ. ދާންވީ ކަމެއް، ހުންނަންވީ ކަމެއް ނޭނގި ގަބުވެފައެވެ.\n"އާދޭ! މީ ދަރިފުޅުގެ މަންމައޭ." ހަސީނާ ބޮލުން ހަރަކާތްކޮށްލި އެވެ.\nރަޔާން ދުއްވާގަތެވެ. ބިރުވެރި ހިތަކައިގެންނެވެ. ރަޔާން ގޮސް ހަސީނާގެ އަތު ތެރެއަށް ވަނެވެ. އެއާއެކު ހަސީނާ ރަޔާންގެ ގައިގައި އޮޅުލައި ގަތެވެ.\n"މަންމައަށް މާފުކުރޭ! ދަރިފުޅަށް އަނިޔާކުރެވުނީ، ދަރިފުޅު ދެރަކޮށްލެވުނީ، ދަރިފުޅަށް ދެރަ ގޮތްގޮތް ހެދުނީ. ދަރިފުޅަށް މީރު އެއްޗެހި ކައްކައިދޭން ވެސް ބޭނުންވޭ. މީރުކޮށް ކާން ދޭންވެސް ބޭނުންވޭ. އެކަމަކު މަންމައަށް އުނދަގޫވަނީ. ކާފަގެ ސަބަބުން. ކާފަގެ ނުލަފާކަމުން. ކާފައަކީ މި މަންމަގެ ހަޔާތް ބަރުބާދުކޮށްލި މީހާ. މި މަންމަގެ އުއްމީދުތައް ފުނޑުފުނޑުކޮށްލި މީހާ. އެއީ އަސްލު ދަރިފުޅުގެ ދޮންކާފަ. މަންމަގެ ދޮން ބައްޕަ." ހަސީނާ ރޮމުން ގިސްލަމުން ރަޔާންގެ ބޮލުގައި ފިރުމިއެވެ.\nހަސީނާ ދައްކަމުން ދިޔަ ވާހަކަތަކުން ރަޔާނަށް ދޭހަވަނީ މަދު މިންވަރެކެވެ.\n"އެއީ ދަރިފުޅުގެ ކާފައެއް ނޫން. އޭނާއަށް ކާފަ ނުކިޔާތި!" ހަސީނާގެ ރާގު ބަދަލުވި އެވެ.\nރަޔާން ދެ ކޮނޑުގައި ހިފައި ގަޔާ ދުރުކޮށްލި އެވެ. ރަޔާންގެ ދެ ކޮނޑުގައި ހިފަހައްޓައިލަމުން ދެ އަތަށް ބާރުކޮށްލިއެވެ.\n"މަންމާ! އެ ކާފައެއް ނޫންތަ؟" ތުއްތުތުއްތު އަޑަކުން ރަޔާން ބުނެލިއެވެ.\n"އާނ! އެއީ މުޑުދާރު ޢަމަލު ހިންގި މީހާ. އޭނާއަށް ކާފައެއް ވެސް، ބައްޕައެއް ވެސް ކިޔާނެ ކަމެއް ނެތް،" ހަސީނާ ތެދުވިއެވެ. "އެންމެންނަށް ވެސް އެނގޭ ކަލޭގެ ސިފަ. ތި ހަމަ އެ ނުލަފާ އުމަރު. ކަލޭ ތި ހުރީ އެ ސިފައިގައި. ކަލޭ ވެސް ވާނީ ހަމަ އެ އަޔަށް. އަލަގަހަކުން ނުކުންނާނީ އަލަގަހެއް، ކެޔޮނިރެއް ނޫން. ދާން އުޅޭ. ރައްކާވޭ."\nރަޔާން ބަލައިލީ ބަދަލުވަމުން ދިޔަ ހަސީނާގެ މޫނަށެވެ. އެ މޫނުމަތިން އެތައް ކުލައެއް އަރައި ފައިބަމުން ދިޔައެވެ. ހޭވި ތަރުތީބު ގެއްލިފައިވާ ހަސީނާގެ އިސްތަށިގަނޑުގައި ހަސީނާ ހިރުވާގަތެވެ. އޭނާގެ މޫނުމަތީގެ ކުލަވަރު ބަދަލުވަމުން ދިޔައެވެ.\n"ކަލޭ ބަނޑަށް މަރަންވީ. ކާނެ އެއްޗެއް ވެސް ބޯނެ އެއްޗެއް ވެސް ދޭނެ ކަމެއް ނެތް. ކަލޭގެ ކުށަކީ އޭނައާ ވައްތަރުވުން." ހަސީނާ ހަޅޭއްލަވާގަތެވެ.\nރަޔާންގެ ދެ ކޮނޑުގައި އަތް އަޅައި ހަސީނާ ކޮށްޕައިލިއެވެ. އެއާއެކު ރަޔާން އިދިފުށަށް ވެއްޓުނެވެ.\nރަޔާންގެ ދެ ލޮލުން ކަރުނަ ހިލިގަތެވެ. އޭނާއަށް ބަލައިލެވުނީ މައިގެ ތެރެއަށެވެ. ހަސީނާ ކޮބައިތޯއެވެ. ހަސީނާއެއް ނުފެނުނެވެ. އެކަކު ވެސް ނެތެވެ. ފެންނަނީ ކަނިވަމުން ދިޔަ ބައްތިއެވެ. އަނެއްކާ ވެސް ރަޔާން ކޮށިއެރިއެވެ. އޭނާގެ އަރުތެރެ ބެދެން އުޅޭހެން ހީވާން ފެށިއެވެ. ރަޔާން ބަލައިލީ ފިލާ މައްޗަށެވެ. ފުޅިއާ ދިމާއަށެވެ. އޭނާ ތެދުވިއެވެ.\nމަޑުމަޑުން ބޮޑު އަށިމަތީ އިށީނދެލަމުން ދެފައި ވަށްކޮށްލިއެވެ. އަތުގައި އޮތް ފުޅިއަށް ބަލައިލިއެވެ. ފުޅީގެ މަތި ނައްޓައިލިއެވެ. ދަތްދޮޅި ހިއްލައިލަމުން އަނގަ ހުޅުވާލިއެވެ. ފުޅި ނަގައި އަނގަޔާ ދިމާޔަށް އަރިކޮށްލިއެވެ. ފުޅީގައި ހުރި އެއްޗެހިތައް އަނގައިގެ ތެރެއަށް އެޅުނެވެ.\nރަޔާނަށް ހިންދިރުވާލެވުނެވެ. ރަހަ އިހުސާސް ކުރެވުނީ މާ ފަހުންނެވެ. ފާޑެއްގެ ވިހަ ރަހައެއް އަނގައިގެ ތެރޭގައި ލިއެވެ. ނޭފަތާއެކު އެ ވަސްގަނޑު ބޮލުތެރެއަށް ވަނެވެ. ދޫހިވަނީ ފިހި ދާނެހެންނެވެ. އެހައި ވެސް ތޫނު ދިލައެއް ނަގައިގަތެވެ. އޭނާގެ އަތުން ފުޅި ވެއްޓުނެވެ. ފާޑަކަށް ކެއްސާގަތެވެ. އޭނާގެ އެތެރެ ހަށި ހީވަނީ ކުދިކުދިންވާ ހެންނެވެ. ކަރުތެރެ ހީވަނީ ބުރިބުރިވާހެންނެވެ. އޭނާ ބޮޑު އަށި މައްޗަށް ދެމުނެވެ. ކެއްސަމުން ކެއްސަމުންނެވެ. މޭގައި އަތް އަޅައިގެން އޮވެއެވެ.\nރަޔާނަށް ބަލައިލެވުނީ ބިތުގައި ހުރި ފުޅި ބައްތި އަށެވެ. ކަނިވަމުން ދިޔަ އެ ބައްތީގެ ފަނޑު އަލިކަމަށެވެ. އޭނާއަށް ފެނުނީ ކާފަގެ ސޫރައެވެ. މަންމަގެ ރުޅިވެރި މޫނެވެ. ރަޔާނަށް އިހުސާސް ކުރެވެމުން ދިޔައީ އޭނާގެ ހަޔާތުގެ ހުޅުކޮޅު ވެސް ނިވެމުންދާ ކަމެވެ. ގައިން ވަރު ދެރަވެ މީހާއެކުގައި ހިނދެމުންދާކަމެވެ. އިރުކޮޅެއް ނުވަނީސް، ރަޔާން ބޮޑުއަށި މައްޗަށް ދެމުނެވެ. އެއާއެކު އަނގައިންނާއި ނޭފަތުން ލޭތައް ނުކުންނަން ފެށިއެވެ.\nމެންދުރުވީއިރަށް ރަށު ތެރެއަށް ފެތުރުނު ޚަބަރަކީ ރަޔާންގެ ކުއްލި މަރުގެ ޚަބަރެވެ. ހަސީނާ ފުލުންހުންގެ ބެލުމުގެ ދަށަށް ގެންދެވުނު ޚަބަރެވެ. ނޫސްތަކާއި ޓީވީތަކުގެ ސުރުޚީތައް ފުރެމުން ދިޔައީ އެ ޚަބަރު ތަކުންނެވެ. ދަރިފުޅަށް އިހުމާލުވި މަޔެއްގެ ގޮތުގައި ހަސީނާގެ ނަން ފެވެމުންނެވެ. ދަރިފުޅުގެ މަރުގެ ތުހުމަތު އޭނާއަށް ކުރަމުންނެވެ. ވިހައެއް ދިނުމަށް ފަހު މަރައިލި ކަމުގެ ޚަބަރެވެ. ކާން ނުދީ ގެންގުޅުނު ވާހަކަތަކެވެ. އަނިޔާކުރުމާއި ނަފުސާނީ ގޮތުން ރަޔާނަށް ގެއްލުންދިން ކަމުގެ ޚަބަރުތަކެވެ. ރަޔާންގެ ހަށިގަނޑުން އެކަމުގެ ނިޝާންތައް ފެނުނު ކަމުގެ ވާހަކަތަކުންނެވެ. އިސާހިތަކު ހަސީނާގެ ހަޔާތާ ގުޅޭ ގޮތުން އެތައް ވާހަކައެއް ފެތުރިގަތެވެ. ރަޔާންގެ ހަގީގަތް އެންމެނަށް ހާމަވިއެވެ. ނަމަވެސް، އެންމެން ވެސް ކުރާ ސުވާލެއް އޮތެވެ. މިހުރިހާ ދުވަހު ތުއްތު ކުއްޖަކު އެ ހާލުގައި އުޅެން ޖެހުނު ސަބަބާ މެދުގައެވެ. އެ ކުއްޖާ ތަހައްމަލު ކުރާނެ ހިތްދަތި ދިރިއުޅުމާ މެދު އުފައްދާ ސުވާލެވެ.\nއެ ހާލަތުގައި މުޖުތަމުގެ ޒިންމާއަކީ ކޮބައި މެދު ކުރާ ސުވާލުތަކެވެ. އިއްތިފާގުވެވޭ ހަގީގަތެއް އޮތެވެ. މަންޒަރު ފެނުނު މީހުން ނުފެންނަ ކަމަށް ހެދިކަމެވެ. ރަޔާންގެ ގިސްލުމުގެ އަޑު ކަންފަތްތަކަށް އިވުނަސް، އެކަން ބޮޑު ކަމަކަށް ނުހެދިކަމެވެ. ފަރުދީ ޒިންމާ އަދާކުރުމަށް އެންމެން އިހުމާލުވިކަމެވެ.\nކުރާނެ ކަމެއް ނެތެވެ. ރަޔާންގެ ހިތްދަތި ދިރިއުޅުން އިހުސާސްކުރެވޭ ކޮންމެ މީހަކު ސުވާލު ކުރާނެއެވެ. ޝަކުވާ ކުރާނެއެވެ. ހަސީނާއަކަށް އެކަންޏެއް ނޫނެވެ. މުޅި މުޖުތަމައަށެވެ. އެކަތިގަނޑެއްގެ ގޮތުގައި މުޖުތަމައުން ބީރުކަންފަތެއް ދިނީތީއެވެ. އެ ޝަކުވާ މާދަމާގެ ދަރިން ވެސް ކުރާނެއެވެ. މުނި، މުނިދަރީން ވެސް ކުރާނެއެވެ. އެ ހަނދާންތައް އަބަދު އާލާވެ އާކުރާނެއެވެ. އެ ވާހަކަތައް ދައްކާނެއެވެ. އެ ރަޔާންގެ ކުށެއްނެތް ކަމަށް ބުނާއެވެ. ކިތައްމެ ވަރަށް އެ ވާހަކަ ދެއްކިޔަސް، ކިތައްމެ ތަހުގީގެއް ހިންގިޔަސް ރަޔާނަށް ދެން އިންސާފު ލިބޭނެ ހެއްޔެވެ؟ (ނިމުނީ)


Dhe mahah fahu maadhamaa nabawi hulhuvaalanee\nކީިރިތި ރަސޫލާގެ މިސްކިތްކޮޅު: ދެ މަހާ ދިހަ ދުވަހަށްފަހު މާދަމާ އެ މިސްކިތްކޮޅު ހުޅުވާލާނެ --\nމަދީނާގައިވާ ކީރިތި ރަސޫލާގެ މިސްކިތްކޮޅު މަސްޖިދުއް ނަބަވީ އާންމުންނަށް ނުވަދެވޭގޮތަށް ބަންދުކުރިތާ ދެ މަސްދުވަސް ފަހުން މާދަމާ އެ މިސްކިތް ހުޅުވަން ނިންމައިފި އެވެ.\nމުސްލިމުންގެ އެންމެ މުގައްދަސް ދެ މިސްކިތް ކަމަށްވާ މައްކާގައިވާ މަސްޖިދުލް ހަރަމް އަދި މަދީނާގައިވާ ކީރިތި ރަސޫލާގެ މިސްކިތްކޮޅު މަސްޖިދުއް ނަބަވީ އާންމުންނަށް ނުވަދެވޭނެހެން ބަންދުކުރީ މާޗް މަހުގެ 20 ވަނަ ދުވަހުއެވެ. އަލުން ރަސޫލާގެ މިސްކިތްކޮޅު މި ހުޅުވާލަނީ ދެ މަހާއި ދިހަ ދުވަސް ފަހުންނެވެ. މިއީ ފަހުގެ ތާރީހެއްގައި މި މިސްކިތްކޮޅު މިހާ ދިގު މުއްދަތަކަށް ބަންދުކުރި ފުރަތަމަ ފަހަރެވެ. ނަމަވެސް މިސްކިތުގެ މަސައްކަތު މީހުންނާއެކު ދެ މިސްކިތްކޮޅުގައިވެސް ނަމާދުގެ ޖަމާއަތް ވަނީ މި މުއްދަތުގެ ތެރޭގައި ގާއިމްކޮށްފައެވެ.\nކޮވިޑުން ރައްކާތެރިވުމުގެ ގޮތުން އެޅި ފިޔަވަޅުތަކުގެ ތެރެއިން ސައުދީގެ ހުރިހާ މިސްކިތްތައް ބަންުދުކުރިއެވެ. އަދި ވަރަށް ގިނަ ސަަރަހައްދުތަކުގައި ކާފިއު ހިންގާ މުޅި ގައުމު ލޮކްޑައުންކުރިއެވެ. ނަމަވެސް ސައުދީން ދަނީ ފިޔަވަޅުތައް ލުއިކޮށް ގައުމު ހުޅުވާލަން ތައްުޔާރުވަމުންނެވެ.\nއެގޮތުން އީދު ބަންދަށްފަހު ހުރިހާ ސިޓީތަކުގައިވެސް ދަނީ ލުއިތައް ދެމުންނެވެ.\nމަސްޖިދުލް ހަރަމް އަދި މަދީނާގައިވާ ކީރިތި ރަސޫލާގެ މިސްކިތްކޮޅު މަސްޖިދުއް ނަބަވީ ބަލަހައްޓާ އޮފީހުން ބުނީ މާދަމާ ނަބަވީ ހުޅުވާލާނީ ރައްކާތެރިކަމުގެ ފިޔަވަޅުތަކާއެކުގައި ކަމަށެވެ. ނަބަވީ މިސްކިތުން ހުޅުވާލަން ހަމަޖެހިފައިވަނީ ބައެއް ސަރަހައްދުތަކެވެ. އެތައް ހާސް ބަޔަކަށް އެއްފަހަރާ ނަމާދު ކުރެވޭ މިސްކިތްކޮޅުގެ 40 އިންސައްތަ ހުޅުވާލަން ވަނީ ނިންމާފައެވެ.\nއަދި އަންހެނުންނާއި ފިރިހެނުންނަށް މިސްކިތަށް ވަނުމަށް ވަކި ދޮރާށިތަކެއް ވަނީ ހާއްސަކޮށްފައެވެ. މީގެ އިތުރުން މިސްކިތުގެ ހުޅުވާލާ ބައިގައި ވަނީ ކާޕެޓްތަވެސް ނަގާފައެވެ. އެއީވެސް ރައްކާތެރިކަމުގެ ގޮތުން އަޅާފައިވާ ފިޔަވަޅެކެވެ.\nމަސްޖިދުއްނަބަވީ ހުޅުވާލިނަމަވެސް މި ދުވަސްވަރު ޒަމްޒަމް ފެން ލިބެން ނުހުންނާނެ ކަމަށްވެސް މިސްކިތް ބަލަހައްޓާ އޮފީހުން ވަނީ ބުނެފައެވެ.


Ooredoo Maldives ge hissaa vikkan fashaifi\nއުރީދޫ މޯލްޑިވްސްގެ ހިއްސާ ވިއްކަން ފަށައިފި\nއުރީދޫ މޯލްޑިވްސްގެ ހިއްސާ ގަތުމުގެ ފުރުސަތު މިއަދު ހުޅުވާލައިފި އެވެ.\nއުރީދޫން ވަނީ ރާއްޖެއާއި ރާއްޖޭން ބޭރުގެ މުއައްސަސާތަކާއި އަމިއްލަ އިންވެސްޓަރުންނަށް ވަނީ، އުރީދޫ މޯލްޑިވްސްގެ ދޫކޮށްފައިވާ ޙިއްޞާގެ 40 އިންސައްތަ އާއި ހަމައަށް ގަތުމުގެ ފުރުސަތު ހުޅުވާލާފައެވެ.\nމީގެ 11 އަހަރު ކުރިން ރާއްޖޭގައި ޚިދުމަތް ދޭން ފެށި ގަތަރު ޓެލެކޮމް ކުންފުނީގެ ރާއްޖޭގެ ވިޔަފާރިން ވިއްކަން ނިންމީ ހިއްސާއެއް 30ރ.ގެ މަގުން 59.1 މިލިއަން ހިއްސާ އެވެ. އެއަދަށް ވިކިއްޖެ ނަމަ 1.7 ބިލިއަން ރުފިޔާ ހޯދޭނެ އެވެ. އެކަމަކު ފުރަތަމަ ވިއްކަން ހުޅުވާލީ އާއްމު ހިއްސާގެ 15 ޕަސެންޓަށްވާ 22 މިލިއަން ހިއްސާ އެވެ.\nއުރީދޫ އިން ނެރުނު ބަޔާނެއްގައި ބުނި ގޮތުގައި އެ ކުންފުނީގެ ވެބްސައިޓް http://ooredoo.mv/investors ނުވަތަ މޯލްޑިވްސް ސެކިއުރިޓީޒް ޑެޕޮސިޓްރީގެ ވެބްސައިޓް (https://infinity.depository.mv) މެދުވެރިކޮށް ޑެޕްސިޓަރީ އެކައުންޓް ހުޅުވައި ހިއްސާ ގަނެވޭނެ އިންތިޒާމް ވަނީ ހަމަޖައްސާފަ އެވެ.\nމީގެ އިތުރުން، ހިއްސާ ވިއްކުމަށް ރާއްޖޭގެ އެކި ހިސާބުތަކުގައި އެޕްލިކޭޝަން ފޯމް ބަލައިގަތުމަށް ކަލެކްޝަން ޕޮއިންޓްތައް ވެސް ވަނީ ގާއިމުކޮށްފަ އެވެ. މީގެތެރޭގައި އުރީދޫ އެކްސްޕީރިއަންސް ސެންޓަރ ތަކުގެ އިތުރުން، އުރީދޫ ބިޒްނަސް ޕާޓްނަރ ޝޮޕްތަކާއި، ޕޯސްޓް އޮފީސް، ސްޓޭޓް ބޭންކް އޮފް އިންޑިޔާގެ ގޮފިތަކާއި، މޯލްޑިވްސް އިސްލާމިކް ބޭންކްގެ ގޮފިތައް، އަދި ލައިސަންސް ލިބިފައިވާ ޑީލިންގް ކުންފުނިތަކުންވެސް ހިއްސާ ގަންނަން ލިބޭނެ ކަމަށް އެ ކުންފުނިން ބުންޏެވެ.\nމިގޮތުން، ހުރިހާ ކަލެކްޝަން ޕޮއިންޓެއްގެ ފުރިހަމަ ލިސްޓެއް އުރީދޫ މޯލްޑިވްސްގެ ޕްރޮސްޕެކްޓަސްގެ، އެނެކްޝާ-ސީ ގައި ހިމެނިފައި ވާނެއެވެ. ޕްރޮސްޕެކްޓަސް އާއި، އެޕްލިކޭޝަން ފޯމުގެ އިތުރުން އައިޕީއޯ އާއި ގުޅުން ހުރި އެހެނިހެން މައުލޫމާތުތައް އޮންލައިންކޮށް ހޯއްދެވުމަށް އުރީދޫގެ ވެބްސައިޓް އަށް ޒިޔާރަތްކުރެއްވުމުން ލިބިވަޑައިގަންނަވާނެއެވެ.\nއުރީދޫ މޯލްޑިވްސްގެ ހިއްސާ ގަތުމުގެ ފުރުސަތު ހުޅުވާލާފައިވަނީ މޭ 28ގެ ނިޔަލަށެވެ.


ތާރީޚް – DhiSalafiyyah\nމަސްޖިދުލް އަޤްޞާއަކީ ބަރަކާތްތެރިވެގެންވާ ތަނެކެވެ. އަދި އެއީ މުސްލިމުންގެ ދެޤިބުލައިންކުރެ ފުރަތަމަ ޤިބުލައެވެ. އަދި ދަތުރުހަދައިގެން އެމިސްކިތްތަކަށް ދިޔުމަށް ބާރުއެޅިފައިވާ ތިން މިސްކިތުގެ ތެރެއިން އެއްމިސްކިތެވެ.\n23/07/2014 ތާރީޚްއަލްއަޚް އަބޫ ފުޟައިލު މުއުތަމިން އަޙްމަދު\nޖޯގުރަފީގެ ޢިލްމު (ކާއިނާތުގެ ޤުދުރަތީ ސިފަތަކާ ބެހޭގޮތުން ކިޔަވާ ޢިލްމު) ގައި ޖަޒީރާއަކީ ވަށައިގެން ކަނޑު، މޫދު ނުވަތަ ފެން އޮންނަ ބިން ގަނޑެކެވެ. އެ ޤައުމެއްގެ ހަތަރު ފަރާތުން (އިރުމަތީ ފަރާތުންނާއި ހުޅަނގުފަރާތުންނާއި އުތުރު ފަރާތުން އަދި ދެކުނު ފަރާތުން) ކަނޑު ނުވަތަ މޫދު ނެތްކަމުގައިވިޔަސް އެ ޤައުމެއްގެ ތިން ފަރާތުން ކަނޑު ނުވަތަ މޫދު އޮންނަ ޤައުމުތަކަށްވެސް ޖޯގުރަފީގެ ޢިލްމުގައި ޖަޒީރާ ކިޔައެވެ. ޢަރަބި ޖަޒީރާއޭ ކިޔަނީ ދުނިޔޭގެ އޭޝިޔާ ބައްރުގެ އިރު އުތުރުގައި…\nދީނީ ޙާލަތު ފާރިސީންނަކީ އަލިފާނަށް އަޅުކަން ކޮށް އުޅުނު ބައެކެވެ. އެބައިމީހުން ހީކުރިގޮތުގައި އަލިފާނަކީ ބާރު ލިބިގެންވާ އެއްޗެކެވެ. އަދި ދުނިޔެއާއި ދުނިޔޭގައި ވާހާ ތަކެއްޗެއް ހިނގަނީ އަލިފާނުގެ ބާރުންނެވެ. އަޅުކަންކޮށް އުޅުމަށްޓަކައި ބޮޑެތި އަލިފާންގަނޑުތައް ރޯކޮށް އުޅުނެވެ. އަދި ރޭގަނޑާއި ދުވާލުގައި ނިވުމެއް ނުވާ ގޮތަށް އަބަދު އަލިފާންގަނޑުތަކަށް ދަރުއަޅައި އަންދާ ހެދިއެވެ. ކީރިތި ރަސޫލާ ދުނިޔެއަށް އުފަންވެވަޑައިގަތުމާއެކު ފާރިސީން އަޅުކަން ކުރަމުންއައި ބޮޑު އަލިފާންގަނޑު ނިވުނު ވާހަކަ އިމާމް ބައިހަޤީ ރިވާކުރައްވާފައިވެއެވެ. ކީރިތި ޤުރުއާނުގައި…\nޝާމްއަކީ މިހާރުގެ ސީރިޔާވެސް ހިމެނޭ ސަރަޙައްދެވެ. އެއީ އެބިމެއްގައި ﷲ ސުބްޙާނަހޫ ވަތަޢާލާ މިދުނިޔެއަށް ފޮނުއްވި އެތައް ނަބީންނަކާއި ރަސޫލުންނެއް އެބޭކަލުންގެ ދަޢުވަތު މިބިންމަތީ ފެތުރުއްވެވި ބިމެވެ.\n25/06/2012 އިސްލާމީ އުއްމަތް, ދީން, ތާރީޚްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު


MTCC in vikka Yanmar, Suzuki engine aa resin ge agu heyokoffi\n06:23pm | Wednesday, 21 October 2020\nއެމްޓީސީސީން ވިއްކާ ޔަންމާ، ސުޒުކީ އިންޖީނާއި ރެސިންގެ އަގުތަކަށް ހެޔޮ ކޮށްފި އެވެ.\nއެމްޓީސީސީން ބުނީ އެ ކުންފުނިން ވިއްކާ "ޔަންމާ" އާއި "ސުޒުކީ" އިންޖީނުގެ އިތުރުން އޮޑިދޯނި ފަހަރުގައި ބޭނުންކުރާ "ސްކޮޓް ބާޑާ" ރެސިންގެ އަގުތައް ހެޔޮކޮށްފައިވާ ކަމަށެވެ. މި ބަދަލު ގެނެސްފައި ވަނީ ސަރުކާރުން މެރިން އިންޖީނާއި މަސްވެރި ކަމާއި ގުޅުންހުރި އުފެއްދުންތަކުން ޑިއުޓީ މާފުކުރުމާއި ގުޅިގެން ކަމަށް އެ ކުންފުނިން ބުންޏެވެ.\nއެމްޓީސީސީން އަގުތަކަށް ގެނައި ބަދަލާއެކު ސުޒުކީ އައުޓްބޯޑް އިންޖީނުތަކުން ބައިލައްކަ ރުފިޔާއާއި ހަމައަށް އަގު ހެޔޮ ވެގެންދާނެ އެވެ. އަދި ޔަންމާ އިންބޯޑް އިންޖީނުން ތަކުން ވެސް ހަތްލައްކަ ރުފިޔާ އާއި ހަމައަށް އަގު ހެޔޮ ވާނެ އެވެ.\nރާއްޖޭގައި ފުޅާ ދާއިރާއެއްގައި މެރިން އިންޖީނު ވިއްކާ ކުންފުނިން ބުނީ އިންސްޓޯލްމަންޓަށް އިންޖީނު ނަގާއިރު ދައްކާ ޑައުން ޕޭމަންޓް ވެސް ކުޑަކޮށްފައިވާ ކަމަށެވެ. އެ ގޮތުން ސުޒުކީ އިންޖީނު ގަންނަ ފަރާތްތަކަށް ޑައުންޕޭމެންޓުން 40 ޕަސެންޓުން 20 ޕަސެންޓަށް ދަށްކޮށް ފައިސާ ދެއްކުން 12 މަހާއި ހަމައަށް އެމްޓީސީސީން ބަހާލައި ދޭނެ އެވެ. އަދި ޔަންމާ އިންޖީނު ޑައުންޕޭންމެންޓް 35 ޕަސެންޓުން 20 ޕަސެންޓަށް ދަށްކޮށް ފައިސާ ދެއްކުން 36 މަހާއި ހަމައަށް ބަހާލައި ދޭނެ އެވެ. ރެސިންގެ އަގުތަކަށް ގެނައި ބަދަލުގެ ތަފްސީލުތައް އެމްޓީސީސީ "ކަށަވަރު" ޝޯރޫމުން ދެ އެވެ.


SunOnline: Bar council imthihaan 283 dharivaraku furihama kohfi\nމުއާވިޔަތު އަންވަރު 27 Sep 2020, 19:56\nވަކީލު ކަމުގެ ހުއްދަ ހޯދުމަށް ބާ ކައުންސިލްގެ ތަމްރީން ޕްރޮގްރާމް 283 ދަރިވަރަކ ފުރިހަމަ ކޮށް އިމްތިހާން ނިންމައިފި އެވެ.\nބާ އިމްތިހާނު ފުރިހަމަ ކުރުމުން ނޫން ގޮތަކަށް ވަކީލު ކަމުގެ ހުއްދަ ނުލިބޭނެ ކަމަށް ގާނޫނީ ފަންނުގެ ގާނޫނުގައި ބުނެފައިވެ އެވެ.\nއެއް މަސް ދުވަހުގެ އެ ތަމްރީން ޕްރޮގްރާމް ފުރިހަމަކޮށް 283 ދަރިވަރަކު ޓެސްޓް ހަދާފައިވާ ކަމަށް ބާ ކައުންސިލްގެ ރައީސް މައުމޫން ހަމީދު މިއަދު ވަނީ ވިދާޅުވެފަ އެވެ.\nމައުމޫން ހަމީދު ވިދާޅުވީ، މިއަދު އިމްތިހާން ފުރިހަމަ ކުރި 283 ދަރިވަރުންނަށް ވަކީލް ކަމުގެ ލައިސެންސް ދޫ ކުރުމަށް ރަސްމިއްޔާތެއް ބޭއްވުމުގެ މަސައްކަތް މިހާރު ކުރަމުން އަންނަ ކަމަށެވެ.\nބާ ކައުންސިލްގެ އިމްތިހާން 283 ދަރިވަރަކު ފުރިހަމަ ކުރި ނަމަވެސް އެ ތަމްރީން ޕްރޮގްރާމްގައި 321 ދަރިވަރުން ވަނީ ބައިވެރިވެފަ އެވެ.\nބައިކީ ތިބި ދަރިވަރުންނަށް އިމްތިހާންގައި ބައިވެރިވެފައި ނުވަނީ އޮންލައިންކޮށް ކުރިއަށް ގެންދިޔަ އެ ތަމްރީން ޕްރޮގްރާމްގައި ޓެސްޓްގައި އިށީދެވޭ ވަރަށް އެޓެންޑެންސް ނުލިބުމުގެ ސަބަބުންނެވެ.\nގާނޫނީ ފަންނުގެ ގާނޫނަށް ގެނައި އިސްލާހުގައި ބުނެފައިވަނީ، މިހާރު ހުއްދަ ނުލިބި ތިބި ވަކީލުންނަށް ހާއްސަކޮށްގެން ބާ ކައުންސިލުން ހިންގާ އެއްމަސް ދުވަހުގެ ތަމްރީނު ޕްރޮގްރާމެއް ފުރިހަމަ ކުރުމުން ވަކީލު ކަމުގެ ހުއްދަ ދޭން ޖެހޭނެ ކަމަށެވެ. ނަމަވެސް، އެ ތަމްރީނު ޕްރޮގްރާމު ހަދައިގެން ވަކީލު ކަމުގެ ހުވާ ކުރާ މީހުންވެސް އެންމެ އަވަހަށް ބާއްވާ ބާ އިމްތިހާނެއްގައިވެސް ބައިވެރިވާން ވަނީ ލާޒިމް ކޮށްފަ އެވެ.\nގާނޫނީ ފަންނުގެ ބިލަށް ގެނައި އިސްލާހުގައިވާ ގޮތުން އެ ތަމްރީނު ޕްރޮގްރާމް ފުރިހަމަ ކުރާ ތާރީހުން ފެށިގެން ގިނަވެގެން 21 ދުވަހުގެ ތެރޭގައި ގާނޫނީ ވަކީލު ކަމުގެ ހުވާ ކުރުމުގެ އިންތިޒާމު ބާ ކައުންސިލުން ހަމަޖައްސަން ވާނެ އެވެ.


ކުޑަކުދިން ރައްކާތެރި ކުރުމުގެ ނިޒާމް ނުވަތަ ޗައިލްޑް ޕްރޮޓެކްޝަން ސިސްޓަމް ކިޔަނީ ކޮންކަމަކަށް؟ – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nކުޑަކުދިންގެ ހައްޤުތައް ރައްކާތެރިކުރުމަށާއި ކުޑަކުދިންގެ ހައްޤުތައް ހިމާޔަތްކުރުމުގެ ވާހަކަ ދެކެވޭ ކޮންމެ ފަހަރަކުމެ އެންމެ ބޮޑަށް އަޑުއިވިގެންދާ ބަހަކީ ޗައިލްޑް ޕްރޮޓެކްޝަން ސިސްޓަމް ނުވަތަ ކުޑަކުދިން ރައްކާތެރިކުރުމުގެ ނިޒާމް ހަރުދަނާކުރުމުގެ ވާހަކައެވެ. 2019 ވަނަ އަހަރުގެ ނޮވެންބަރ މަހުގެ 20 ވަނަ ދުވަހު، ރައީސުލްޖުމްހޫރިއްޔާ ތަސްދީޤްކުރެއްވި ކުޑަކުދިންގެ ހައްޤުތައް ރައްކާތެރިކުރުމުގެ ޤާނޫނު (2019/19) ގައިވެސް ބާރު އެޅިފައިވާ މި ސިސްޓަމްއަކީ ކޮބައިކަން މިއަދު ދަނެގަންނަން އެބަޖެހެއެވެ. މި ސިސްޓަމްއަކީ ދަޢުލަތްބާއެވެ؟ މީހެއްބާއެވެ؟ ނުވަތަ ކަމާއި ގުޅުން ހުރި މުއައްސަސާތަކަށް ކިޔާ ނަމެއް ބާއެވެ؟. މިއީ އަޅުގަނޑުމެން ބަލާލަން ރަނގަޅު މައުޟޫއެކެވެ.\nބައިނަލްއަޤްވާމީ ގޮތުން ދިވެހިރާއްޖެ ބައިވެރިވެފައިވާ މުއާހަދާއެއްކަމަށްވާ ކޮންވެންޝަން އޮން ދަ ރައިޓްސް އޮފް ޗިލްޑްރަން އަދި ކުޑަކުދިންގެ ހައްޤުތައް ރައްކާތެރިކުރުމުގެ ޤާނޫނު (2019/19) ގައި ކުޑަކުދިންގެ ރައްކާތެރިކުމުގެ ނިޒާމްގެ ވާހަކަ ވަކިގޮތަކަށް ބަޔާންކޮށްފައި ނުވަތަ މާނަކޮށްފައިނުވިކަމުގައިވިއަސް، މި ނިޒާމުގައި ހިމެނޭ ފަރާތްތަކާއި އެފަރާތްތަކުގެ ޒިންމަތަކާއި މަސްއޫލިއްޔަތްތައް ވަރަށް ފުރިހަމައަށް ބަޔާންކޮށްފައިވެއެވެ. މިގޮތުން ޤާނޫނުގެ މަޤްޞަދުގެ ތެރޭގައިވެސް “ކުޑަކުދިންނަށް އަޅާލުމާއި ރައްކާތެރިކަން ފޯރުކޮށްދިނުމުގައާއި ކުޑަކުދިންގެ ޙައްޤުތައް ރައްކާތެރިކުރުމުގައި ޢާއިލާއާއި، މައިންބަފައިންނާއި، ބެލެނިވެރިންނާއި، މުޖުތަމަޢާއި، ދައުލަތާއި އެހެނިހެން ފަރާތްތަކުގެ ޒިންމާ ކަނޑައެޅުން ހިމެނިގެންވެއެވެ. އެހެންކަމުން ކުޑަކުދިން ރައްކާތެރިކުރުމުގެ ނިޒާމުގައި ކުޑަކުދިން، އެކުދިންގެ ބެލެނިވެރިންނާއި ބަލަދުވެރިން، އަދި ދަޢުލަތުގެ މުއައްސަސާތައް ހިމެނެއެވެ.\nކުޑަކުދިންގެ ހައްޤުތައް ރައްކާތެރިކުރުމުގެ ޤާނޫނުގެ4ވަނަ މާއްދާގައި ކުޑަކުދިން މާނަކޮށްފައިވަނީ މައިމީހާގެ ބަނޑުގައި ގަރުބަގަތީއްސުރެ ދުނިޔެއަށް އުފަންވުމާ ދެމެދުގައިވާ ޙާލަތުގައިވާ ކުދިންނާއި، ދުނިޔެއަށް އުފަންވުމަށްފަހު، މީލާދީގޮތުން ( 18 އަށާރަ) އަހަރު ފުރިހަމަނުވާ ކުދިންނަށެވެ. އަދި ޤާނޫނުގެ5ވަނަ މާއްދާއިން 35 ވަނަ މާއްދާއަށް ކުޑަކުދިންގެ ހައްޤުތައް ބަޔާންކޮށްފައިވާހިނދު، ޤާނޫނުގެ 36 ވަނަ މާއްދާގައި ކުދިންގެ ޒިންމާތައް ބަޔާންކޮށްފައިވެއެވެ. ކުޑަކުދިންނަށް ލިބިގެންވާ ހައްޤުތަކުގެ ތެރޭގައި، ތަޢުލީމް އުނގެނުމުގެ ހައްޤު، ސިއްޚީ ޚިދުމަތް ލިބިގަތުމުގެ ހައްޤު، ތަފާތުކުރުމެއް ނެތި ސަޤާފީ، އިޖުތިމާޢީ ކަންކަމުގައި ބައިވެރިވުމުގެ ހައްޤު ލިބިގެންވާ ހިނދު ކުދިންގެ ޒިންމާތަކުގެ ތެރޭގައި، އިސްލާމީ ރަނގަޅު ތަރުބިއްޔަތު ލިބިގަތުމާއި، އަމިއްލަ ނަފްސަށް ގެއްލުން ނުދިނުމާއި، ލިބިފައިވާ ފުރުޞަތުތަކުގެ ބޭނުން ރަނގަޅުގޮތުގައި ހިފުން ފާހަގަކޮށްފައިވެއެވެ. ކުޑަކުދިން ރައްކާތެރިކުރުމުގެ ނިޒާމުގައި ކުދިންނަކީ އެންމެ މުހިއްމު އެއް އަސާސެވެ. އެހެންކަމުން ކުދިންގެ އުމުރާއި ގުޅޭގޮތުން އެކުދިން ހެދި ބޮޑުވުމުގެ ފުރުޞަތު ހޯދައިދިނުމާއި ކުދިންގެ ނުރައްކާތަކުން ސަލާމަތްކުރުމަށް އެކުދިންނަށް އެކަށޭނެ މަޢުލޫމާތު ފޯރުކޮށްދިނުމަކީ މުޙިއްމުކަމެކެވެ. އަދި މިފަދަ ކަމެއް ކުދިންނަށް ދިމާވާއިރު ކުދިންނަށް އެކުދިންގެ އަޑުއަހާނެ ފަރާތްތަކެއް ތިބިކަން ހިތްވަރުލައިދިނުމަކީ އެކުދިންނަށް ލިބޭ އަނިޔާއިން ރައްކާތެރިކުރުމަށް އެޅިގެންވާ މުޙިއްމު ފިޔަވަޅެކެވެ.\nކުޑަކުދިންގެ ހައްޤުތައް ރައްކާތެރިކުރުމުގެ ޤާނޫނުގެ 36 ވަނަ މާއްދާއިން 45 ވަނަ މާއްދާއަށް ބެލެނިވެރިންގެ ޒިންމާ ބަޔާންކޮށްފައިވެއެވެ. މި ޒިންމާތަކުގެ ތެރޭގައި ކުދިން އުފަންވުމުން އެކުދިން ރަޖިސްޓަރ ކުރުމުން ފެށިގެން، އެކުދިންގެ ހައްޤުތައް ރައްކާތެރިކުރުމާއި ކުރިއެރުވުމުގެ އިތުރުން، ކުދިންގެ މަސްލަހަތު އިސްކޮށް ކަންކަން ނިންމުންމަށް ބާރުއަޅާފައިވެއެވެ. މިގޮތުން ކުދިންގެ ރައުޔު އަޑުއެކުމަށާއި ކުދިންގެ ހެދިބޮޑުވުމަށް އެންމެ އެކަށޭނެ ކަންކަން ރާވާ ފުރުޞަތު ހޯދައިދިނުން ހިމެނެއެވެ. އެހެންކަމުން ކުދިންނަށް އަނިޔާ ލިބޭ ހިނދު، އެކަން ސިއްރުނުކޮށް ކަމާއި ގުޅުންހުރި އިދާރާތަކާއި ހިއްސާކޮށް ކުއްޖާ އަށް ރައްކާތެރިކަން ފޯރުކޮށްދިނުމުގައި އިސް ދައުރެއް ބެލެނިވެރިން އަދާކުރެއެވެ.\nކުޑަކުދިންގެ ހައްޤުތައް ރައްކާތެރިކުރުމުގައި ދަޢުލަތް މާނަކުރުމުގައި ކުޑަކުދިންގެ މަސްލަހަތު ހިމާޔަތްކުރުމަށް މަސައްކަތްކުރާ އެންމެހާ މުއައްސަސާތައް ހިމެނެއެވެ. މިގޮތުން، އިޖްތިމާޢީ ދާއިރާ، ތަޢުލީމީ ދާއިރާ، ސިއްޚީ ދާއިރާގެ އިތުރުން ރަށުކައުންސިލްތަކާއި ކުދިންނާއި ގުޅުންހުރި މަސައްކަތްކުރާ އެންމެހާ އިދާރާތައް އަދި ދައުލަތުގެ އެންމެހާ މުއައްސަސާތައް ހިމެނެއެވެ. ދަޢުލަތުގެ ޒިންމާ ކަނޑައެޅުމުގައި ކުޑަކުދިންގެ ހައްޤުތައް ރައްކާތެރުކުރުމުގެ ޤާނޫނުގެ 46 ވަނަ މާއްދާއިން ފެށިގެން 50 ވަނަ މާއްދާއަށް ކަންތައްތައް ކަނޑައެޅިފައިވެއެވެ. އަދި މި ޒިންމާތަކުގައި ބެލެނިވެރިން ޒިންމާކުރުމާއި، އެކު އެކީ މަސައްކަތްކުރުމުގެ މުހިއްމުކަން ފާހަގަކޮށްފައިވެއެވެ.\nކުޑަކުދިންނަށް ރައްކާތެރިކަން ފޯރުކޮށްދިނުމާއި އެކުދިންގެ ހައްޤުތައް ރައްކާތެރިކުރުމާއި ކުރިއެރުވުމަށް މަސައްކަތްކުރުމަކީ އެންމެހާ ފަރުދުންގެ ޒިންމާއެކެވެ. މިގޮތުން މައްސަލަ ރިޕޯޓުކުރުމާއި އަދި ކުދިންނާއި ގުޅުންހުރި މަޢުލޫމާތު ތައް އެކުދިންގެ ކަރާމާތް ގެއްލޭގޮތަށް ބޭނުން ނުކުރުމަށް އިސްކަންދިނުން މުހިއްމެވެ.\nކުޑަކުދިން ރައްކާތެރިކުރުމުގެ ނިޒާމަކީ ކުދިންގެ އިތުރުން އެކުދިން ވަށައިގެންވާ އެންމެހާ ފަރާތްތަކުން އެކުއެކީ މަސައްކަތްކުރަންޖެހޭކަމެކެވެ. އަދި ކުދިން ރައްކާތެރިކުރުމުގައި އެންމެ އިސް ދައުރެއް ބެލެނިވެރިން އަދާކުރުމުން ދާއިރު އެފަރާތްތަކަށް ބޭނުންވާ އެހީތެރިކަމާއި އެއްބާރުލުން ފޯރުކޮށްދިނުމުގައި ދައުލަތުގެ އެންމެހާ މުއައްސަސާތަކުން އެއްބާރުލުން ދިނުމަކީ މުހިއްމުކަމެކެވެ.\nމިއަހަރު ރެހެންދި އެވޯޑަށް ހޮވިވަޑައިގެންނެވި ބޭފުޅުން އިޢުލާން ކުރުން →\n← ނޮވެންބަރު 2020ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް


މަގުބައްތި މަރާމާތު ކުރުމަށް މަގު ކޮނުމާއި ގުޅޭ\nރަށުގެ އެކި ސަރަހައްދު ތަކުގައި ހުރި މަގުބައްތިތައް މަރާމާތު ކުރުމަށްޓަކައި މަގުކޮނުމަށް ބޭނުންވެއެވެ. ވީމާ މިއިދާރާއިން ދައްކާ ސަރަހައްދުތަކުގެ މަގު ކޮނެދޭނެ ފަރާތްތަކުން އަންދާސީ ހިސާބު ހުށައަޅާ ފޯމު ދޫކުރުމާއި މަޢުލޫމާތު ސާފުކޮށް ދިނުމުގެ ޕްރީބިޑް ބައްދަލުވުން 20 ޖުލައި 2020 ވާ ހޯމަ ދުވަހުގެ 11:00 ގައި މިކައުންސިލް އިދާރާގައި އޮންނާނެއެވެ.\nއަންދާސީ ހިސާބު ހުށައަޅާ ފަރާތް ތަކުން ފޯމް ސިޓީ އުރާގައި ބަންދު ކުރެއްވުމަށްފަހު 23 ޖުލައި 2020 ވާ ބްރާސްފަތި ދުވަހު 11:00 އަށް މިއިދާރާއަށް ވަޑައިގެން އަންދާސީ ހިސާބު ހުށައެޅުން އެދެމެވެ. އަންދާސީ ހިސާބު ހުށައަޅާ ފަރާތް ތަކުގެ ފޯމް ކެނޑުން ހުށައަޅާ ފަރާތް ތަކުގެ ޙާޟިރުގައި އޮންނާނެވެ.\nމަސައްކަތް ކުރަންއެދޭ ފަރާތުން ބަދަލުގައި މީހަކު ފޮނުވާނަމަ ފޮނުވާ ފަރާތުގެ ނަމާއި އެޑްރެސް އަދި އައިޑީ ކާޑް ނަންބަރު ޖައްސަވާ ސިޓީ އާއި އެކު އައިޑީ ކާޑް ހިއްޕަވައިގެން ޙާޟިރުވުމަށް ދަންނަވަމެވެ.


Kureege Uhthama Fandiyaaru Faiz ge sulookee massalathakeh balanee\nކުރީގެ އުއްތަމަ ފަނޑިޔާރު ފާއިޒުގެ ސުލޫކީ މައްސަލައެއް ބަލަނީ\nކުރީގެ އުއްތަމަ ފަނޑިޔާރު އަލްއުސްތާޛު އަހުމަދު ފާއިޒު ހުސައިންގެ ސުލޫކީ މައްސަލަތަކެއް ހުރިތޯ ޖޭއެސްސީން ބަލަން ފަށައިފިއެވެ.\nއަހުމަދު ފާއިޒުގެ ސުލޫކީ މައްސަލައެއް ހުރިތޯ ބެލުމަށް ޖޭއެސްސީން ނިންމީ، ސުޕްރީމް ކޯޓުގެ ފަނޑިޔާރު ކަމަށްއައްޔަން ކުރުމަށް، ޖޭއެސްސީއަށް އަހުމަދު ފާއިޒުގެ ނަން ރައީސުލްޖުމްހޫރިއްޔާ ފޮނުއްވުމާއި ގުޅިގެންނެވެ.\nޖޭއެސްސީން ނެރުނު ބަޔާނެއްގައި ބުނީ، އުއްތަމަ ފަނޑިޔާރު ކަމުގައި ފާއިޒު ހުންނަވައިގެން ސުޕްރީމް ކޯޓުގެ ބެންޗުން ނިންމާފައިވާ ގާނޫނާ ހިލާފް ކަންކަމުގައި ބައިވެރިވެ ވަޑައިގެންފައިވޭތޯ އާއި ސުޕްރީމް ކޯޓުގެ އިހުތިސާސުން ބޭރުން، ދައުލަތުގެ އެހެނިހެން މުއައްސަސާތަކުގެ އިހުތިސާސުގެ ތެރެއަށްވަދެ ސުޕްރީމް ކޯޓުގެ ބެންޗުން ކަންތައްތަކެއް ނިންމާފައިވާ ކަމަށެވެ.\nއަދި ފާއިޒު އަކީ އެ ނިންމުންތަކުގައި ބައިވެރި ވެވަޑައިގެންފައިވާ ބޭފުޅެއް ކަމަށް ބެލެވޭތީ، އެ ސަބަބައްޓަކައި އެކަން ބެލުމަށް ޖޭއެސްސީން ނިންމީ ކަމަށްވެސް ބަޔާނުގައި ބުނެފައިވެއެވެ.\nފާއިޒުގެ މައްޗަށް ތުހުމަތުކުރަނީ، ޖޭއެސްސީގެ ދަށުން ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން ނެގި މައްސަލަ އާއި ޖުޑިޝަލް ކައުންސިލް އުފެއްދި މައްސަލަ އެވެ.\nމީގެއިތުރުން އިލެކްޝަން ކޮމިޝަންގެ ކުރީގެ ރައީސް ފުވާދު ތައުފީގުގެ މައްޗަށް އަމިއްލަ އިސް ނެގުމުގެ މަތިން މައްސަލައެއް ބަލައި ހުކުމް އިއްވި މައްސަލަ އާއި ހިއުމަން ރައިޓްސް ކޮމިޝަންގެ މައްޗަށް ވެސް ސްމޯޓޯ މައްސަލައެއް ހިންގި މައްސަލަ ވެސް ފާހަގަކޮށްފައިވެ އެވެ.\nސުލޫކީ މައްސަލާގައި ބުނެފައިވަނީ އެ ނިންމުންތައް ސުޕްރީމް ކޯޓުން ނިންމިއިރު ވެސް އުއްތަމަ ފަނޑިޔާރުގެ މަގާމުގައި ހުންނެވީ ފާއިޒު ކަމަށެވެ. އެހެންކަމުން އެކަންކަން ބަލަން ޖެހޭނެ ކަމަށެވެ.\nފާއިޒުގެ މައްޗަށް ތުހުމަތުކޮށްފައިވާ މައްސަލަ، ކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑީޔާރު އާދަމް މުހައްމަދުގެ މައްޗަށްވެސް ކުރިއެވެ. އެމައްސަލައިގައި އެދެބޭފުޅުން މިހާރު ވަނީ މަގާމުން ވަކިކޮށްފައެވެ.


Dho?! Azu aai Saeed ah anhen kujjeh\nމަޝްހޫރު ފިލްމީ ޖޯޑު، ފާތިމަތު އާޒިފާ (އަޒޫ) އާއި އަހްމަދު ސައީދުއަށް އަންހެން ކުއްޖަކު ލިބިއްޖެ އެވެ.\nއަޒޫ ވިހެއީ އިއްޔެ މެންދުރު 12:40 ގައި އައިޖީއެމްއެޗްގަ އެވެ. މިއީ އަޒޫގެ އަލަތު ދަރިފުޅެވެ. "ދޯ" އިން ގުޅާލުމުން ސައީދު ބުނީ އަޒޫ އާއި ދަރިފުޅުގެ ހާލު ވެސް ވަރަށް ރަނގަޅު ކަމަށެވެ.\n"އަޒޫ އާއި ދަރިފުޅުގެ ހާލުވެސް ވަރަށް ބަރާބަރު. މިއަދު އިރާދަކުރެއްވިޔާ ގެއަށް ދޫކޮށްލާނެ،" ސައީދު ބުންޏެވެ. ދަރިފުޅަށް ކިޔާނެ ނަމެއް ޑިސައިޑްކޮށްފިންތޯ އެހުމުން ސައީދު ބުނީ އަދި އެކަމާއި ނުވިސްނާ ކަމަށެވެ.\nސައީދު އާއި އަޒޫގެ އުފަލުގައި ބައިވެރިވެ މަރުހަބާ ކިޔަމެވެ!\nސައީދާއި އަޒޫގެ ކައިވެނިކުރީ 2016 ވަނަ އަހަރު އެވެ. އެ ކައިވެންޏަށް ދެ އަހަރުވި އިރު ދެ ތަރިންގެ ފިލްމީ ކެރިއަރު ވެސް ވަރަށް ކާމިޔާބެވެ. ގިނަ ފިލްމުތަކެއް ކުޅެ، މޮޅު އެކްޓިންއެއް ދެ ތަރިން ވެސް ވަނީ ދައްކާފަ އެވެ.\nސައީދު ކުރިން ކުރި ކައިވެންޏަށް އަންހެން ކުއްޖަކާއި ފިިރިހެން ކުއްޖަކު ހުރެ އެވެ.\nދަރިއަކު ލިބުމުން އަޒޫ ފިލްމީ ދާއިރާ އިން ދުރަށް ގޮސްދާނެތޯ، އެ ސުވާލަށް އޮތީ އަދިވެސް ޖަވާބެއް ނުލިބި އެވެ. ކުރިން ދިން އިންޓަވިއުއެއްގައި ސައީދު ބުނީ އަޒޫ ބޭނުން ނަމަ އަބަދު ވެސް ފިލްމު ކުޅެންވީ ކަމަށެވެ.


ފޮޓޯގެލަރީ / ނޮވެމްބަރު3ބަޣާވާތް\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާ. -- ފޮޓޯތައް: ނިޝާން އަލީ/މިހާރު\nމާލެ:3ނޮވެމްބަރު 2017، ނަސްރުގެ ދުވަސް ފާހަގަކުރުމުގެގޮތުން އެމްއެންޑީއެފުން ކަޅުތުއްކަލާކޮށީގައި މިރޭ ބޭއްވި ޖަލްސާގައި ޑިފެންސް މިނިސްޓަރު އާދަމް ޝަރީފް ބައިވެރިވެވަޑައިގަންނަވަނީ--. ފޮޓޯ: ނިޝާން އަލީ/މިހާރު\nމާލެ:3ނޮވެމްބަރު 2017، ނަސްރުގެ ދުވަސް ފާހަގަކުރުމުގެގޮތުން އެމްއެންޑީއެފުން ކަޅުތުއްކަލާކޮށީގައި މިރޭ ބޭއްވި ޖަލްސާގައި ޑިފެންސް މިނިސްޓަރު އާދަމް ޝަރީފް އާއި ޗީފް އޮފް ޑިފެންސްފޯސް އަހްމަދު ޝިޔާމް ބައިވެރިވެވަޑައިގަންނަވަނީ--. ފޮޓޯ: ނިޝާން އަލީ/މިހާރު\nމާލެ:3ނޮވެމްބަރު 2017، ނަސްރުގެ ދުވަސް ފާހަގަކުރުމުގެގޮތުން އެމްއެންޑީއެފުން ކަޅުތުއްކަލާކޮށީގައި މިރޭ ބޭއްވި ޖަލްސާގެ ތެރެއިން--. ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާގައި ޑިފެންސް މިނިސްޓަރު އާދަމް ޝަރީފް ވާހަކަ ދައްކަވަނީ. -- ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާ. -- ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާގައި ޑިފެންސް މިނިސްޓަރު އާދަމް ޝަރީފް ވާހަކަ ދައްކަވަނީ -- ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާގައި ދުވަހާ ގުޅޭ ގޮތުން ވާހަކަ ދައްކަވަނީ. -- ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާގައި ލަވައެއް ހުށަހަޅައިދެނީ. -- ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާގައި ޑިފެންސް މިނިސްޓަރު އާދަމް ޝަރީފް ސިފައިންގެ މަޖައްލާ "އަައްޑަނަ" ނެރެދެއްވަނީ. -- ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާގައި ދުވަހާ ގުޅޭ ލަވައެއް ކިޔަނީ. -- ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާގައި ދުވަހާ ގުޅޭ ހާއްސަ ލަވައެއް ކިޔަނީ. -- ފޮޓޯ: ނިޝާން އަލީ/މިހާރު\nނަސްރުގެ ދުވަހުގެ މުނާސަބަތުގައި ކަޅުތުއްކަލާ ކޮށީގައި ސިފައިން ބޭއްވި ހާާއްސަ ޖަލްސާގައި ސިފައިން ބައިވެރިވަނީ. -- ފޮޓޯ: ނިޝާން އަލީ/މިހާރު


REPORT: Bidheyseen rashuthereah Dhivehin kudagolhi ah\nމާލޭގ ރަސްމީ މާރުކޭޓްތަކުގެ ގޮޅިތައް ދިވެހިންގެ އަތް ދަށުން ބީވިތާ ލައްކަ ދުވަސް ވެފައި ވެއެވެ. ގޮޅިތަކުގައި މި ހުރިހާ ދުވަހު "ރަސްކަމެއް" ކުރީ ބިދޭސީންނެވެ. ދިވެހި މީހާގެ ނަން އޮތަސް ވެރިޔަކީ ވެސް ސޭޓަކީ ބިދޭސީ އެކެވެ. މުދާ ހޯދަނީ އެ މީހުންނެވެ. މުދާ ވިއްކާނެ އަގު ނިންމަނީ ވެސް އެ މީހުންނެވެ. ނަމަވެސް މިހާރު މުޅި މާރުކޭޓުގެ ސިސްޓަމް ސިޓީ ކައުންސިލުން ވަނީ އެފުށް މިފުށަށް ޖަހާ ބަދަލުކޮށްފަ އެވެ. އިޖުތިމާއީ ގައިދުރުކަން ބެހެއްޓޭ ގޮތަށް މާރުކޭޓުގެ ނިޒާމު ބަދަލުކޮށް، އާ ގޮޅިތަކެއް ދޫ ކުރިއެވެ. މިހާރު ބާޒާރުމަތީ ދެ މާރުކޭޓުގައި ވެސް ބިދޭސީންނަކަށް ނުތިބެ ވެއެވެ. އެކަމަކު މި ބަދަލުގެ ތެރެއިން އިތުރު ބޮޑު ގޯހެއް އުފަން ވެއްޖެ އެވެ.\nމާރުކޭޓުން "ފައްސާލި" ބިދޭސީން މާލެ ތެރެއަށް ފެތުރިގަނެ ރަށުތެރޭގައި ވިޔަފާރި ފަށައިފި އެވެ. ކަންމަތީ ފިހާރަތަކުގެ ބިއްލޫރި ގަނޑު ނައްޓާލައި މާރުކޭޓަކަށް ބަދަލު ކޮށްލައިފި އެވެ. މަގަށް ނުހެދި ހުރިނަމަ ހުރި ބިމެއްގައި ބޮޑެތި މާރުކޭޓުތައް ރާވާލި އެވެ. މިއާއެކު މިހާރު ދަތުރުވެރިންގެ މާރުކޭޓުގެ ވައްގަނޑުތަކަށް ފައިސާ ވަނުން ހުއްޓިއްޖެ އެވެ. ކުރިން ހަލަބޮލިކޮށް އޮންނަ މުޅި މާރުކޭޓް ސަރަހައްދުން މިހާރު ފެންނަނީ ދިރުމެއްނެތި މަރުވެފައިވާ މަންޒަރެވެ. ގޮޅިތައް ލިބުނު ދިވެހިން މިހާރު އެ ތިބީ ހަދާނެ ގޮތް ހުސްވެފަ އެވެ. އެ މީހުންނަށް ގޮޅި ދޫކޮށްލެވޭކަށް ނެތެވެ. ދިރިއުޅުން ގުޅިފައި ވަނީ މި ގޮޅިތަކާ އެވެ.\nމާރުކޭޓް ގޮޅިއިން މީހަކު އިންޓަވިއު ދެނީ -- ފޮޓޯ: އަވަސް\n"ކުރިން ރިސޯޓު ތަކަށް ވެސް ސަޕްލައި ކުރަނީ ރަސްމީ ދެ މާރުކޭޓުން. މިހާރު ވީގޮތަކީ ކޮންމެ މަގެއްގައި މާރުކޭޓެއް، ކޮންމެ ގެއެއްގެ ތިރީގައި މާރުކޭޓެއް އެބަ ހުރި ހަދާފައި. އެހެންވެ، މިކަން މިހާރު ކުރެވޭނެ ގޮތެއް ނެތް،" މާރުކޭޓް ގޮޅި ހިންގުމުގެ ވިޔަފާރީގައި އުޅޭތާ 14 އަހަރުވެފައިވާ، އަބްދުﷲ ހަސަން ބުންޏެވެ.\nމާލޭގެ ލޯކަލް މާރުކޭޓާއި ދަތުރުވެރިންގެ މާރުކޭޓުގައި 200 އެއްހާ ގޮޅި ހުރިއިރު، ކުރިން ދުވާލަކު ގޮޅިއަކުން 12.000ރ. އާއި 15،000ރ. ގެ އާމްދަނީއެއް ލިބެ އެވެ. އެހެންވެ އެއީ ތިޔާގި ރަނގަޅު ވިޔަފާރި އެކެވެ. ނަމަވެސް ބިދޭސީން މާލެ ތެރޭގައި ގިނަ އަދަދެއްގެ މާރުކޭޓްތައް ހުޅުވުން ވެގެން ދިޔައީ މި ވިޔަފާރީގައި ޒަމާންވަންދެން ދެމިތިބި ދިވެހިންނަށް ލިބުނު ގެއްލުމަކަށެވެ.\nމާލޭގައި ކުރިން ގަރާޖުގެ ގޮތުގައި ހުރި ތަންތަނުގައި ވެސް މިހާރު ހިންގަނީ މާރުކޭޓެވެ. އަދި މާލެ ތެރޭގައި ބޮޑު ހަތަރު މާރުކޭޓެއް ހިންގަ އެވެ. ކުދި ތަންތަނުގެ ގޮތުގައި އިމްޕޯޓް މުދަލާއި ރާއްޖޭގައި ހައްދާ ތަކެތި އެއްކޮށްލައިގެން ހިންގާ ތަންތަނުގެ އަދަދު ވިއްސަށް ވުރެ ގިނަ އެވެ. މިކަން ބެހެެއްޓޭނެ އެއްވެސް ނިޒާމެއް ނެތި ވަނީ ބޮއްސުންލާފަ އެވެ.\nމާލެ ސިޓީ ކައުންސިލުގެ މޭޔަރު ޝިފާ މުހައްމަދު ވިދާޅުވެފައިވާ ގޮތައި މާލެ ތެރޭގައި މާރުކޭޓުތައް ހިންގަނީ ހުއްދައެއް ނެތި އެވެ.\nމި ހުރިހާ މާރުކޭޓެއްގެ މުގުލުގައި ވެސް ތިބީ ކުރިން ބާޒާރުމަތީގައި ގޮޅިތައް ހިންގި ބިދޭސީންނެވެ. އެ މީހުން މި ވިޔަފާރި ކުރަނީ ޖީއެސްޓީ ދެއްކުމެއް ނެތި، އިމްޕޯޓް މުދާ ވެސް ހިމަނައިގެނެވެ. ސަރުކާރަށް ގަވާއިދުތައް ތަންފީޒު ނުކުރެވޭތީ އެ މަޅިތަކުން ދެމިގަނެގެންނެވެ. ބައެއް ތަންތަނުގައި ފޮރުވައިގެން 20 ލިޓަރުގެ ކައްކާ ތެޔޮ ހަން ވެސް ވިއްކަ އެވެ. އެ ތަންތަނަަށް މުދާ ގެންނަނީ ބިދޭސީންގެ ސަޕްލައިޗެއިންގެ ތެރެއިން ލައިގެނެވެ. ކުރިން ގޮޅިތައް ދޫކުރިއިރު ރަނގަޅަށް ރެގިއުލޭޓް ނުކުރުމުގެ ނަތީޖާއެއްގެ ގޮތުން އުފެދި ފައްކާވި ބިދޭސީ ނެޓްވޯކް މިހާރު ވަނީ ރަށުތެރެއަށް ވަދެގެންފަ އެވެ.\nކޮންމެ ދުވަހެއްގެ ހެނދުނު ޓީޖެޓީ ސަރައްދަށް ދަނޑުވެރި ސާމާނު ބާލާއިރު މުދާ ނަގަންދާ ދިވެހިން ތިބެން ޖެހެނީ ސަފުގެ ފަހަތުގަ އެވެ. ބިދޭސީން ކުރިއަށް ނުކުމެ މުދާ ނެގުމުން ނޫން ގޮތަކަށް ދިވެހިންނަކަށް އެއްޗެއް މިހާރަކު ނުލިބެ އެވެ. އެ މީހުންގެ ނެޓްވޯކުގެ ތެރެއިން ރަށްރަށުގައި ތިބި ބިދޭސީ "ދަނޑުވެރިން" ގެ ބައިވެރިވުމާއެކު ކުރާ މި ވިޔަފާރިން މުޅި ބާޒާރުގެ އެ ނިޒާމު މިހާރު އޮތީ އެ މީހުންގެ މުށު ތެރޭގަ އެވެ.\n"ވަރަށް ބޮޑެތި ގެއްލުން ތަކެއް ވަމުން އެބަދޭ. ލޯކަލް ތަކެތީގެ ބާޒާރު ކޮންޓްރޯލް ކުރަނީ އެ މީހުން [ބަންގްލަދޭޝް] މީހުން. ދިވެހިންނަށް އެއް ވެސް ބާރެއް ނެތް. ދިވެހިންނާ ދިމާލަށް ވެސް ބޭނުން އެއްޗެއް މިހާރު ބުނޭ! މުޅި ބަނދަރު މަތީގައި ވިސާ ވެސް ނެތި އެ އުޅެނީ. ދިވެހިންނަށް ލިބޭ މަންފާ ދަނީ ކުޑަ ވަމުން،" މާރުކޭޓް ގޮޅިއެއްގައި ހުރި ފުވައްމުލަކު ޒުވާނެއް ކަމަށްވާ އާތިފް އިބްރާހިމް ބުންޏެވެ.\nމާރުކޭޓް ގޮޅިއެއްގައި މީހަކު ހިކަނދި ފަތްތަކެއް ހޮވަނީ: ގޮޅިތަކުގެ ޝަކުވާ އާއި އިތުރު މާރުކޭޓްތައް އުފެދުމުގެ ޝަކުވާތައް ބޮޑު -- އަހުމަދު އަޝްހާދު އަބްދުﷲ (ޖެރީ) | އަވަސް\n"ބައެއް މާރުކޭޓުތައް އެބަހުރި އެއްގޮ ތަކަށް ވެސް ދިވެހިން ނޫޅޭ، ހުސް ބިދޭސީން ހިންގާ. މިހާރު ދިވެހި ބިމުގައި ހައްދާ ތަކެތި ބިދޭސީންގެ އަތުން ގަންނަން މި ޖެހެނީ." ގޮޅިއެއް ހިންގާ އަހުމަދު ބުންޏެވެ.\nދިވެހިން ވެއްދީ ކުޑަ ގޮޅިއަށް!\nމާރުކޭޓަށް މީހަކު ވިޔަފާރި ކުރަން ގޮސް މަޑުކޮށްލައިގެން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nމާރުކޭޓު ގޮޅިއެއް ކުރިން ކުއްޔަން ދެނީ މަހަކަށް 1،700ރ. އަށެވެ. ނަމަވެސް މިހާރު ގޮޅިއެއްގެ އަގު ވަނީ 3،000ރ. އަށްވުރެ ބޮޑުވެފަ އެވެ. އަގު ބޮޑު ކުރިއިރު، ސިޓީ ކައުންސިލުން ވަނީ ގޮޅީގެ ސައިޒު ވެސް ކުޑަކޮށްފަ އެވެ. ބިދޭސީން ބޭރުކޮށް ދިވެހިންނަށް ލިބުނީ ސައިޒުން ކުދި އެކަމަކު އަގުގެ ގޮތުން ބޮޑު ގޮޅި ތަކެކެވެ. ގޮޅިއެއްގެ ބޮޑި މިނަކީ ގާތްގަނޑަކަށް ހަތަރު ފޫޓެވެ. އެތަނުގައި އިތުރު އެއްޗެއް ބެހެއްޓޭނެ ގޮތެއް ނެތެވެ. ކުރިން ދޫކުރި ގޮޅިތައް ކައުންސިލުން ފޮތިފޮތި ކޮށްލީ އެވެ. ރަނގަޅު ސްޓޮކެއް ލިބުނަސް، އެ ރައްކާ ކުރެވޭނެ ގޮތެއް ވެސް މިހާރަކު ނެތެވެ.\n"މީގެ ތަނެއްގައި މަސައްކަތް ކުރެވޭނެ ގޮތެއް ނެތް. މަސައްކަތް ކުރެވޭނެ މާހައުލެއް ނެތް. އެއްޗެއް ވިއްކޭނެ ގޮތެއް ނެތް. އެއްޗެއް ލިބޭނެ ގޮތެއް ނެތް. އެއްޗެއް ބެހެއްޓޭނެ ގޮތެއް ނެތް. ގޮތެއް ނެތީމަ ތެޅެނީ. ކިރިޔާ ވެސް ގޮތެއް އޮންނަމަ އަހަރެމެން އެކަކު ވެސް މިހާރު މިތަނަކު ނުތިބޭނެ. ދުވާލަކު 700ރ. ނުލިބޭ،" ކުރިން ވާހަކަ ދެއްކި ފުވައްމުލަކަށް އުފަން، އަބްދުﷲ ބުންޏެވެ. "މިތަނުގައި މީނި ރީނދޫ ރޮނގުން ބޭރުގައި އެއްޗެއް ބަހައްޓައިފިނަމަ ޖޫރިމަނާކޮށްލާނެ. އެކަމަކު އެންމެ ކުޑަމިނުން މިތަނުގައި ފާހާނާ ގަނޑެއް ވެސް ނެތް. ފާޑަކަށް ތާށިވެފަ، ދާނެ ތަނެއް ނެތިފަ، ކުރާނެ ކަމެއް ނެތިފަ ބެފިފަ މި ތިބެނީ."\nމާލޭ ސިޓީ ލޯކަލް މާރުކޭޓް އިގްތިސޯދު + ޝިފާ މުހައްމަދު ބިދޭސީން


JP coalition in vaikeh nuvey, ehen gotheh hoadhee majubooru vegen\nއަމީން އިބްރާހިމް އަދި ގާސިމް - ފޮޓޯ: ވީނިއުސް\nސަރުކާރު ކޯލިޝަނުން ޖޭޕީ ވަކި ނުވާ ކަމަށާއި ނަމަވެސް ކުރިޔަށް އޮތް ރައްޔިތުން މަޖިލީހުގެ އިންތިހާބަށް އެހެން ގޮތެއް ހޯދަން ޖެހުނީ މަޖުބޫރު ވެގެން ކަމަށް އެ ޕާޓީގެ ޑެޕިއުޓީ ލީޑަރު އަމީން އިބްރާހިމް ވިދާޅުވެއްޖެ އެވެ.\nމަޖިލިސް އިންތިހާބުގައި ޕާޓީތަކުން ވަކިވަކިން ވާދަ ކުރާ އިރު ޖޭޕީން ވަނީ އިދިކޮޅު ޕީޕީއެމް / ޕީއެންސީއާއެކު ކޯލިޝަނެއް ހަދައި އެކަން ހާމަކޮށްފަ އެވެ. އެކަމާ ގުޅިގެން އެ ޕާޓީއަށް ފާޑު ކިޔާ ފަރާތްތަކުން އަންނަނީ ޖޭޕީ އިދިކޮޅު ޕާޓީއެއްގެ ގޮތުގައި ސިފަ ކުރަމުންނެވެ.\nއަމީން މިއަދު ކުރެއްވި ޓްވީޓެއްގައި ވިދާޅުވީ ޖޭޕީ އަދިވެސް އޮތީ ކޯލިޝަންގައި ކަމަށާއި ކުރިޔަށް އޮތްތާނގައި އޮންނާނީ ވެސް ކޯލިޝަންގައި ކަމަށެވެ. އެމްޑީޕީގެ އިސް ވެރިން ސޮއި ކޮށްފައިވާ ކޯލިޝަން އެއްބަސްވުމާ އެ ޕާޓީން ހިލާފުވުމުން އެ އިންތިހާބަށް ޖޭޕީން އެހެން ގޮތެއް ހޯދަން މަޖުބޫރުވީ ކަމަށާއި އޭގެ އަސަރު ފޮނި ނުވެދާނެ ކަން ޖޭޕީގެ ލީޑަރު ވެސް ގަބޫލު ކުރައްވާ ކަމަށް އަމީން ވިދާޅުވި އެވެ.\n"މަޖިލިސް އިންތިހާބުގައި ޖޭޕީގެ ސްޓޭންޑާ މެދު ސުވާލު އުފައްދަވާ ބޭފުޅުން ތި އުފައްދަވަނީ ޖަވާބު ނޭނގޭ ސުވާލެއްތޯ. އަމިއްލަފުޅު ޒަމީރާ ތި ސުވާލުކޮށްލައްވާ،" އަމީން ވިދާޅުވި އެވެ.\nރައީސް އިބްރާޙިމް މުހައްމަދު ސޯލިހު ވެވަޑައިގަންނަވާ ވައުދުތަކަކީ ކޯލިޝަން ސަރުކާރުގެ ވައުދުތައް ކަމަށާއި އެއީ މަޖިލިސް އިންތިހާބާ ގުޅިގެން ވަކި ޕާޓީއަކުން ވާ ވައުދުތަކެއް ނޫން ކަމަށް އަމީން ވިދާޅުވި އެވެ. އެހެންކަމުން އެ ވައުދުތައް ފުއްދުމަށް ކޯލިޝަންގެ ލީޑަރު ދެމިތިއްބަވާނެ ކަމަށާއި ވަކި ވައުދުތަކެއް ފުއްދަން ކޯލިޝަންގެ ވަކި ޕާޓީއެއްގެ ކެންޑިޑޭޓަކު ހޮވާކަށް ޖެހިވަޑައި ނުގަންނަވާނެ ކަމަށް ވެސް އަމީން ވިދާޅުވި އެވެ.\nމަޖިލިސް އިންތިހާބުގައި ކެމްޕެއިން ކުރިޔަށް ދާއިރު ހޫނު ހަމަލާތައް ބަދަލު ކުރަމުން އަންނަނީ އެމްޑީޕީ އާއި ޖޭޕީގެ ދެމެދުގަ އެވެ. ކޯލިޝަންގެ އެންމެ ބޮޑު ދެ ޕާޓީގެ ދެމެދުގައި މައްސަލަތައް ޖެހިފައިވާ އިރު ރައީސް ސޯލިހު ވަޑައިގަންނަވާ މިހާތަނަށް ކެމްޕެއިންކޮށްދީފައި ވަނީ ވެސް ހަމައެކަނި އެމްޑީޕީ ކެންޑިޑޭޓުންނަށެވެ.\nމޯލްޑިވްސް ޔުނައިޓެޑް އޮޕޮޒިޝަން ޖުމްހޫރީ ޕާޓީ މަޖިލިސް އިންތިހާބު 2019


Flat Aai Gulhey Gothun Nasheed Dhehki Vaahaka In Aamun Rathah - Vaguthu\nކޮވިޑް ފައްސި މަދެއް ނުވޭ، އެޑްމިޓް ކުރަން ޖެހޭ އަދަދު މައްޗަށް - 12 ގަޑިއިރު ކުރިން\nފްލެޓާއި ގުޅޭ ގޮތުން ނަޝީދު ދެއްކެވި ވާހަކައިން އާއްމުން ރަތަށް!\n10 މަސް ކުރިން ( ޖޫން 8, 2020 )\nހިޔާ މަޝްރޫއުގެ ދަށުން އެޅި ފްލެޓުތައް\nކުރީގެ ރައީސް އަބްދުﷲ ޔާމީންގެ ވެރިކަމުގައި ހުޅުމާލޭގައި އަޅާފައިވާ ފްލެޓްތަކަކީ ކޮތަރު ކޮށިތަކެއް ކަމަށާއި ނަމަވެސް އެތަނުގެ ކުލީގެ ގޮތުގައި މަހަކު 11000 ރުފިޔާ ދައްކަން ޖެހޭނެ ކަމަށް ކުރީގެ ރައީސް މުހައްމަދު ނަޝީދު ވިދާޅުވުމުން މީސް މީޑިއާގައި ގިނަ ބަޔަކު ނަޝީދަށް ފާޑުކިޔަމުން އެބަގެންދެއެވެ.\nނަޝީދު މީގެ ކުރިން ވެސް މިފްލެޓްތަކާއި ގުޅޭ ގޮތުން ދެއްކެވި ވާހަކަފުޅުތައް އޮޅުވާލާފައި ވާތީ ޗައިނާ ސަފީރާއި، އަދި މަޝްރޫޢު ފެށިއިރު ހައުސިން މިނިސްޓަރަކަށް ހުންނެވި ޑރ.މުހައްމަދު މުއިއްޒު ވަނީ ބައެއް ހަޤީޤަތްތައް ހާމަކޮށްދެއްވާފައެވެ. އިއްޔެ ވެސް ނަޝީދު ފްލެޓްތަކާއި ގުޅޭ ގޮތުން ދެއްކެވީ ރަނގަޅު މައުލޫމާތުތަކެއް ނޫނެވެ.\nގިނަ ބަޔަކު ނަޝީދަށް ފާޑުކިޔަމުންދަނީ މިހާރު މާލޭގައި ގިނަ މީހުން ދިރިއުޅެމުން ދަނީ ހުޅުމާލޭގައި އިމާރާތް ކޮށްފައިވާ ފްލެޓްތަކުގެ ޖާގައަށްވުރެ ކުދި، ނަމަވެސް ނަޝީދު ވިދާޅުވާ ކުއްޔަށް ވުރެ ވެސް ބޮޑުކޮށް ކަމަށް ވާތީއެވެ.\nޓްވިޓާގައި ޚިޔާލު ފާޅުކުރި ގިނަ މީހުން ބުނެފައި ވަނީ ފްލެޓްތަކަކީ "ކޮތަރު ކޮށިތަކަކަށް ވެފައި، ކުލީގެ އަގު ބޮޑު ނަމަވެސް ތިތަން ބޭނުންވާ މީހުން އެބަތިބި" ކަމަށާއި އެހެންކަމުން ލަސްކުރުމެއް ނެތި ފްލްޓްތައް ހަވާލު ކުރުން އެދޭކަމަށެވެ.\nމީހަކު ކުރި ޓްވީޓެއްގައި ބުނީ މިހާރު މާލޭގައި 18000 ރުފިޔާގެ ކުއްޔެއް ދައްކަން އުޅެން ޖެހިފައި ވަނީ "މީދަލަކަށް ވެސް ނޫޅެވޭ ވަރުގެ ކުޑަތަނެއްގައި" ކަމަށެވެ. އަދި ނަޝީދުގެ ޓްވީޓްގައި ހިމަނާފައިވާ މައުލޫމާތުތަކަކީ ރަނގަޅު މައުލޫމާތުތަކެއް ނޫން ކަމަށް އޭނާ ބުނެފައި ވެއެވެ.\nއިތުރު މީހަކު ބުނީ "ޕެންޓްހައުސްތަކުގައި އުޅުއްވާ ބޭފުޅުން މިކުޑަވެދާނެ. ވަންނާނެ ތަނެއް ނެތިފައި ތިބި އެތައް ބަޔަކު އެބަތިބި. ޖާނާއި މާލުން ގުރުބާން ވެގެން 20000 ރުފިޔާ އާއި 30000 ރުފިޔާގެ ކުލި ދީގެން އުޅޭ ކޮތަރު ކޮއްޓަށްވުރެ މިތައް ހާސްބައި ރަނގަޅު." ކަމަށެވެ.\nކޮތަރުކޮށީގައި ވެސް ރަނގަޅު ދިރިއުޅުމެއް އުޅެވޭނެކަމަށް އުންމީދުކޮށްގެން ތިބި މީހުން އެބައުޅޭ ކަމަށާއި މަގުމަތިވެ ނުވަތަ އަމިއްލަ ގެދޮރުވެރިކަމެއް ނެތް ބަޔަކަށް ތި ކޮތަރު ކޮށީގައި ވެސް އުޅެވޭނެ ކަމަށް އިތުރު މީހަކު ބުނެފައި ވެއެވެ.\n"ކޮތަރު ކޮށްޓޭ، ދަންތުރައޭ ނުކިޔާ ތީގެ ހައްގުވެރިންނަށް ހާވާލު ކުރީމަ ނިމުނީއޭ! ހަވާލު ކުރަން ނުކެރިގެން ތިއުޅެނީ ކޮންކަމަކާ ލައިގެންތަ؟ ބަލަ ތިއީ ރައީސް ޔާމީންގެ ސަރުކާރުން ބަޔަކަށް ދީފައިހުރި ފުލެޓް ތަކެކޭ." އިތުރު މީހަކު ކޮށްފައިވާ ޓްވީޓެއްގައި ބުނެފައި ވެއެވެ.\nބައެއް މީހުން ވަނީ ނަޝީދުގެ ވެރިކަމުގައި ހުޅުމާލޭގައި އިމާރާތްކުރި ބައެއް ފްލެޓްތަކުގެ ސައިޒާއި، އަދި އިންޑިއާގެ ޓާޓާ ކުންފުނިން އިމާރާތް ކޮށްފައިވާ ފްލެޓްތަކުގެ ސައިޒާއި، އެތަންތަނުގެ ފެންވަރާއި މެދު ވެސް ސުވާލުކޮށް، ނަޝީދަށް ފާޑުކިޔާފައެވެ.\nފްލެޓްތައް ކުއްޔަށް ދެވޭނީ 11000 ރުފިޔާ އަށް ކަމަށް ނަޝީދު ވިދާޅުވި ނަމަވެސް ޔާމީންގެ ސަރުކާރުން ނިންމާފައި އޮތީ ފްލެޓެއް 5600 ރުފިޔާއަށް ކުއްޔަށް ދޭށެވެ. އެނިންމުން އެނގޭ ބައެއް ލިޔުންތައް ވެސް މީސް މީޑިއާގައި ދައުރުވަމުން އެބަދެއެވެ.\nހުޅުމާލޭގައި އިމާރާތް ކޮށްފައިވާ 7000 ހައުސިން ޔުނިޓްގެ މަސައްކަތް މިހާރު ވަނީ ނިމިފައެވެ. ނަމަވެސް އެފްލެޓްތައް ހަވާލު ކޮށްފައި ވަނީ ހައްޤުވެރިންނަށް ކަމަށް މިސަރުކާރަށް ގަބޫލު ނުކުރެވޭތީ ފްލެޓްތައް ހައްޤުވެރިންނަށް ދިނުމުގެ މަސައްކަތް ދޮޅު އަހަރު ދުވަސް ވެގެން ދިޔައިރު ވެސް ނުނިމި، ފްލެޓްތައް ހަވާލު ކުރުމުގެ މަސައްކަތް ވަނީ ލަސްވެފައެވެ.\nމިހާރު "ބްރޯ" އަކީ ރައީސް ނަޝީދު: ޝަރީފް\nނަޝީދު ފެކްޝަނަށް ރޮޒޭނާގެ ރައްދު ތުނބެއް ޖަހާފައި އިން ކުއްޖެއްގެ ފޮޓޯއަކުން!\nސޯލިހްގެ ސަރުކާރު ހިންގަން އޮތް އެންމެ ބޮޑު ހުރަހަކީ ނަޝީދު - ޕީއެންސީ ނާޑު\nޖޫން 8, 2020 10:42\nމީނަގެ ކިބައިން ގައުމު ސަލާމަތް ކުރަން އެންމެން އުޅެމާ ހިނގާ\nޖޫން 8, 2020 12:07\nމީނާގެ ކިބައިން ދިވެހިރާއްޖެ މިންޖު ވެއްޖެއިޔާ ހުރިހާ ދިމާލަކުންވެސް ސުލްހަވެރިކަމާއި އެއްބައިވަންތަކަން ރާއްޖޭގައި ދިރިގެންދާނެ. މިއީ ޖޯކެއް ނޫން.. މިބުނަނީ ހަގީގަތެއްގެވާހަކަ. ރާއްޖޭގައި އުފެދިފައިވާ ގިނަ ބޮޑެތި ފިތުނައިގެ ދެކޮޅުވެރިކަމުގެ މުލުގައި ހުރީ މީނާ. ޖޯޖް ފުލޯޔިޑްގެ މަރާއި ގުޅިގެން ހިނގަމުންއަންނަފަދަ އަޕްރައިސިންނެއް މީނާއާއި ދެކޮޅައް ރާއްޖޭގައި ހިންގައިގެން މެނުވީ އެއްބައިވަންތަކަމާ މިނިވަންކަނައް އުފެދިފައިވާ ނުރައްކަލުން ސަލާމަތެއް ނެތްވާކަށެއް. މީނާގެ ލާދީނީ ކަމުން އޭރުގެ އޮޕޮޒިޝަންގައި ތިބި އެންމެން އެއްގަލަކައް އަރައިގަތްފަހުން ރާއްޖެއަށް ހެޔޮ ވެރިކަމަކާއި ސުލްހަ ލިބިގެން ދިޔަ. އެކަމަކު ހަމަ އޭރުގަ މީނަ ލާދީނީއޭ ކީމީހުން މީނާގެ ފަހަތައް އަރައި މިހާރު އެތިބީ ސަރުކާތު މަގާމުތަކުގައި. އެމީހުންގެ ކިބައިންވެސް ގައުމު މިންޖުކުރަން ޖެހޭ. އެބަޔެއްގެ ހާލާތު ބަދަލުވާނީ އެބަޔަކު އެހާލާތު ބަދަލު ކުރަން މަސައްކަތްކޮއްގެން.\nޖޫން 8, 2020 12:13\nއެއްކަމެވެސް ނުވާނެ އޭނައާދޭތެރޭގަ..އެކަން އޭނައަށް އިގޭތީ އެކަހަލަ ވާހަކަދައްކަނީ. ބަލަންތިބޭ ދެން އެއްމެއަވަހަށް ވޯޓެއޮވެއްޖެނަމަ ކަންވާގޮތް..ބޮނޑިބަތް ކައްކާފަ ފޯރިގަދަ ލަވައެއްޖަހާފަ މޑޕގެ ދިދަފަތި ދަމާލުމުން ރައްޔިތުންގެ ގިނަބަޔަކު މިހާރު މޑޕއާ މިސަރުކާރާ އައްނިއާ އިބުރާހިމާ މެދު މިއޮތް ނުތަނަވަސްކަންފިލާ އެއްމެން އެއްފަހަރާ ޑާންސްކުރަންފަށާނެ...އަނެއްކާ އަނެއް އިންތިހާބުގެ ވޯޓުން މޮޅުވެސް ކޮއްދޭނެ..އެމީހުންދައްކާ ވާހަކަތަކަށް އަތްވެސްޖަހާނެ.. ކަމެއިސްލާހުވާނީ ފުރަތަމަ ރައްޔިތުން ހެޔޮބުއްދީގަ ވިސްނާނަމަތާ..ޢާފިލުވެތިބެ ދުނިޔޭގެ އެދުމަށްހެއްލިފަތިބެ ކޮންކަމެ އިސްލާހުވާނީ...އެހެންގޮތެނެތިއްޔާ ފައިސާކޮޅެ ދިއްކޮއްލީ އައިޑީކާޑުވެސް މޑޕއަށްދޭނެ....\nޖޫން 8, 2020 14:32\nޖޫން 8, 2020 10:46\nމިމީހުނައް2އަހަރު ވެގެން ދާއިރު އެއްކަމެއްވެސް ނެތް ކުރެވިފައި ކޮރަޕްޝަނާއި ވައްކަން ވިޔަވައި.\nޖޫން 8, 2020 10:55\nކަލޭ ބޮޑެތި ސިންގާ ތަންނުގަ ރައްޔިތުންގެލާރި ފެލައިން ކައިގެން އޮތަސް ރައްޔިތުން އުޅެނީ ދެ އިރައްކައިގެން. މިހާރން މިހާރައް މިގައުން ދާންއުޅޭ ނޫނޫ ރައްޔިތުން ނުކުމެ 7ފެބުރުއަރީގެ ހަނދާން އާކުރާނެ\nޖޫން 8, 2020 11:12\nތިއީ ވަގުތުން ހީވާގޮތް. ހަގީގަތަކީ ގިނަ ދިވެހި ރައްޔިތުން އަދިވެސް ސަޕޯޓް މިކުރަނީ އެމްޑީޕީ އަންނިއަށް. ޓްވިޓަރ ބަލާލުމުން މިކަން ރަނގަޅަށް ފެންނާނެ. އަދިވެސް އެމީހުން ޔާމީނަކީ ވަގެއް ކަމަށް މިގޮވަނީ. އެމްޕީއާރުސީގެ ވަގުން އެތިބީ މިނިސްޓްރީކަން ކުރަން. ޔާމީނާކީ ސްކޭޕްގޯޓް. ހިތަށް އަރާ އަންނިއަށް ސަޕޯޓްކުރާ ދިވެހިންގެ ސިކުނޑިތައް ވަނީ ކިހިނެއްވެފަތޯ. އަންނިއަށް ސަޕޯޓްކުރާ ފަރާތްތަކަށް ފްލެޓް ތަކުގެ މައްސަލައިގެ ވަގަކީ އަންނިއެއް ނޫން. ވަގަކަށް މިވަނީ މުއިއްޒު.\nޖޫން 8, 2020 11:43\nތިކޮތަރުކޮށިފްލެޓްތަކުން 2018ނޮވެމްބަރ އާހަމައަށްނެރުނުލިސްޓާއިފަހުން 2019ގަ މިހާރުޗެކްކުރަމުންދާ ލިސްޓުން އެމް.ޑީ.ޕީ ބޭފުޅުން އުނިކޮށްލާ އެފަރާތް ތަކަށް މިސަރުކާރުން އަޅުއްވާ 20000 ފްލެޓުން ދެއްވާ ގޮތަށް ހަމަޖެއްސަވައިފިނަމަގެދޮރު ވެރިކަމަށް އެދިއެދި ތިބިމާލޭ ބޭފުޅުންނާ އަތޮޅުތެރޭގެބޭފުޅުންނަށްކުރީސަރުކާރުން ހެއްދެވިކޮތަރުކޮށިންލިބޭގޮތްވުންއެއީވަރަށް ބޮޑުއުފާވެރިކަމަކަށްވާނެކަންޔަޤީން.\nޖޫން 8, 2020 11:51\nމުޖުތަމައުތެރޭ ގަ ފިތުނަ އުފައްދާ، ދޮގުހަދާ މުނާފިގެއް ގެ ސިފަލިބިގެންވާ މީހެއް ކެނެރީގެ ނަޝީދް އަކީ ، މީނަގެ ކިބަަައިން މިގައުމުސަލާމަށްކުރަން ދިވެހިން ވެއްޖެ.\nނަޝީދުމެންގެ ދެއުޅިއެއް ރައްބެއް ރަސޫލެއް އާޚިރަތެއް ނުވާ ވިސްނުމުގައި ތިޔަ ފުލެޓްތައް ހައްގުވާނީ ހަމައެކަނި އެމްޑީޕީގެ މެމްބަރުންނަށެވެ.\nޖޫން 8, 2020 12:26\nމިހާރު ދިރިއުޅެމުން ގެންދަނީ 15000 ރުފިޔާ އަށް 25000 ރުފިޔާއަށް ކުއްޔަށް ހިފައިގެން އުޅޭ މީދާހާލި ފަދަ ތަންތަނުގައި ކަން ނޭގުނީތީ، ހިތާމަ ކުރަމެވެ. 5600 ރުފިޔާއަށް ނުވަތަ 11000 ރުފިޔާއަށް ހުރި ކޮތަރު ކޮށި ކަމުގައިވި ނަމަވެސް އެތަންތަން އަވަހަށް ހަވާލުކޮށް ދޭށެވެ. ޔާމިން ސަރުކާރުން ކޮށްފައިހުރި މަސައްކަތް ލޮލަށް ފެންނަން އެހުއްޓެވެ. އެމްޑީޕީ އިން ކުރި އެއްވެސް ކަމެއް ލޮލަށް ފެންނާކަށް ނެތެވެ. އެހެން ކަމުން ތިދެއްކޭ ވާހަކަ ރީތިކޮށްލާފައި އަލުން ދައްކަން ފަށާށެވެ.\nޖޫން 8, 2020 12:30\nދިވެހިން އަޅެ ހޭ އަރަންވެއްޖެނުން..ނަޝީދު ދައްކާ ވާހަކަ ތަކަކީ މުޅިން ދޮގްކަން އިނގޭއިރުވެސް އޭނާ ނަގާ މަތިގެއަށްލާ .. ދެންމިފަދަ ކަނޑުކޮސް ވާހަކަ ދެއްކީމަ އަހަރަމެން ރަތަށް... ބޭފުންނޭ އެއީ 550 އަކަފޫޓް.. މުޅި މާލޭގައި3ކޮޓަރި ހަދާފަ ހުންނާނީ އެވެރެޖް 550 އަކަފޫޓް ނުވަތަ 600 އަކަފޫޓްގ. މިތަން ރ.ޔާމިން ޑިޒައިންކޮށް ބޭނުންފުޅުވީ ކުލި 4000ރ އަދި މެިންޓަނެންސްފީ 1000ރ ޖުމ 5000ރ .. ކޮންމެ އަޕާޓްމަންޓެއް ހަދަން ކޮންޓްރެކްޓް ފައިނޭންސް އަކީ ގާތްގަޑަކަށް 67000 ޑޮލަރ .. އެއީ 1 މިލިއަން ތިއްތިރީސް ހާސްރުފިއާ.. މިއަގަށް ބެލީމަ 20 އަހަރުން ދައުލަތަށް ލިބޭނެ 1.2 މިލިއަން.. ސަރުކަށް ފުލެޓްއަކުން2ލައްކަ ފައިދާވާނެ... ރ.ޔާމިން ބޭނުންފުޅުވީ މިއިން ދައުލަތަށް އެއްވެސް ފައިދާއެއްނެތި އިޖުތިމާއީ ބޯހިޔާ ވަހިކަމަށް ރަނުން ރަނަށް ދޭން.\n.........އަދި ބަލާލަމާތޯ .....\n1 މާސްޓަރ ބެޑްރޫމް 164 އަކަފޫޓް ފާޚާނާއެކު\n2 . ރޫމް.. 124 އަކަފޫޓް.. ފާޚާނާއެކު\nބާކީ 262 އަކަފޫޓް ސިޓިން ރޫމް ބަދިގެ..ވޯޝިންގް މެޝިން ސްޕޭސް. ...\nހުޅުމާލެއިން މިހާރު ދީފަ ހުރި ފުލެޓް ތަކުގަވެސް ހުރީ މިފަދަ ސްޕޭސްއަށް 220 އަކަފޫޓް...\nމިއީ ރާއްޖޭގެ ވެރިކަންކުރާ ރަށް ބަދަލުކޮށްލި ބޮޑް މަޝްރޫއު... ފުލެޓްތައް ދެވިފައިހުރީ ހައްގުވެރިންނަށް . އެއީ މާލޭގެ ރައްޔިތުންނަށް 4300 ވަރަކަށް ފުލެޓް ލިބިފައިވާނެ.... މިއީ އެންމެހާ ރައްޔިތުން ޝާމިލްވާގޮތަށް، ޒުވާނުންނާއި، ދަފުތަރުގައި ގިނަދުވަސްވ މީހުން، ޓީޗަރުން\nއެކަނިވެރިމައިން ސިފައިން ފުލުހުން ޑރ ން. އެންމެންގެ ހައްގެއް. ދެއްވާ...ޕާޓީ ކުދިންނަށް ދިނުމަށް ހައްގުވެރިން އަތުން އެހައްގު އަތުނުލައްވާ.. މިހެން ހެދިޔަސް ޕީޕީއެމްގެ ވެރިކަމުގައި މިހައްގު ރުޖޫކުރާނެ...ސާފުވެއްޖެތޯ.\nޖޫން 8, 2020 13:14\nރައްޔިތުމީހާ މިވަގު ދަންތުރައަކަށްލާންވެއްޖެ އެންނު\nޥެރިކަމެއްވެސް. ރައީސްކަމެއްވެސް ނުކުރެވޭނެ\nމީނައެ ބުނާ ޖަޒީރާރާއްޖެކޮ ބާ\nޢަނެ އްދިވެހިރާއްޖެ ކޮ ބާ\nނިއު މޯލްޑިވްސްކޮ ބާ\nމިކަލޭގެ އެއުޅެނީ އިންޑިޔާމީހުންގެ ހުވަފެންތަކެއް އިބިލީހު ގެ ދޮގުތައް\nހިޔާލަށްވެސް ަަަަަަަަަަަަަަަަަަަަަަަަަަަަަަަަަ. ނުގެނެވޭ ބޮޑެތިދޮގު އޮޅުވާލުން ގެންގުޅޭ މީހެއް\nޢެއްކަމެއްވެ ސް ކޮަށްދެވޭނެ ގަމާރެއްނޫން މީ\nޖޫން 8, 2020 13:22\nނަޝީދު އެއްޗެއް ބުނެގެން ރަތަށް އަރާނީ މޮޔައިން. އޭނާގެ ބަލި އެންމެނަށްވެސް އެގެން ވާނެ.\nޖޫން 8, 2020 13:26\nފުލެޓްތައް ހަވާލްނުކޮށް ލަސްކުރަމުންދަނީ ވަރަށްބޮޑު މަކަރު\nވެރި ރޭވުމެއްގެ ތެރެއިންނެވެ. 2023 ގެ އިންތިޚާބަށް\nކައިރިކޮށްފައި ގުނޑާއިންނަށް އެތަންތަން ދޫކޮށްލުމުގެ ފުރުސަތު ވަރަށް ބޮޑެވެ. ސަބަބަކީ ގުންޑާ މޑޕއަށް ދެން\nކުރިއަށްއޮތް ދުވަސްތަގައި ކުރެވޭ އެއްވެސްކަމެއް ނެތެވެ އެހެންވީމާ ނިމިފައިވާ ފުލެޓްތައް ދޫކުރުން އެކިއެކި ބަހަނާގައި ލަސް ކުރަމުންދާނެއެވެ ބޭނުމަކީ2023ގެ ކެމްޕޭނަށް ފުލެޓްތައް ޚަރަދުކުކުރުމެވެ.\nޖޫން 8, 2020 13:36\nޔާމިނުގެ ވެރިކަމުގަ ލޮލަށް ފެންނަހެން ކަންކަން ދައްކާލީމަ އެކަމާ އަހަރެންނަކަށް އިދިކޮޅެއް ނުހެދުނު. ވަކިމީހަކު ވަކިކަމެއް ކުރާނެ ކަމުގެ ވިސްނުން ދިޔައީ. ތި ފޮޓޯއިން ތިފެންނަނީ އެކަހަލަ އެއް ކަމެއް. އެކަމާއިދިކޮޅެއް ނުހެދޭނެ. ފުރަތަމް ކަމެއް ކުރަން ޖެހެނީ އެކަން ދެވަނަ ފަހަރު ކުރާއިރު އެއަށްވުރެ ރަނގަޅުވާނެ.ތި ރަށަށް އަރާލީމަ ކުރުމުއްދަތެއްގަ ކޮށްފަ ހުރި ކަންކަން ފެނުނީމަ ހައިރާން ވޭ. އެހެން ވެދާނެ އޭރު މިގައުމުގެ ފަހަތު ގަ އޮތީ ޓެކުނޮލޮޖީ އަާފައިސާ. ދެން ހަލުވި ކަމާއެކު ދަން ދުވަސް ނަގާނެ ކަމަށް ފެނޭ. މިއީ ދެރަކަމެއް.\nޖޫން 8, 2020 13:52\nބިއްޖެހި ފަތިބިބަޔަކަ ނޭގޭނެ ވާއެނުވާއެއް\nޖޫން 8, 2020 14:07\nއާނ، ތިތަންތަން މުއިއްޒުގެ ލިސްޓަށް ދީ. އޭރަށް ޕީޕީ މީހުންނަށްވެސް އިނގޭނެ ތިތަނުގެ ހާލަތު. އެއްހޮރުން ނިކުމެގެން އަނެއް ހޮރަށް ވަދެވޭނީ. އަމާ ބުނީތީ ފަރަށްދާ އުސޫލުން ކަންކަން ކޮށްފަ އޮތީ. އެހެނޏާ އަޅާފަ ހުރީ3ކޮޓަރި އެޕާޓްމަންޓް. މިފަހަރު ހުރީ އެންމެ2ކޮޓަރި. އެނދަކާ އަލަމާރި އެއް ބަހައްޓައިފިއްޔާ ނަމާދު ކޮށްލާނެ ޖާގަވެސް ނެތް. ހާލުގަ އުޅޭ ބަޔަކަށް އެހެން ގޮތެއް ހޯދާދޭނީ މިހެންތަ. ދެ ޖިންސުގެ ކުދިން ގޮވައިގެން ހަމަ އަނެއްކާވެސް އެއް ކޮޓަރިއަކަށް. 20000 ޑައުންޕޭމަންޓަށް ދައްކާފަ 5600 ކުއްޔައް ދައްކާކަށް ވޯތްއެއް ނޫން. ނޫސްވެރިންނަށް ކެރެންޏާ އެތަނަށް ވަދެ ރަގަޅަށް މިން ނަގާލާފަ ރިޕޯޓެއް ގެނެސްދީބަލަ. އޭރަށްވެސް ހަގީގަތް ހާމަ ވާނެ\nޖޫން 8, 2020 19:31\nޖުހާ ކޮއިފުޅާ އަހަރެމެން ބޭނުން ކިތަންމެ ކުޑަވިޔަސް އެއި ކުލި ދައްކާލަ ދައްކަލަ ތިބުމަށް ވުރެން މާރަނގަޅު ތިތަނެއްވެސް ލިބުން އަހަރެމެން ޝުކުރުކުރަން ޖުހާ ހުރޭ\nޖޫން 8, 2020 14:17\nއެއީކެރަފާގޭ ނަސީދާ ބެހޭކަމެއްނޫން ނުވާވަރު ކަންތަކައް ބޯނުގަޅަ އިސްތިޔުފާދީފަ ގޮނޑިދުއްވަންދޭ ޕީޕީއެމް ވެރިކަމައް އައިސް އަގުހެޔޮކޮއް ތިތަންތަން ކުއްޔައް ދޭނެ ބުރިޖުވެސް އެއޮތީ އަޅާފަ ދެންޖެހޭނީ ވެރިކަމުގަ ތި ބެންޏާ ބުރިޖުވެސް އަޅަން\nޖޫން 8, 2020 14:29\nއިރަކު މަވެސް މޑޕ އެކަމަކު ދެން އަންނި ހުރިހާ ހިނދަކު ވައްސަލާން\nޖޫން 8, 2020 14:33\nކޮތަރުކޮއްޓެއް ކީއްކުރަން ފިނދަނަކޮއްޓެއްވެސް ހިޔެއްނުވެ ދެން މިބައިމީހުންނައްއެޅޭނެހެން\nޖޫން 8, 2020 14:47\nމި ނަޝީދަކީ ފިތުނަ އުފައްދަން އުޅޭ މީހެއް. ޢެބުނާ ކޮތަރުކޮށި ކޮޓަރިތަކުގެ ސައިޒަކީ އެއް ކޮޓަރީގަ ދިގުމިން 11.5 ފޫޓު އަދި ފުޅާ 9.2 ފޫޓް، ދެވަނަ ކޮޓަރީގަ ދިގުމުން 10.10 ފޫޓު އަދި ފުޅާމިން 9.2 ފޫޓު. އެއީ މާލޭގަ ސޯޅަހާހައް ނުވަތަ އަށާރަ ހާހައް ކުއްޔަށްދޭ2ކޮޓަރި އެޕާޓްމަންޓްގެ ކޮޓަރީގެ ސައިޒުތައް. ހިޔާ ފުލެޓްތައް މަހަކު 6600 ރުފިޔާއަށްވީމަ ކިހާ ބެސްޓް\nޖޫން 8, 2020 15:22\nއޭނައަށް އާނު އެޅީމަވެސް އެހެރަ 16 ކޮތަރު ހަމަނުފެންނަނީތޯ.... މީދާކޮއްޓެއްވެސް ނުލިބިގެން މިތިބީ...\nޖޫން 8, 2020 15:35\n7000 ފްލެޓްއަޅައިދީފަ ދިޔައީ 02 އަހަރު ވެއްޖެ ހަވާލެއް ނުކުރެވުނު ކޮތަރުކޮށިވީމަ ވެއްޖެތާ ހަވާލުކުރަން\nޖޫން 8, 2020 16:39\nމީނާގެ ކިބައިން މި ގައުމު ސަލާމަތެއް ނުވާނެ. މި ގައުމުގައި ގިނައީ މީނާގެ ފަހަތުގައި އުޅޭ މީނާ ކަހަލަ ބީތާއިން. ދެން ކިހިނެއް މީނާގެ ކިބައިން މި ގައުމު ސަލާމަތް ވާނީ.\nޖޫން 8, 2020 17:30\nއަހަރެންހިތައްއަރާ ކަލޭމެން ނައްދެއްވިސިކުނޑީގެބޭނުންކުރެވޭނީ ކޮންދުވަހަކުންތަ\nނަޝީދު ބޮޑުވަޒީރަކަށް ވާން ބޭނުންވާކަން ރައީސް ސޯލިހަށް އަންގަވައިފި


Foreign Service Officer kamun UN ge aanmu majileehuge raees kamah | Mihaaru\nރިޕޯޓް / އަބްދުﷲ ޝާހިދު، ފޮރިން މިނިސްޓަރު\nފޮރިން ސާވިސް އޮފިސަރުކަމުން އދ.ގެ އާންމު މަޖިލީހުގެ ރައީސްކަމަށް\nއދ. ގެ އާންމު މަޖިލީހުގެ ވަރަށް ކުރީގެ ޖަލްސާއެއްގައި ފޮރިން މިނިސްޓަރު އަބްދުﷲ ވާހަކަދައްކަވަނީ.\n08 ޖޫން 2021 - 06:59\nދިވެހިރާއްޖެއަށް އދ.ގެ އާންމު މަޖިލީހުގެ ރައީސްކަން ލިބުމަކީ ބޮޑު ކަމެކެވެ. އެ މުހިންމު މަގާމު ރާއްޖެއަށް ލިބި އެތައް ގޮތަކުން ހާއްސަވެގެން ދިޔައިރު ގައުމު ތަމްސީލްކުރައްވަން އެ މަޖިލީހުގައި އިންނަވާ ފޮރިން މިނިސްޓަރު އަބްދުﷲ ޝާހިދު އެ ހިސާބަށް ކުރެއްވި ދަތުރު ވެސް އެހާ ހާއްސަ އެވެ.\nޚާރިޖީ ދާއިރާގެ ވަރަށް އާދައިގެ ވަޒީފާއަކުން ފެއްޓެވި ކެރިއަރުގައި އެ ދާއިރާ އިން ދުނިޔޭގެ އެންމެ ނުފޫޒު ގަދަ މަގާމަކަށް ވަޑައިގަތުމަކީ ކުރިމަގަށް އުންމީދާ އެކު މަސައްކަތްކުރާ ކޮންމެ މީހަކަށް ވެސް ހިތްވަރަކަށްވެ އެވެ.\nއާންމު މަޖިލީހުގެ ރައީސްކަން ލިބިވަޑައިގަތުމާ އެކު އެ މަޖިލީހުގައި ދެއްވި ތަގުރީރު ވެސް ޝާހިދު އޭނާގެ މި ދަތުރުގެ ހަނދާންތައް، އޭނާގެ އާންމު ސަމާސާ ބަސްތައް ވެސް ހިމަނުއްވައިގެން އާކުރެއްވި އެވެ.\n"މިއަދު އަޅުގަނޑު މިތަނުގައި ހުއްޓި ހުންނައިރު ހަނދާނަށް އަންނީ އަލަށް ފޮރިން ސާވިސް އޮފިސަރެއްގެ ގޮތުގައި މަސައްކަތްކުރި ދުވަސްތަކުގެ މަތިން. އެއީ އަޅުގަނޑުގެ ބޮލުގައި މިއަށް ވުރެ ގިނަ އިސްތަށި ހުރި ޒަމާން،" އދ.ގެ އާއްމު މަޖިލީހުގެ އާ ރައީސަކަށް ހޮވިވަޑައިގަތުމަށް ފަހު ފޮރިންސް މިނިސްޓަރު އަބްދުﷲ ޝާހިދު ދެއްވި ތާރީޚީ ތަގުރީރުގައި ވިދާޅުވި އެވެ.\nޝާހިދު ވިދާޅުވި ގޮތުގައި، އދ. ގެ މައި މަރުކަޒުގެ ހޯލުތަކުގެ ތެރޭ ހިންގަވައި، ޗޭމްބަރަށް ވަދެވަޑައިގެންނެވި އެ ދުވަސްތަކަކީ އެ ތަނުގެ ތާރީޚުން ޝައުގުވެރިކަން އިތުރުވެ، ކުރިއަށް ވަޑައިގަތުމަށް ލިބުނު ވަރަށް ބޮޑު ހިތްވަރެކެވެ.\n"ގިނަ ގައުމުތައް ގުޅިގެން ކުރާ މަސައްކަތުގައި ހުރި ކުޅަދާނަކަމާއި ބާރާ މެދު ހައިރާންކަން އިތުރުވި. އަދި އެހެންމެ ކުރިއަށް ދެވެން އޮތް މަގަކީ އެއީކަން ގަބޫލު ކުރެވިގެން ދިޔަ،" އުމުރުފުޅުން އެންމެ 21 އަހަރުގައި ހިޔާލު ބަދަލުވެގެން ދިޔަ ގޮތަށް ޝާހިދު ކިޔައިދެއްވި އެވެ.\nރާއްޖޭގެ ފޮރިން ސާވިސް އޮފިސަރެއްގެ ގޮތުގައި އދ. ގައި ޚާރިޖީ ދާއިރާ އިން މިނިސްޓަރު ޝާހިދު އޭނާގެ ކެރިއަރު ފެއްޓެވީ 1983 ގަ އެވެ. އެމެރިކާގެ ދަ ފްލެޗާ ސްކޫލުން، އިންޓަނޭޝަނަލް ރިލޭޝަންސް އިން މާސްޓާސް ޑިގްރީ ހާސިލުކުރެއްވި ޝާހިދު، އޭގެ ދިހަ އަހަރު ފަހުން ރާއްޖޭގެ އިންޓަނޭޝަނަލް އެފެއާޒްގެ ޑިރެކްޓަރުގެ މަގާމު ލިބިވަޑައިގަތެވެ.\nފޮރިން މިނިސްޓަރު އަބްދުﷲ ޝާހިދު އދ. ގެ އާންމު މަޖިލީހުގައި ވާހަކަދައްކަވަނީ: ކުރީގެ ފޮޓޯއަކާއި ފަހުގެ ފޮޓޯއެއް.--\nއެ ޖަމާއަތުގައި މަސައްކަތް ކުރައްވަމުން 1987 އިން 1994 އަށް ބޭއްވި އދ. ގެ ހުރިހާ އާއްމު މަޖިލީހެއްގައި ޝާހިދު ބައިވެރިވެވަޑައިގެންފައިވެ އެވެ. އަދި މި ބައްދަލުވުންތަކުގައި ތަފާތު މައްސަލަތަކުގައި ކުދި ގައުމުތަކުގެ އިއްވައިދެއްވުމަށް ގިނަގުނަ މަސައްކަތްތަކެއް ކުރެއްވި އެވެ. އދ. ގެ އިތުރުން ކޮމަންވެލްތާއި އޯއައިސީ ފަދަ ތަންތަނުގެ ޖަލްސާތަކުގައި ރާއްޖެ ތަމްސީލުކުރެއްވި އެވެ.\nޝާހިދަކީ ޚާރިޖީ ދާއިރާގައި ރާއްޖެ އިން އެންމެ ތަޖުރިބާކާރު އެއް ބޭފުޅާ އެވެ.\nރާއްޖޭގެ ފޮރިން މިނިސްޓަރުކަން ޝާހިދު އަދާކުރައްވާ ވެސް މިއީ ދެ ވަނަ ފަހަރެވެ. އެންމެ ފުރަތަމަ މަގާމު ފުރުއްވެވީ 2007 ގަ އެވެ. އޭގެ ކުރިން، 2005 އިން ފެށިގެން ހުންނެވީ ފޮރިން މިނިސްޓްރީގެ ސްޓޭޓް މިނިސްޓަރަކަށެވެ.\nއދ.ގެ އާންމު މަޖިލީހުގެ ރައީސްކަމަށް އިންތިޚާބުކުރުމާ ގުޅިގެން ފޮރިން މިނިސްޓަރު އަބްދުﷲ ޝާހިދު މިރޭ އެ މަޖިލީހުގައި ވާހަކަ ދައްކަވަނީ\nމި ސަރުކާރުގެ ފޮރިން މިނިސްޓަރުކަމާ ހަވާލުވެވަޑައިގެން ފަހުން، ޝާހިދު ވަނީ އެހެން ގައުމުތަކާ ރާއްޖެއާ ދެމެދު އޮންނަ ގުޅުން ހަރުދަނާ ކުރެއްވުމަށް ގިނަ މަސައްކަތްތަކެއް ކުރައްވައިފަ އެވެ.\nރައީސް އިބްރާހިމް މުހައްމަދު ސޯލިހަށް ވެރިކަން ލިބިވަޑައިގަތުމާ އެކު، ފޮރިން މިނިސްޓަރުގެ ހައިސިއްޔަތުން އެންމެ ފުރަތަމަ، ޚާއްސަ އިސްކަމެއް ދެއްވީ ކުރީގެ ސަރުކާރުން ރާއްޖެ އާއި ކޮމަންވެންތާ އޮތް ޒަމާންވީ ގުޅުން ކަނޑާލައިފައި ވާތީ އެ ގުޅުން އަލުން އިޔާދަކުރުމަށެވެ. ހަތަރު އަހަރަށް ފަހު އެ ގުޅުން އަލުން ގާއިމުކުރެއްވި އެވެ.\nއިންޑިއަން އޯޝަން އައިލެންޑް ގޭމްސް 2023 ވަނަ އަހަރު ރާއްޖޭގައި ބޭއްވުމަށް ވެސް ޝާހިދުގެ ލީޑާޝިޕްގެ ދަށުން ގިނަ މަސައްކަތްތަކެއް ކޮށް، ކާމިޔާބު ހޯއްދެވި އެވެ.\nޖިންސީ ހަމަހަމަ ކަމަށް ވެސް ވަރަށް ފުޅާ ދާއިރާއެއްގައި ވަކަލާތު ކުރައްވަމުން އަންނައިރު، ޝާހިދު ވަނީ ރާއްޖޭގެ ޑިޕްލޮމެޓިކް މިޝަން އާއި ޚާރިޖީ ދާއިރާގައި އަންހެނުންނާއި ފިރިހެނުން އެއް ހަމަކުރަން ޚާއްސަ ފިޔަވަޅުތަކެއް އަޅުއްވައިފަ އެވެ.\nކޮވިޑް-19 ގެ ސަބަބުން ކުދި ގައުމުތަކުގެ މުޖުތަމައުތަކަށާއި އިގުތިސާދަށް ކުރަމުންދާ ނޭދެވޭ އަސަރުތަކުގެ ވާހަކަ ބައިނަލްއަގުވާމީ ފޯރަމްތަކުގައި އެންމެ ގަދައަކަށް ދައްކަވާ އެއް ބޭފުޅަކީ ވެސް ޝާހިދެވެ.\nMee dhivehinnah libunu fahuruveri kaamiyaabee eh: Shahid\nއދ. ގެ އާންމު މަޖިލީހުގެ ރައީސަކަށް ހުންނަވާ ބޭފުޅަކީ ދުނިޔޭގައި އެންމެ ބާރުގަދަ އެއް ލީޑަރެވެ. އާންމު މަޖިލީހަށް ކަމެއް ހުށަހަޅަން ނުވަތަ މައްސައެއް ގެންނަން ބޭނުން ނަމަ ރައީސަކަށް ހުންނަވާ ބޭފުޅަކާ ގައުމުތަކުން ލޮބީކޮށް، ގުޅުން ބަދަހިކުރަން ޖެހެ އެވެ. އޭގެ ނަތީޖާއަކީ އާންމު މަޖިލީހުގެ ރައީސަކަށް ހުންނަވާ ބޭފުޅަކު ނިސްބަތްވާ ގައުމަށް ވެސް ފައިދާތަކެއް ކުރުމެވެ.\nޝާހިދު ވިދާޅުވިހެން، ދުނިޔޭގެ ހުރިހާ ގައުމުތަކެއްގެ އިތުބާރާއި ޔަގީންކަން ދިވެހިރާއްޖެ އަށް ދިނުމުން، ސާބިތުވެގެން މި ދިޔައީ، މުޅި ދުނިޔެ، މިއަދު ރާއްޖެ ބަލައިގެންފައިވުމެވެ.\nމި އިންތިހާބު ޝާހިދު ކާމިޔާބު ކުރެއްވީ ވޯޓުލުމުގައި ބައިވެރިވި އދ. ގެ މެމްބަރު 191 ގައުމުގެ ތެރެއިން 143 ގައުމެއްގެ ތާއީދާ އެކު އެވެ. މި އިންތިހާބުގައި ޝާހިދާ ވާދަކުރެއްވި އަފްޣާނިސްތާނުގެ ކުރީގެ ފޮރިން މިނިސްޓަރު ޑރ. ރަމްލައި ރަސޫލަށް ލިބިވަޑައިގަތީ 48 ވޯޓެވެ.\nއ.ދ. އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-އ.ދ އދގެ ޖެނެރަލް އެސެމްބްލީ\nނިމިދިޔަ ވެރިކަމުގައި، މިބުނީ، ކެޓި ރައީސް ޔާމީން ގެ ވެރިކަމުގައި ތި މަޤާމު ރާއްޖެއަށް ލިބޭތޯ 17 މިލިއަން ރުފިޔާ، ހޭދަކޮށް ގެން ވެސް ނުލިބުނެވެ. މި ސަރުކާރުން3މިލިޔަން ރުފިޔާ ހޭދަކޮށްގެން ﷲގެ އިރާދަފުޅުން އެއޮތީ ކާމިޔާބު ކޮށްފަ އެވެ. މިއީ ކަލޭމެން ދައްކާ ކަހަލަ ތޯތޯ ވާހަކައެއް ނޫނެވެ. މިހާރު ވެސް ނޫސްތަކުން ފެންނަން އޮތް ޙަޤީޤަތެކެވެ. އެއީ ޝާހިދަށް އެކަނި ލިބުނު މަޤާމެއް ނޫނެވެ. ރާއްޖެއަށް ވެސް ލިބުނު ފަޚުރުވެރި ޝަރަފެކެވެ.\nމިވަރަށް މަޝްހޫރުކުރާ މަގާމަކީ ހަމައެކަނި ރަމްޒީމަގާމެއް. ކުރާހާވެސް ކަމަކީ ދެން ވާހަކަ ދައްކާނީކާކުތޯ ބުނުން. މިއީ އެމްސީގެ މަގާމެއް. އެކަމަކު މިކަން މަޝްހޫރުކުރާވަރުން މަމެންނަށް ލަފާކުރާގޮތުގައި 2023 ގައި އިބޫއާއި އަންނިވެސް އެކަހެރިކޮށްލާފައި ވެރިކަމަށް ކުރިމަތިލާނީ ޝާހިދު. އިންޑިޔާގެ ސަޕޯޓުގައި އދ. ގެމަގާމުހޮވާ އިންޑިޔާގެ ކުމާރެއް ނާއިބަކަށް ހޮވީ 2023 އިގެ އިންތިޚާބުގައި އިންޑިޔާގެ ސަޕޯޓުހޯދަންކަމަށް މަމެން ގަބޫލުކުރަނީ.\nކުރިން ވަރަށް އަިހުތިރާމް ކުރި މީހެއް ތިޔައީ. އެކަމު މިހަާރު އެގިއްޖެ. އަމިއްލަ އެދުމާގެން އަމިއްލަ ކެރިއަރު ކުރިއަރުވުމަށް ދިވެހިރާއޖޭގެ މިނިވަންކަމާ އިސްތިގްލާލް އިންޑިޔާއަށް ވިއްކާލި ޚާއިނެއް. ދިވެހި ރައޔިތުންނަށް ޣައްދާރުވި ވެރިއެއް. އެހާ މުހިއްމެއްނޫން ތިޔަ ދަތުރެއް އަހަރުންނަކަށް.\nމިއީ ގައުމު އިންޑިއާއަށް ވިއްކާލި ކަމަށް ޓަކާ ލިބުނު ހަދިޔާއެއް.\nއިންޑިއާ އަށްވެސް ދެވެނީ 1 ވޯޓު. އަނެއް 142 ވޯޓު ލިބުނީ އެ 142 ގައުމަށްވެސް ރާއްޖެ ވިއްކާލީމަތޯ؟ ފިތުނަވެރިންގެ ކިބައިން އަޅަމެން އެންމެން ސަލާމަތް ކުރައްވާނދޭވެ.\nސޮލިއުޝަން ގެ ވިސްނުން ތިހިރީ އެބުނާ ނޭފަތު ކުރިޔާ ހަމައަށް. އިންޑިޔާއަށް އެނެމެ ވޯޓެއް ދެވުނަސް، އިނޑިޔާ ބޭނުންވާ ކަނތައް ކޮށްދިނީމަ އިންޑިޔާ ލޮބީ ކޮއްދީ ފަންޑު ކޮއްދޭނެ ވޯޓުހޯދަން. ތިކަމަށް ނިކަމެތި ރައްޔިތުންގެ ފައިސާއިނވެސް ތިން ހަތަރު މިލިއަން ރުފިޔާ ޚަރަދުކުރިކަމަށް އެއޮތީ އެގެން. ސޮލިއުޝަންގެ ވިސްނުން މި ވަރަށް ހޫލޫވިފަނެތީ، ނޫނީ އެހެން މީހުން ވަލުވައްދާނަމޭ ހިތާ ނަފްރަތޭ އެޔެކޭ މިޔެކޭ ތިޔަ ކިޔަނީ.\nއަވަރ ނެކްސްޓް ކެންޑިޑޭޓް. ޝާހިދު2023. އެމްޑީޕީގެ ނެކްސްޓް ޕްރެޒިޑެންޓް\nމިއީ ކައިރީގައޮ އޮތް ބޮޑު ޤައުމަކުން "ލޮބީކޮށް" ރާއްޖޭގެ ތިބި ސިޔާސީ ބައެއް މީހުން އެމީހުންގެ އަމިއްލަ ފައިދާއަށް ރާއްޖޭގެ މިނިވަންކަމާއި އިސްތިޤުލާލަށް ގެއްލުންވާގޮތަށް ކަންކަން ކޮށްދީގެން ހޯދި ވޯޓުތަކެކެވެ.މިއީ އެއްވެސް ގޮތަކަށް ރާއްޖޭގެ ސިޔާސަތުތައް ދުނިޔޭގެ ބާރުގަދަ ޤައުމުތަކަށް ކަމުދާތީ ކުރިކަމެއް ނޫނެވެ.\nމިނިސްޓަރު އަބްދުﷲ ޝާހިދުގެ ޒުވާން ދުވަސްވަރުގެ ފޮޓޯފެނުމުން ހަދާނަށް އަންނަނީ މަރުހޫމް ފަތުހުﷲ ޖަމީލް.\nކޮބާ ކޮމެންޓެއް ނެތް.؟ ޝާހިދު އޭ ކިއަިގެން ކޮންމެވެސް ވައްކަމެކޭ، ލުނބޯ ފަންޏޭ ކިއައިގެންވެސް ކޮމެންޓެއްކޮއްލަންވާނެދޯ.؟\nއެކަމަހު ހަނދާނެއްނެތެއްނު ކާންދިން މީހާގެ އަތުގަވިއްޔާ ދަތްއެޅީ\nތިހިސާބަށް ދެވުނު ނުހައްގުން ލިބިފަ ހުރި މުއްސަދި ކަމުގެ ވާހަކަވެސް ދައްކަން ވާނެ. ކެމްޕެއިން ކުރީ ވެސް ދައުލަތުގެ ބަޖެޓުން.


Covid-19, ithuru3meehaku ragalhu vejje\nކޮވިޑް19، އިތުރު ތިން މީހަކު ރަނގަޅުވެއްޖެ\nރާއްޖޭގައި ކޮވިޑް-19 ޖެހުނު އިތުރު ތިން މީހަކު ރަނގަޅުވެއްޖެ އެވެ. އެހެން ކަމުން ރާއްޖޭގައި މި ބަލިން ރަނގަޅުވި މީހުންގެ އަދަދު މިވަނީ އަށަކަށް އަރާފަ އެވެ.\nއަލަށް ކޮވިޑް-19 އިން ރަނގަޅުވެފައިވާ ތިން މީހުންނަކީ ކޮން ބައެއްކަން ސަރުކާރުން އަދި ހާމައެއް ނުކުރެއެވެ. ނަމަވެސް މިހާރު ކުރިއަށްދާ ނޫސްވެރިންގެ ބައްދަލްވުމުގައި ރައީސް ވަނީ މިހާރު ރާއްޖޭގައި ކޮވިޑް19 އަށް ފަރުވާ ދެމުންދަނީ ފަސް މީހުންނަށްކަން ހާމަކުރައްވާފައެވެ. އަދި ކޮވިޑް ޖެހުނު މީހުންގެ ތެރެއިން އަށް މީހަކު ރަނގަޅުވެފައިވާ ކަމަށް ވިދާޅުވިއެވެ.\nމިއަދު ރަނގަޅުވި ތިން މީހުން ކޮވިޑް-19 އިން ރަނގަޅުވި ކަމަށް ނިންމީ ކޮވިޑް-19 އަށް ޑަބަލް ނެގެޓިވްވުމާ ގުޅިގެން ކަމަށް އެޗްޕީއޭއިން ވަނީ ބުނެފައެވެ. އަދި އެމީހުން އެއްކޮށް ދޫކޮށްލާނީ 14 ދުވަހު އިތުރަށް މޮނީޓާކުރުމަށްފަހު ކަމަށްވެސް ވަނީ ބުނެފައެވެ.\nރާއްޖޭގައި ކޮވިޑް-19 އަށް ގިނަ ޓެސްޓްތަކެއް މިހާރު ދަނީ ހަދަމުންނެވެ. ކިރިޔާ އަލާމާތެއް ފެނުނަސް އެމީހެއްގެ ސާމްޕަލްތައް ނަގަ އެވެ.\nސަރުކާރުން ގެންދަނީ ރާއްޖޭގައި ކުއްލި ނުރައްކަލުގެ ހާލަތު އިއުލާންކޮށް ގިނަ ފިޔަވަޅުތަކެއް އަޅަމުންނެވެ. މިއަދުވެސް އިތުރު ފިޔަވަޅުތަކެއް އަޅާ އެކަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވަނީ އިއުލާނު ކުރައްވާފައެވެ.\nހުޅުދުއްފާރު ވެސް މޮނީޓަރިންނަށް


SunOnline: Rape aa dhekolhah kuri muzaaharaa in2meehaku hayyarukohfaivey: Fuluhun\nރޭޕާ ދެޮކޮޅަށް ކުރި މުޒާހަރާއިން ދެ މީހަކު ހައްޔަރުކޮށްފައިވޭ: ފުލުހުން\nމުހައްމަދު މުޒައްޔިން ނާޒިމް 29 Jun 2020, 23:02\nމިއަދު ބޭއްވި މުޒާހަރާގެ ތެރެއިން: ދެ މީހަކު ވަނީ ފުލުހުން ހައްޔަރުކޮށްފައި --- ސަން ފޮޓޯ/ ފަޔާޒު މޫސާ\nރޭޕް ކުރުމާ ދެކޮޅަށް މިއަދު މާލޭގައި ކުރި މުޒާހަރާ އިން ދެ މީހަކު ހައްޔަރުކޮށްފައިވާ ކަމަށް ފުލުހުން ބުނެފިއެވެ.\nއެ މުޒާހަރާގެ ތެރެއިން ފުލުހުން ބާރުގެ ބޭނުން ހިފައި، ތިން މީހަކު ފުލުހުންގެ ބެލުމުގެ ދަށަށް ގެންދިޔަ މަންޒަރު ނޫސްވެރިންނަށް ވަނީ ފެނިފައެވެ.\nފުލުހުންގެ މީޑިއާ އޮފިޝަލް މިރޭ "ސަން" އަށް ވިދާޅުވީ، މުޒާހަރާގެ ތެރެއިން ހައްޔަރުކޮށްފައިވަނީ 22 އަހަރާއި 23 އަހަރުގެ ދެ ފިރިހެނުން ކަމަށެވެ.\n"އެ ދެ މީހުން ހައްޔަރުކުރީ މުޒާހަރާގެ ތެރެއިން ފުލުހުންގެ އަމުރަށް ނުކިޔަމަންތެރިވެ، ހަމަނުޖެހުން ހިނގައި، ފުލުހުންގެ ގަޔަށް އަތްލައި، މާރާމާރީ ހިންގިކަމުގެ ތުހުމަތުގައި،" މީޑިއާ އޮފިޝަލް ވިދާޅުވިއެވެ.\nފުލުހުން ބުނީ، އެ މައްސަލަ އިތުރަށް ތަހުގީގު ކުރަމުންދާ ކަމަށެވެ.\nމިއަދުގެ މުޒާހަރާ ހޫނުވީ، ޖެންޑާ މިނިސްޓްރީގެ ދޮށުގައި ތިބި ބައިވެރިން މަޖީދީމަގުން ހިނގާފައި އައިސް ބޮޑުތަކުރުފާނު މަގު، ސްޓޭޓް ބޭންކް އޮފް އިންޑިއާ ކައިރިން ފުލުހުން އެމީހުންނަށް ހުރަސް އެޅި ހިސާބުންނެވެ. އޭރު މުޒާހަރާގެ ބައިވެރިން ފުލުހުންގެ ލައިން ފޫއަޅުވާލައި، ހިނގަން ފެށިއިރު، އެތަނުން އެއް ބައިވެރިއަކު ވަނީ ފުލުހެއްގެ ގައިގައި ކޮޅުފައިން ޖަހާފައެވެ. އަދި އެ ހިސާބުން އޭނާ ހައްޔަރުކުރަން މަސައްކަތް ކުރުމުން މުޒާހާރާ އިތުރަށް ހޫނުވިއެވެ. އޭނާ ގަދަ ކަމުން ފުލުހުންގެ ވެހިކަލަށް އެރުވިނަމަވެސް، ވެހިކަލްގެ އަނެއް ދޮރުން އޭނާ ނުކުތެވެ. ފަހުން ފުލުހުން އޭނާ ހައްޔަރުކުރަން މަސައްކަތް ކުރީ މުޒާހަރާ ނިމުނު ފަހުންނެވެ. އޭރު ފުލުހުން ބާރުގެ ބޭނުން ކުރުމުގެ ތެރޭގައި ބައެއް ފަރާތްތަކަށް އަނިޔާވެސް ވިއެވެ.\nމިއަދުގެ މުޒާހާރައިގައި، ބައިވެރިން ގޮވާލާފައިވަނީ، ޖިންސީ އަނިޔާގެ ކުށްތައް ހުއްޓުވުމަށް އިންސާފު ގާއިިމުކޮށްދިނުމަށާއި ނުފޫޒުވެރިން ހާމަކުރުމަށެވެ. އަދި ކަމާބެހޭ ފަރާތްތައް ޒިންމާދާރުވުމަށް ވެސް މުޒާހަރާގެ ބައިވެރިން ގޮވާލިއެވެ.